**ПРОТОКОЛ ОТ ПЕТДЕСЕТ И ПЪРВО ИЗВЪНРЕДНО ЗАСЕДАНИЕ НА ОБЩИНСКИ СЪВЕТ - РУСЕ**

**Проведено на 11 септември 2023 година, начало 09:00 часа**

От общо 51 общински съветници присъстваха 49. Отсъстваха Кристиян Иванов и Светлозар Симеонов. Заседанието беше открито и ръководено от Иво Пазарджиев – Председател на Общински съвет – Русе.

 **Г-н Иво Пазарджиев:** Колеги, моля заемете местата си. Моля да стартираме проверка на кворума. Тридесет и четири общински съветници са се регистрирали по електронна система. Имаме необходимия кворум да започнем нашата работа. Откривам петдесет и първото извънредно заседание на Общински съвет – Русе. Започвам с предложенията за извънредни точки. Първото предложение за извънредна точка е с Входящ номер 869/08.09.2023 г. относно даване на съгласие за кандидатстване по Покана 2, състезателна покана за проекти посветена на Приоритет 2 „Зелен регион“, специфична цел подобряване защитата и опазването на природата, биологичното разнообразие и екологосъобразната инфраструктура, включително в градските райони и намаляване на всички форми на замърсяване по Програма „Трансгранично сътрудничество Пиеттесх VI-A Румъния – България 2021-2027 г.“. Аз предлагам тази точка да бъде включена като първа точка в дневния ред, а като втора точка в дневния ред предлагам да бъде включено предложението с Входящ номер 870/08.09.2023 г., а именно „Даване на съгласие за кандидатстване по Покана 2 – състезателната покана за проекти, посветена на Приоритет 2: Зелен регион, Специфични цели 2.4 „Насърчаване на адаптирането към изменението на климата, предотвратяването на риска от бедствия и устойчивостта, като се вземат предвид екосистемни подходи“ и 2.7 „Подобряване на защитата и опазването на природата, биологичното разнообразие и екологосъобразната инфраструктура, включително в градските райони и намаляване на всички форми на замърсяване“ по Програмата за трансгранично сътрудничество „Пиеттесх VI-А Румъния – България 2021-2027 г.“. това предлагам да бъде като втора точка, а останалите да се преномерират. Също така има заявено след проведения председателски съвет получихме заявление за изказване от господин Мариян Димитров, който заявява, че желае на 11.09.2023 г. на извънредното заседание на Общински съвет – Русе да отправи изказване към кмета на Община Русе Пенчо Милков и Общински съвет – Русе по Точка 3 от дневния ред, внесена с К.л. № 1373/01.09.2023 г. „Увеличаване капитала на Общински транспорт – Русе ЕАД“ и да направи предложение и да задава въпроси преди гласуването по точката. Така че, предлагам преди точката да бъде изслушан и господин Мариян Димитров, тъй като има такова заявление. Едно по едно ще ги гласуваме. Първо гласуваме предложението с Вх. № 869/08.09.2023 г. да бъде включено като първа точка в дневния ред. Системата е стартирана, моля да гласувате. Четиридесет гласа „за“, двама „против“, нула „въздържали се“ по електронна система. Госпожа Наталия Кръстева е ръчно „за“.

**КВОРУМ – 43. С 41 „за“, 2 „против“ и 0 „въздържали се“ се прие предложението.**

 **Г-н Иво Пазарджиев:** Сега гласуваме като втора точка да бъде включено предложението с Вх. № 870/08.09.2023 г.. Стартирана е системата, моля да гласувате. По електронна система 41 „за“, 1 „против“, 1 „въздържал се“. Госпожа Наталия Кръстева е ръчно „за“.

**КВОРУМ – 44. С 42 „за“, 1 „против“ и 1 „въздържали се“ се прие предложението.**

 **Г-н Иво Пазарджиев:** Следващото, което ще гласуваме е предложението за изказване на господин Мариян Димитров. Системата е стартирана, моля да гласувате.

**КВОРУМ – 44. С 34 „за“, 1 „против“ и 9 „въздържали се“ се прие предложението.**

 **Г-н Иво Пазарджиев:** Други предложения по дневния ред има ли? Не виждам. Гласуваме дневния ред като цяло.

**КВОРУМ – 45. С 45 „за“, 0 „против“ и 0 „въздържали се“ се прие следния**

**ДНЕВЕН РЕД:**

1. Даване съгласие за кандидатстване по Покана 2 - Състезателната покана за проекти, посветена на Приоритет 2: Зелен регион, Специфична цел (СЦ) 2.7 „Подобряване на защитата и опазването на природата, биологичното разнообразие и екологосъобразната инфраструктура, включително в градските райони, и намаляване на всички форми на замърсяване“ пo Програмата за трансгранично сътрудничество „Пиеттесх VI-A Румъния — България 2021-2027 г.“
2. Даване съгласие за кандидатстване по Покана 2 - Състезателната покана за проекти, посветена на Приоритет 2: Зелен регион, Специфични цели (СЦ) 2.4 „Насърчаване на адаптирането към изменението на климата, предотвратяването на риска от бедствия и устойчивостта, като се вземат предвид екосистемни подходи” и 2.7 „Подобряване на защитата и опазването на природата, биологичното разнообразие и екологосъобразната инфраструктура, включително в градските райони, и намаляване на всички форми на замърсяване“ пo Програмата за трансгранично сътрудничество „Пиеттесх VI-A Румъния — България 2021-2027 г.“
3. К.л.1374 Приемане на обща декларация против изграждането на инсинератор за изгаряне на болнични отпадъци
4. К.л. № 1370 Допълване на Решение № 901, прието с Протокол № 34/19.05.2022 г. на Общински съвет – Русе относно дадено съгласие на Община Русе да внесе непарична, апортна вноска в капитала на „Общински пазари“ ЕООД
5. Изказване на Мариян Димитров – Вх. № 867/08.09.2023 г.
6. К.л.1373 Увеличаване капитала на „Общински транспорт Русе“ ЕАД
7. К.л.1372 Откриване на процедура за провеждане на публичен търг с явно наддаване за продажба на недвижим имот – частна общинска собственост, с адрес: гр. Русе, ул. „Нови сад“ №27.
8. К.л.1371 Формиране на групи и паралелки с пълняемост под определения минимум за учебната 2023/2024 година
9. К.л. № 1369 Приемане Бюджет на Община Русе за 2023 година и приложенията към него (с преходен остатък)

**Г-н Иво Пазарджиев:** Започваме с първа точка от дневния ред.

**Точка 1**

**Даване съгласие за кандидатстване по Покана 2 - Състезателната покана за проекти, посветена на Приоритет 2: Зелен регион, Специфична цел (СЦ) 2.7 „Подобряване на защитата и опазването на природата, биологичното разнообразие и екологосъобразната инфраструктура, включително в градските райони, и намаляване на всички форми на замърсяване“ пo Програмата за трансгранично сътрудничество „Пиеттесх VI-A Румъния — България 2021-2027 г.“**

**Г-н Иво Пазарджиев:** Господин Ивайло Кадишев ще докладва. Заповядайте.

**Г-н Ивайло Кадишев:** Уважаеми господин Милков, уважаеми господин Председател, уважаеми дами и господа общински съветници. Настоящото предложение е във връзка с покана по програма Румъния - България по Приоритет 2 „Зелен регион“, където Община Русе заедно в партньорство с Община Гюргево предвижда да кандидатства. В случая Община Русе е в качеството и на водещ партньор. Бюджетите са разпределени абсолютно солидарно по 1 750 000 евро за двете общини, като 80% от този ресурс е от Европейския фонд за регионално развитие, 18% е национално съфинансиране и 2% Община Русе трябва да осигури като собствен принос, което в случая се равнява на 35 000 евро. Предвиждаме да се изгради зелен парк западно от МОЛ Русе, чиито парцел е наша собственост. В петък изпратихме и визуализация на идейното решение, предполагам, че то е стигнало до всички вас, за да може да придобиете обща представа за самия парк. Специфичното за него е, че трябва да се използва изцяло екологосъобразна инфраструктура при изграждането му, тоест само естествени материали. И преди да заключа своето докладване, искам да спомена, че през настоящия програмен период Програма Румъния - България е доста по различна спрямо предходния и по отношение на бюджета, и по отношение на акцента в програмата. Както виждате и двете ни предложения с фокус, зелената сделка, биоразнообразието. По отношение на свързаност, през настоящия програмен период ще се изпълняват само няколко стратегически проекта и то на национално ниво, тоест на ниво министерство. Затова да не се правят аналогии с предишната програма. Наистина фокуса е съвсем различен и по отношение на бюджет, и по отношение на акцента. Благодаря.

**Г-н Иво Пазарджиев:** Благодаря на господин Кадишев. Заявки за изказвания по точката? Евгени Игнатов, заповядайте.

**Г-н Евгени Игнатов:** Уважаеми господин Председател, уважаеми господин Кмет. Искам само да попитам, това за същия район ли става, което е отредено за спортни съоръжения? За мен това е неприемливо, неприемливо. Може да се намери друг вариант, но това е отредено в годините назад за спортен комплекс и не би трябвало друго предназначение да му дадем на този район. Благодаря ви.

**Г-н Иво Пазарджиев:** Благодаря. Други заявки за изказвания? Кметът на Община Русе, заповядайте.

**Г-н Пенчо Милков:** Уважаеми господин Председател, уважаеми колеги, уважаеми господин Игнатов. Точно за този имот става въпрос, в който имаше един проект за изграждане на басейн, проект, който беше за 25-метров басейн, който не отговаряше за нищо друго освен за занимания по плуване. В момента в Русе има проекти за два нови басейна, които се изграждат. В квартал „Здравец“ спортни комплекси има. Няма обаче никаква зелена площ, никаква и който застане над картата на града може да види местата в града, в които няма никаква зеленина. Ако Вие живеете в блоковете на „Здравец – Изток“, помислете къде е най-близкият парк, където можете да отидете с количка с дете или с колело. Това е едно място, което дълго време е било пустеещо. Множество администрации назад са имали възможност да изградят комплекси спортни. Там се намира базата на спортното училище, в която точно общинският съвет даде безвъзмездното си съгласие да започне строителство на трети басейн от фондацията на Илиян Русев – Скури. И това искам да ви припомня, че в момента се ремонтират общежитията на спортното училище, ремонтира се басейна в момента, инсталацията въздушната, залата по бокс ще се ремонтира. Това е спортен комплекс, близо до него е Спортен комплекс „Дунав“, също ремонтиран, с концесия. Така че няма зелени площи в този квартал и това ни накара гледайки и четейки изискванията на новата програма и възможностите и като бюджет, според нас да решим въпроса по много по-интересен начин. Спортни занимания могат да се извършват и в парка, масови за деца. Там има и училища в тази зона и затова защитавам предложението и наистина ви моля да го подкрепите. Не е нито прибързано, нито необмислено и мисля, че ще се приеме с много голямо одобрение от гражданите. Благодаря ви.

**Г-н Иво Пазарджиев:** Благодаря на кмета. Други? Елка Симеонова. Само да натиснете за изказване. Добре. Реплика или изказване правите? Реплика, заповядайте.

**Елка Симеонова /реплика/:** Уважаеми колеги, искам да изразя несъгласие. Аз лично съм живяла дълги години в квартал „Здравец – Изток“. Това е квартал на повече от 50 години. Той е строен с много широки междублокови пространства, има детски площадки и много дървета. Не е вярно, че няма зелени площи.

**Г-н Иво Пазарджиев:** Златомира Стефанова, заповядайте. Дуплика.

**Г-жа Златомира Стефанова /дуплика/:** Уважаеми общински съветници, добро утро на всички. Аз искам да направя пояснение на двамата общински съветници, които се изказаха. Това решение, което общината е нали когато се отвори една програма тя има определени насоки. Имаше две неща, които не бяха споменати. Първото, което направи Община Русе е да направи анкета на гражданите, които живеят в „Здравец – Изток“. Около 3000 анкети са попълнени, където хората са казали, че искат зелен парк в „Здравец“. Моите уважения нали, че сте живяла толкова години там, но действително мястото е много подходящо. Ако сте разгледали проекта, не знам дали някой си направи труда да погледне проекта, няма никакво застрояване във формата на застрояване, защото това ще бъде с абсолютно. Той трябва да бъде екологично съобразен, самия проект е страшно интересен, може да го видите и смятам, че наистина самия квартал го заслужава. Второто нещо, което не беше споменато, когато господин Кадишев докладва е, че на осми Община Гюргево прие това предложение на тяхната сесия. Тяхната сесия беше на осми извънредната и интересното е, че другата община, от другата страна прави абсолютно същото. Аналогичен зелен парк, с който също решават проблема на един квартал. Така че, много ви моля да го подкрепите, защото русенци са казали „да“.

**Г-н Иво Пазарджиев:** Благодаря. Други заявки за изказвания? Не виждам. Гласуваме предложението.

**КВОРУМ – 49. С 32 „за“, 0 „против“ и 17 „въздържали се“ се прие**

**РЕШЕНИЕ № 1443**

 На основание чл.21, ал.2, във връзка с ал.1, т.23 от ЗМСМА, Общински съвет – Русе реши:

I. Дава съгласие Община Русе да кандидатства, заедно с Община Гюргево с проектно предложение “ReNature, Зелено моделиране на градски зони, създаване на нови системи за отдих и забавления на открито “ ( “ReNature, Green modeling of urban areas, creation of new  systems for recreation and outdoor activities”) по Покана 2 - Състезателната покана за проекти, посветена на Приоритет 2: Зелен регион, Специфична цел (СЦ) 2.7 „Подобряване на защитата и опазването на природата, биологичното разнообразие и екологосъобразната инфраструктура, включително в градските райони, и намаляване на всички форми на замърсяване“ по Програмата за трансгранично сътрудничество “Interreg VI-A Румъния — България 2021-2027 г.“

 II. Дава съгласие Община Русе да осигури необходимия собствен принос по проектно предложение “ReNature, Зелено моделиране на градски зони, създаване на нови системи за отдих и забавления на открито” ( “ReNature, Green modeling of urban areas, creation of new  systems for recreation and outdoor activities”) който представлява минимум 2% от общо допустимите разходи на Водещия партньор по проекта - Община Русе (но не повече от 35 000 евро).

Ш. Дава съгласие Община Русе да осигури временно необходимите средства за финансиране на дейностите по проекта до възстановяването им от Програмата.

IV. Упълномощава Кмета на Община Русе да подпише Споразумение за партньорство по проектното предложение с Община Гюргево по образец на Програмата.

V. Възлага на Кмета на Община Русе да извърши необходимите действия по изпълнение на настоящото решение.

**Точка 2**

**Даване съгласие за кандидатстване по Покана 2 - Състезателната покана за проекти, посветена на Приоритет 2: Зелен регион, Специфични цели (СЦ) 2.4 „Насърчаване на адаптирането към изменението на климата, предотвратяването на риска от бедствия и устойчивостта, като се вземат предвид екосистемни подходи” и 2.7 „Подобряване на защитата и опазването на природата, биологичното разнообразие и екологосъобразната инфраструктура, включително в градските райони, и намаляване на всички форми на замърсяване“ пo Програмата за трансгранично сътрудничество „Пиеттесх VI-A Румъния — България 2021-2027 г.“**

**Г-н Иво Пазарджиев:** Господин Кадишев пак ще докладва. Заповядайте.

**Г-н Ивайло Кадишев:** Уважаеми господин Милков, уважаеми господин Председател, уважаеми дами и господа общински съветници. По абсолютно същата покана по Програма Румъния – България, само че тук кандидатстваме в малко по-широк формат на партньорство. Община Ценово е в качеството и на водещ партньор. Община Русе също участва като партньор, Окръжен съвет - Гюргево, Парк „Комуна“ и Комуна хоталере. Дейностите, които ще изпълни Община Русе са в размер на 335 000 евро и предвиждат да се направи обследване на водните тела на нашата територия и по-конкретно язовир „Николово“, язовир „Образцов чифлик“. Съответно да се изгради план за тяхното устойчиво поддържане и като част от този план да се закупи техника, която да позволява драгиране на езерата, а също така и за контролиране на водолюбивата растителност. Респективно, нашето собствено участие, което трябва да подсигурим е в размер на 6 697 процента. Благодаря.

**Г-н Иво Пазарджиев:** Благодаря на господин Кадишев. Заявки за изказвания по точката? Няма. Режим на гласуване, моля.

**КВОРУМ – 49. С 49 „за“, 0 „против“ и 0 „въздържали се“ се прие**

**РЕШЕНИЕ № 1444**

 На основание чл.21, ал.2, във връзка с ал.1, т.23 и ал.2 от ЗМСМА, Общински съвет – Русе реши:

I. Дава съгласие Община Русе да кандидатства, заедно с Община Ценово, Окръжен съвет Гюргево, Природен парк „Комана“ и община Хотареле с проектно предложение „CBC partnership between Bulgarian and Romanian public institutions for a greener Giurgiu-Ruse region“ („Партньорство за трансгранично сътрудничество между български и румънски публични институции за по-зелен регион Гюргево-Русе“) по Покана 2 - Състезателната покана за проекти, посветена на Приоритет 2: Зелен регион, Специфични цели (СЦ) 2.4 „Насърчаване на адаптирането към изменението на климата, предотвратяването на риска от бедствия и устойчивостта, като се вземат предвид екосистемни подходи ” и 2.7 „Подобряване на защитата и опазването на природата, биологичното разнообразие и екологосъобразната инфраструктура, включително в градските райони, и намаляване на всички форми на замърсяване“ по Програмата за трансгранично сътрудничество “Interreg VI-A Румъния — България 2021-2027 г.“

 II. Дава съгласие Община Русе да осигури необходимия собствен принос по проектно предложение „CBC partnership between Bulgarian and Romanian public institutions for a greener Giurgiu-Ruse region“(„Партньорство за трансгранично сътрудничество между български и румънски публични институции за по-зелен регион Гюргево-Русе“), който представлява минимум 2% от общо допустимите разходи на партньор 2 по проекта - Община Русе (но не повече от 6697 евро).

Ш. Дава съгласие Община Русе да осигури временно необходимите средства за финансиране на дейностите по проекта до възстановяването им от Програмата.

IV. Упълномощава Кмета на Община Русе, при одобрение на проекта, да подпише Споразумение за партньорство по проектното предложение с Община Ценово, Окръжен съвет Гюргево, Природен парк Комана и Комуна Хотареле по образец на Програмата.

V. Възлага на Кмета на Община Русе да извърши необходимите действия по изпълнение на настоящото решение.

**Точка 3**

**К.л.1374 Приемане на обща декларация против изграждането на инсинератор за изгаряне на болнични отпадъци**

 **Г-н Иво Пазарджиев:** Господин Кметът ще докладва. Господин Кадишев.

 **Г-н Пенчо Милков:** Уважаеми господин Председател, уважаеми колеги общински съветници и граждани в залата. Първа точка от днешния дневен ред, представям на вашето внимание проект на декларация, която внасям за категорично изразяване на позицията на обществото в Русе по институционален ред, а именно през най-високия орган, какъвто представлява общинския съвет да кажем, че ние сме несъгласни със започнатата процедура за изграждане на инсинератор за болнични отпадъци на територията на бившето предприятие „Верахим“ в Гюргево. Много от нас помнят на какво беше подложен града в годините назад и каква беше борбата, която водихме всички заедно, независимо от различията и тя беше успешна борба. В момента града отново е единен. Гражданите се обединяват, има протести, има подписки и според мен институциите трябва по нашия си институционален ред да приемат съответните решения. Представил съм на вашето внимание точка с мотиви, които съм изложил и ви предлагам да приемем декларация. Преди да прочета текста на тази декларация държа да ви уведомя, какво сме свършили до момента преди тази сесия в летния период. То не е малко, но декларацията е изключително необходима. Писмо получихме на 16.08 от Министерството на околната среда и водите за изготвен Доклад по ОВОС за изграждане на инсинератора, по който да изразим становище до 21.08, от 16.08 до 21.08. На 18.08 общината, тоест 2 дни, фактически ден и половина след писмото, ние изпратихме становище до МОСВ за отрицателно становище, не сме съгласни. На 25.08 до Министерство на околната среда сме изпратили второ становище, в което приложихме становищата на множество граждани, стотици вече сигурно хиляди подписи са събрани. Ние сме ги приложили в това становище. На 29.08 изпратихме писмо до румънското министерство на околната среда и водите, в което изразихме нашето отрицателно отношение. В момента изготвяме ново становище до българското министерство на околната среда и водите, с което ще го запознаем с кореспонденцията с румънските власти и ще представим всички допълнителни писма от граждани, подписки, включително и декларацията на общинския съвет. Ще инициирам искане и ще заявя желание да се започне обсъждане на доклада за оценка за въздействие на околната среда със засегнатата общественост в трансграничен контекст. Прочетох го, защото е специален ред по конвенцията по ОВОС в трансграничен контекст има европейско право. Ние всичко, което е по европейското право, ще го изпълним и ще направим иницииране на такова искане. Но елемент от цялата кореспонденция е изразяване на обща позиция от русенци е декларация на общинския съвет, като ви предлагам този текст. Разбира се, по ваше желание той може да бъде коригиран. Приема декларация относно изграждането на инсинератор за изграждане на болнични отпадъци в Община Гюргево, както следва: „Общински съвет - Русе изразява категоричното си несъгласие с осъществяването на проект изграждане на сграда хале отточен бетониран басейн, бетонни платформи, ограждения, осветителна система, изпълнение на сондажи и вътрешна водоснабдителна и канализационна, разполагане на станция за предварително пречистване на отпадъчни води, разполагане на инсинератор за болнични отпадъци с прилежащите инсталации в Община Гюргево, шосе „Слобозие“, 4-ти километър, лот 2, окръг Гюргево в изключителна техническа зона на Румъния. Апелираме компетентните държавни органи да предприемат необходимите правни и фактически действия при съобразяване с изразеното от Общински съвет – Русе в настоящата декларация становище“. Това е текста на декларацията, който ви предлагам да приемем единодушно. Благодаря ви.

**Г-н Иво Пазарджиев:** Благодаря на господин Кмета. Има направени заявки за изказвания. Преди да започнем с изказванията, след внасяне на това предложение получихте на електронните си пощи и становища от РИОСВ и РЗИ. Съгласно решение и на председателския съвет, и на постоянните комисии, аз проведох разговори с директора на РИОСВ и на РЗИ, като бяха поканени техни представители. Не знам има ли представители на РИОСВ? На РИОСВ сте Вие, нали? И на РЗИ има представител, д-р Искра Генева я виждам. Само Вашето име как е? Туркова. Добре, след изказванията, които има заявени, аз ще направя предложение за изслушване на представителите на РИОСВ и на РЗИ. Добре, колегите до мен предлагат това да стане преди изказванията. По същество, така че правя процедурно предложение да изслушаме госпожа Радостина Туркова и госпожа Искра Генева. Като две отделни гласувания следва да го направим. Гласуваме за изказване за госпожа Генева.

**КВОРУМ – 48. С 48 „за“, 0 „против“ и 0 „въздържали се“ се прие процедурното предложение.**

 **Г-н Иво Пазарджиев:** Сега да гласуваме за госпожа Туркова.

**КВОРУМ – 47. С 47 „за“, 0 „против“ и 0 „въздържали се“ се прие процедурното предложение.**

**Г-н Иво Пазарджиев:** Госпожа Туркова, заповядайте да направите изказване и да разясните докъде са процедурите и какво е извършено от РИОСВ.

**Г-жа Радостина Туркова:** Добър ден на всички. Казвам се Радостина Туркова и съм главен експерт в Дирекция „Превантивна дейност“ към РИОСВ в Русе. Представител съм днес на институцията. Това, което ние сме направили до момента по процедура е във връзка с получена нотификация по член 3 от конвенцията по ОВОС и придружаващата я документация по ОВОС от министерството на 17.08, където не беше изпратена цялата документация и в рамките на краткия срок, който имахме до 25.08, ние изразихме своето становище, като прегледахме доста обстойно документацията и отчетохме редица забележки по отношение на оценката на качеството на въздуха, по отношение на отпадъците, по отношение на липса на предложени алтернативи по местоположение, по технология, в която ще се предлага в производствения процес и заключихме, че инвестиционното предложение, което се инициира на територията на Република Румъния е с потенциал за значително трансгранично въздействие и заявихме желание да участваме в процедура по ОВОС в трансграничен контекст, която се води от Министерството на околната среда и водите.

**Г-н Иво Пазарджиев:** Добре. Благодаря Ви. Да го направим след изказването на втората дама, да. Ще има възможност за въпроси и после да отговорите. Доктор Искра Генева, заповядайте.

**Д-р Искра Генева:** Уважаеми господин Председател, уважаеми общински съветници, уважаеми господин Кмет. Искам съвсем кратка ретроспекция да направя, когато на 19.08 ни се обадиха от РИОСВ, че ние трябва да дадем оценка за провеждането на ОВОС и дали има някакъв риск и каква е степента на риска за населението на град Русе при изграждане на този инсинератор. Получихме документацията на обяд на 19 август. Трябваше до края на деня на 21 август ние да дадем нашето становище. Отделихме двама главни експерти, цял ден се занимаваха с този превод, който беше ужасен, дали машинен, дали от гугъл, но в крайна сметка ние успяхме да изразим някакво становище и какво е нашето становище. Първо, няма абсолютно никакви данни, анализи, факти, които да засягат има ли риск за здравето на населението на град Русе. Трябваше да се посочат отстоянията от-до жилищната зона на град Русе, която принадлежи на река Дунав. Трябваше да се оцени и прогнозира очакваното въздействие на отделяните вредности върху здравето на населението на град Русе. Трябваше да се посочат очакваните концентрации на вредностите и дали те са в пределно допустимите норми съгласно нашите закони за пределно допустими норми на вредности в атмосферния въздух на населени места. Трябваше да се посочи прогнозната зона на разпространение на тези димни газове, като бъде изследвана при най-лошата роза на ветровете. Трябваше да се направи и кумулативния ефект за оценка на разпространението на тези вредни вещества. Пак на най-неблагоприятното разположение на розата на ветровете, но за град Русе. Всички тези неща на нас биха ни дали възможност да изразим някакво становище има ли риск за населението на град Русе. Това нещо не го видяхме в прегледаната детайлна документация, затова РЗИ написахме нашето, че ние не можем да имаме някакво становище на базата на тези данни, че трябва много допълнителни неща да се направят, някои от които аз ви посочих и предложихме на РИОСВ наистина да се направи ОВОС, но в трансграничен контекст, тъй като водещия в този ОВОС е министърът на околната среда и водите. И аз много често си задавам въпроса, след това, ако не дай си боже този инсинератор все пак започне да функционира, кой ще го контролира и как. И при една авария няма изобщо и част от това те да знаят какво би могло да се случи при авария и какви биха били щетите за град Русе. Те смятат, че има една 3314 метра, това е първата гранична точка, която смятат, че до там няма да стигнат вредните газове в атмосферата. Доколкото знам, извинявайте може би от социалните мрежи или от интернет, те са искали да изградят пак такъв инсинератор, но в някакво друго селище в Румъния, което е срещу Тутракан, обаче там хората са въстанали и от двете страни и оттам не се е реализирало това предложение и ви моля също да гласувате тази декларация от кмета, която ние подкрепяме напълно.

**Г-н Иво Пазарджиев:** Благодаря. Доктор Теодора Константинова направи заявка за въпроси.

**Д-р Теодора Константинова:** Ще си позволя конкретно да започна без лирични отклонения. Всички ние много добре знаем чувствителността на русенци по тази тема чист въздух и се обръщам не към доктор Генева, към РИОСВ и представителя. Очаквах на най-високо ниво да имаме участие от страна на РИОСВ на днешното заседание, но няма значение. Компетентни са съответните хора и човекът, който е изпратен сега. Цитирам „редица забележки“ казахте, че имало по отношение на Вашия отговор. Моля, конкретно и накратко да изясните по тези забележки, които изредихте, какви са Вашите изводи. Слушайки, изказването на доктор Генева смятам, че би трябвало с компетентността, която имате, сега пред нас да отговорите на въпросите, които тя Ви зададе, защото единствено на базата точно на отговора от РИОСВ на тези въпроси, които доктор Генева зададе, ще се случи това да се направи оценка за здравето на хората и всичко за което отговаря РЗИ. И много моля, точно сега, в този момент пред всички да отговорите на въпросите на доктор Генева. Смятам, че това е достойно, почтено и отговаря на Вашата експертиза на РИОСВ. Не може да се прехвърля отговорност на РЗИ, когато няма становища от Ваша страна. Благодаря.

**Г-н Иво Пазарджиев:** Благодаря. Друг желаещ да зададе въпроси? Госпожа Кръстева.

**Г-жа Наталия Кръстева:** Уважаеми колеги. Уважаема доктор Константинова, аз пък съм на малко по-различно мнение от Вас, защото документите, които ни бяха изпратени на имейлите на общинските съветници в петък след председателски съвет, аз виждам поне едно категорично становище от РИОС, има и писмен документ, който изразява своето отрицателно становище по проектното предложение. В обратен порядък всички въпроси, които доктор Генева току-що постави на нашето внимание, също ги има в отговора на РИОС, който за мене пък е изключително уклончив. Тоест РЗИ, да определено в прерогатива на МОСВ е цялата процедура. РИОС обаче са дали категоричното си мнение и са поискали мнения от РЗИ. Аз недоумявам институция като РЗИ защо задава въпроси, след като реторичен въпрос ни се задава, че кой ще контролира, ако бъде изграден този инсинератор и почнат да се тровят русенци, а в същото време казва, че от представената информация е непълна и не позволява РЗИ да изрази становище относно степента на значимост на въздействието и риска за човешкото здраве. За мен не може да има институция най малко русенска, да и РЗИ и РИОС са представители на държавен орган на местно ниво, но недоумявам как може да има местна институция, която да зададе 5 въпроса, вътрешно да е убедена, че може би това ще трови, но да каже представете ни документи, документи, за да може ние да кажем има ли риск за човешкото здраве. Да, едва ли има нормален русенец, който да не мисли, че ще има ефект неблагоприятен върху човешкото здраве и тук за мен е хубаво, че колегите на доктор Генева в тази трудна ситуация много бързо са се помъчили да се ориентират, но тук въпросът на експертността трябва да върви ръка за ръка със становището на всички наши съграждани и на нас като вкупом. Това ми е въпроса, не толкова реплика беше към доктор Константинова, защото държа двата документа. По-скоро не знам дали доктор Константинова не се обърка, но аз искам съжалявам доктор Генева, че и РИОС и РЗИ не изпращат директорите си на регионалните инспекции, а пращат експертите. Тук беше редно те като представляващи тези институции лично да дойдат, но аз не виждам категоричното становище на РЗИ, докато видях на РИОС.

**Г-н Иво Пазарджиев:** Благодаря. Реплика за доктор Константинова.

**Д-р Теодора Константинова /реплика/:** Много трудно вече може някой да ме обърка. Наясно съм, но аз държа на отговорите на представители на РИОС. Да, би могло малко по-смело от страна на РЗИ да се каже, че ще има въздействие върху здравето и живота на хората в Русе, но на базата на отговори конкретни и подробни от страна на РИОСВ или РИОС, както искате. Така че, очакваме малко по-смело, малко по-подробно, малко по-конкретно и малко по-отговорно. Да, и от страна на РЗИ малко по-смел отговор.

**Г-н Иво Пазарджиев:** Благодаря. Сега ще дам възможност първо на госпожа Туркова, после доктор Генева във връзка с изказванията. Няма други въпроси към тях.

**Г-жа Радостина Туркова:** Искам малко да разясня процедурата по ОВОС в българското законодателство и съответно в трансграничен контекст. Съществен елемент в процедурата по ОВОС, когато се стигне до такава задължителна оценка на въздействие върху околната среда е изискването на становища от Министерство на здравеопазването или съответната регионална инспекция. В случая РЗИ. Това становище наистина е задължително в тази процедура и ние така го изискахме сега, тъй като имахме много малко време за отговор, но в крайна сметка от писмото на министъра видяхме, че към РЗИ не е изисквано такова становище. Така че ние решихме да поискаме това становище и ние не сме органът, който ще се съобрази с него. Пак казвам министърът на околната среда и водите е компетентен да води цялата процедура в трансграничен контекст. Ние сме участници и това, което ни се предостави като документация, ние изразяваме становище по него, единствено по него. Благодаря.

**Г-н Иво Пазарджиев:** Благодаря. Доктор Генева.

**Д-р Искра Генева:** Това, което каза представителят на РИОСВ е абсолютно вярно. Значи, ние изразяваме РЗИ становище по закон в 14-дневен срок, ако те ни поискат, след като ни представят документация, в която се вижда дали има риск за населението или няма риск. Аз това, което ви прочетох, това не са въпроси. Това са всъщност нещата, които трябва тази документация да притежава, а в тази документация нямаше нищо споменато за населението на град Русе. Какво становище РЗИ за риска на град Русе да изрази, въпреки че ние има едно изречение, което сме написали, че след разглеждане на предоставения ОВОС е видно, че информацията за риска на здравето на населението всъщност не е описан и обоснован, направени са изводи, че възможното отделяне на замърсители в атмосферата няма да има пряко въздействие на отстояние до най-близката точка. Като се има предвид и екологичното чувствително население живущо в град Русе, подобни изводи не звучат убедително и затова ние казваме какво трябва да има в тази документация, за да можем да изразим някакво становище. Това е по закон, както каза и преждеговорещата, РИОСВ е задължен да се съобрази с нашето становище.

**Г-н Иво Пазарджиев:** Благодаря. Сега, имахме направени заявки за изказване. Ще помоля пак да натиснете господин Даскалов, академик Белоев, видях, че беше…Така, господин Даскалов, заповядайте. След него…

**Г-н Асен Даскалов:** Благодаря, господин Председател. Уважаеми господин Милков, уважаеми колеги общински съветници. Още по време на постоянните комисии изразих становище, че нали ние трябва да приемем тази декларация, не мисля, че има човек в тази зала, който е на противно мнение, но предложеният проект на самата декларация от 5-6 реда считам, че трябва да бъде променен. В тази връзка, аз депозирах в деловодството на общински съвет на вашето внимание проект на декларация с мотиви. След ЗОРС направих леки изменения във връзка с материалите, които получихме от РИОСВ и РЗИ, тъй като нали там е описано точно каква е инсталацията. От общинската декларация и от РЗИ, и от РИОСВ, извинявам се, добавих и точния адрес, където ще се намира евентуално. Ще ви прочета декларацията, която предлагам да приеме Общински съвет – Русе.

**ДЕКЛАРАЦИЯ ОТ ОБЩИНСКИ СЪВЕТ – РУСЕ**

Общинските съветници изразяваме категоричното си мнение, че сме против инвестиционното намерение за изграждане на ротационен инсинератор за изгаряне на животински и медицински отпадъци на територията на бившия химически завод в град Гюргево, Румъния – замърсител на въздуха в нашия град. Считаме, че евентуални действия в тази насока трябва задължително да бъдат съобразени с мнението на жителите на община Русе. Поради това настояваме това инвестиционно предложение да не се одобрява от РИОСВ – Русе и Министерство на околната среда и водите на Република България. Предвид завишените норми на фините прахови частици на територията на град Русе заявяваме, че сме категорично против допълнително замърсяване на въздуха на територията на община Русе и в частност на нашия град.

 Изразяваме готовността си да предприемем всички позволени от закона действия, за да не допуснем одобряване изграждането на инсталация за изгаряне на отпадъци от хуманното здравеопазване и от фармацевтични производства на територията на Община Гюргево, шосе „Слобозие“, 4-ти километър, Лот 2, окръг Гюргево, Румъния.

 Категорично заявяваме, че за решаването на въпроси, касаещи и местната сигурност и здравеопазване в община Русе, от приоритетно значение е мнението на местното население. Никой няма право да налага на обществото решения, които изискват широко и открито обществено обсъждане.

 Декларираме, че единно ще работим в тази насока и настояваме РИОСВ – Русе и Министерство на околната среда и водите да се съобразяват с мнението на жителите на община Русе и със становището на Общински съвет – Русе, изразено с настоящата декларация.

Благодаря.

 **Г-н Иво Пазарджиев:** Благодаря на господин Даскалов. Академик Белоев.

**Акад. Христо Белоев:** Уважаеми господин Кмет, Председател, колеги. Това е въпрос, който е от изключително значение за Русе е за русенци и тази тема винаги за Русе е била болезнена. Помним протестите, помним какво е изживяно, помним химичните заводи как замърсяваха и тук на тази сесия аз не считам, че е редно да се занимаваме със задълженията на институциите, нормативната уредба каква е законовата база или кой на кого какво е казал, а категорично да заявим своето становище. Едва ли има някой, който е против това. На заседание на комисиите и на ЗОРС, когато бяха внесени декларациите и ние бяхме запознати, аз апелирах и към Асен да се седне и да се обедини в нещо общо и днес да ни бъде представена една обща декларация. Защото ние няма как да се разделяме да гласуваме декларацията, която ни беше предложена от кмета, която е предложена от Асен Даскалов. Ами тя може да е 5 реда, обаче е категорична и ясна. Няма кой да ни чете дълги обяснения. Значи към тази декларация, която ние ще гласуваме, може да има някакви приложения, някои допълнения, но ние категорично да изразим своето становище и също така да бъдем категорични към институциите, които се занимават с тези въпроси и РЗИ и РИОСВ. Значи абсолютно категорично, или няма да се занимаваме точно, че има информация, че няма информация, дори и малък риск да има за русенци, то няма как да няма такъв риск, значи ние трябва категорично да изразяваме своето становище. Аз затова предлагам да прекратим с разискванията и да гласуваме декларацията, която кметът ни предложи. Благодаря.

**Г-н Иво Пазарджиев:** Благодаря, само че нямаме направени 5 изказвания, за да прекратим разискванията. Добре, господин Дауд Ибрям.

**Г-н Дауд Ибрям:** Уважаеми господин Кмете, уважаеми господин Председател, уважаеми колеги. Актуална тема за Русе, която вероятно ще бъде продължена в идните месец-два. По ирония на съдбата съвпада с един такъв по-особен период, в който навлизаме. Но встрани от това, това, което ще приемем като декларация днес е изключително отговорно. Като част от процедурата по ОВОС, дори и в трансграничен аспект по ЕСПО, както я наричаме. Аз съм изключително доволен от това, което чух от колежката от РИОСВ, а включително и от РЗИ - Русе. Това са едни становища, които са на базата на прецизираната информация, която е предоставена на тези институции. Тя всъщност като качество доколкото разбирам е така доста с лош превод и т.н., но въпреки това в кратките срокове, които са имали и ни предоставиха тези становища, аз като общински съветник и като гражданин съм доволен от това, което имат като становища. И ви моля да обърнете внимание, особено в становището на РИОСВ в точки 1, 7, 8 и 9. Там са отговорите на всичките въпроси, които може да имате днес в тази зала. Затова помолих и колежката да изясни малко повече тази процедура, защото в един такъв процес становищата на РЗИ, становищата на басейнова дирекция са задължителен елемент от тази процедура. И с това приключваме по процедурите. На комисията по екология ние дискутирахме този въпрос и казахме, че органът, който трябва да се произнесе по доклада по ОВОС, това е министърът на околната среда и водите в случая. Ние като граждани, като общински съветници, аз поне присъствах на поне две декларации, които приемахме в един или друг аспект в тази зала. Естествено, моите уважения към господин Даскалов. Това го казахме и през седмицата. Мисля, че трябваше да се прецизира тази декларация и по-скоро съм на мнение, че трябва да гласуваме това, което е предложение от кмета на общината. Доста прецизиран текст и изразява нашето становище по отношение на този въпрос. Ние като граждани на Русе, спомена се тук, няма да се връщам към това, имаме горчивия опит на историята, а и на настоящето. Аз лично след като съм работил в тази институция преди това, вярвам има експертиза в тези институции, отчитайки включително и кумулативния ефект на състоянието на компонентите на околната среда в Русе и влиянието на факторите върху тях, ще направят много прецизна оценка и ще се вземе вниманието на всички граждани и институции на Русе, за да се вземе крайното решение в този процес. В заключение ние ще гласуваме декларацията. Благодаря ви.

**Г-н Иво Пазарджиев:** Благодаря. Реплика за госпожа Кръстева.

**Г-жа Наталия Кръстева /реплика/:** Господин Ибрям, използвам способа на реплика, тъй като смятам, че тази важна точка, която ще гласуваме и то е ясно как ще гласува целия общински съвет, ние сме единни всичките тук в своето мнение, но аз ще помоля за дали е 5 минути почивка. Нека администрацията седне с господин Асен Даскалов, защото уважаеми колеги, един да апелира подпишете декларацията на кмета, друг да апелира подпишете декларацията внесена от Асен Даскалов, най-малко е несериозно и не даваме добър знак към нашите съграждани, защото вместо да сме обединени в момента, ние демонстрираме друго поведение. Така че, моля дали е петминутна, дали е триминутна почивка, за да излезем с ясното и единно становище.

**Г-н Иво Пазарджиев:** Добре, госпожа Кръстева поиска. Ще направим действително такава почивка. Нека първо да изслушаме заявките за изказвания, които има, след което ще направим кратка почивка. Господин Орлин Дяков.

**Г-н Орлин Дяков:** Господин Председател, уважаеми колеги. Аз оставам с впечатление от всички комисии, на които съм присъствал, че това вече е направено. За мене госпожа Златомира Стефанова каза, че са се разбрали, че всичко е наред и това за мене поведение на господин Милков е „удар под кръста“, извинявайте. Не може на комисии да ми се обяснява как всичко ще има една обща декларация, а пък тук да ставаме, сега да не говорим айде пак за избори и така нататък. Ами в случая просто господин Милков, Вие ни разделихте, не ни обединихте както толкова много искате. Значи или някой лъже или вие не си говорите и сега ние на сесията ще изгубим още 10-15 минути, за да може да свършите онова, което така ни убеждаваха, че вече е свършено. Извинявайте, ама и то точно по такъв въпрос. За мен това е безобразие. Благодаря за вниманието.

**Г-н Иво Пазарджиев:** Реплика първо за кмета, после за госпожа Деница Иванова. След това изказване на господин Станчев.

**Г-н Пенчо Милков /реплика/:** Уважаеми господин Председател, уважаеми колеги, вземам думата след колегата, защото ако Ви боли кръста, това не е от моя удар под Вашия кръст в никакъв случай. Нито мисля, че уточняването на текста на декларацията е загуба на време. Аз станах, вие сте органа, който я приема. Предложения пред общински съвет прави кмета и всеки общински съветник или група съветници. Аз съм ви направил предложение в началото на своето изказване, точно за да препятствам това казах разбира се, че сте свободни, понеже ще излезе като декларация на общинския съвет. Не е декларация на кмета на община Русе. Как да ви диктувам текст, дали сме ви основа, която беше съгласувана 5 дни на комисии, а господин Даскалов каза, че неговият текст е дошъл след петък, когато е получил становищата на двете институции. Не мисля, че е загуба на време. Това беше моята реплика. А считам за правилно и това, което предложи госпожа Кръстева, да се вземат няколко минути и всички председатели на групи, включително и Вие да дадете малко идеи и да обогатим декларацията. Така че, не е загуба на време и няма от мен удар под кръста. Благодаря.

**Г-н Иво Пазарджиев:** Благодаря. Деница Иванова за втора реплика.

**Г-жа Деница Иванова /реплика/:** Уважаеми господин Председател, уважаеми колеги, уважаеми колега Дяков. Аз например не бях чувала декларацията на господин Асен Даскалов до момента, в който не бяха я качили в облака. Аз подобно уверение от администрацията не съм имала, че някой с някого се е разбирал, тъй като ЗОРС е в четвъртък от 16:00 ч. Моите комисии са свършили преди ЗОРС и аз не участвам в ЗОРС. Та това е една прелюдия към ситуацията, в която Вие говорите за разединяване. Мислите ли, че кметът има желание да ни разединява, ако нямаше информация по медиите? Можеше ли всичкото това, което се случва днес, както и информацията от РЗИ и РИОСВ да не бъде някак си така скрито или не. Такава ситуация, в която Вие излизате на трибуната и говорите за разединяване, аз категорично не мога да се съглася. Човекът, който излиза днес и казва, ама на мен това ми беше казано от този и онзи, нали не е някак си релевантно и не е окей. Извинявайте много. На Вас някой нещо ви е казал, на мен никой нищо не ми е казал. Аз съм си прочела декларацията от облака, запознала съм се с нея и от там нататък вече дебата предстои. Оттук насетне Вашето изказване освен търсене на някакъв политически дивидент не предизвиква. Та, за разединяването и обединяването, нека да коментираме след предложената почивка или не, но дотук не смятам, че кмета е виновен за каквото и да било или че ни разединява или че администрацията. За момента всеки един от нас се занимава, както компетентните органи, за да ни дават отношение и със сигурност...

**Г-н Иво Пазарджиев:** Моля за тишина!

**Г-жа Деница Иванова /реплика/:** Благодаря за репликите от място, госпожо Иванчева. Господин Председател, надявам се да следите ситуацията в залата. Но нека да коментираме какво днес можем да свършим, а не да хвърляме поредните политически бомби и кал. Та, някой казал-рекъл-бешел, може би извън тази зала. Благодаря.

**Г-н Иво Пазарджиев:** Дуплика за господин Дяков.

**Г-н Орлин Дяков /дуплика/:** Не знам къде видяхте политика тука в цялата работа. Ние тука всичките не сме глухи, не сме слепи. Госпожо Стефанова, казахте ли, че има обединение на двете декларации на двете комисии? Какво? На икономика и бюджет, на култура. Казахте ли го това нещо? След като го казахте, ние знаехме, че ще се прочете обща декларация, ще я гласуваме и въпросът ще се приключи. Няма да правим някакви почивки. Съгласен съм, разбира се. Ще направим сега почивка и онова, което е казано, че е свършено и не е свършено, ще го свършим сега. Но тука има хора, които го чуха това и не е казал-рекъл, защото казал-рекъл е на пазара. Не е на комисия в общинския съвет или на пейката пред блока е казал-рекъл госпожо, а на комисия на общинския съвет. Госпожа Стефанова потретвам го каза, че има разбирателство и въпросът за нас беше приключен. За това става въпрос, за никаква политика не става въпрос.

**Г-н Иво Пазарджиев:** Господин Станчев, заповядайте за изказване.

**Г-н Станимир Станчев:** Уважаеми господин Кмет, уважаеми господин Председател, уважаеми колеги. Старите хора казаха, че когато така се вдигне градуса на напрежението, преди да кажем нещо, трябват 30 секунди да помълчим. Призовавам ви да се успокоим и да вървим напред. Затова първия ми въпрос, имам един въпрос към РИОСВ, към представителя на РИОСВ. РИОСВ в нашия град кога е бил уведомен, че предстои изграждане на такова съоръжение? Защо Ви питам? Защото в медийното пространство през последните 2-3 седмици излязоха различни версии как някой бил скрил от министъра, как министърът казва, че е пратен сигнал без той да знае, как от Министерството на здравеопазването има сигнал към РИОСВ и РИОСВ е уведомила. Това са твърдения от петъчни статии на различни медии. Може да си ги проверите. Оттам нататък се твърди… Това говорим за лятото на 2021 година да уточня. Оттам нататък се твърди, че е била уведомена и областна администрация. Аз знам, че когато пристигне сигнал в областна администрация, ние колегите от областна администрация са длъжни или ръководителите на администрацията на областна администрация са длъжни да запознаят с проблема естествено местната власт. Втори въпрос, тогава била ли е запозната местната власт? Това са редица въпроси, произлизащи по хронология, ако това, което се твърди е така. И русенската общественост е редно да бъде уведомена за това и русенската общественост е редно да знае истината. Защото много пъти в миналото ние русенци сме твърдели, че до нас не стига информацията и много политически лица, без да говоря от спектър и така нататък са твърдели, че те като са представители на властта, това няма да се случи. Ако това, което се твърди е вярно – уви, то отново се случва. И това е изключително голям проблем според нас (от група). Защото пак казвам, ние русенци сме много чувствителни и ако ние не бъдем уведомени своевременно за такива само и намерения, само и намерения теоретични дори, просто е как да кажа, да използвам по-мека дума, несериозно е спрямо нашите съграждани.Така че следва да получим естествено отговор на тези въпроси. И в заключение ще кажа, че имаше редица инициативи за една декларация от общинския съвет. Включително съм пускал, господин Председателя знае за извънредна комисия. Тогава се разбрахме, че ще чакаме становищата, ще я направим в редовната комисия. Аз поне за мен си казвам го съвсем 1:1, това, което твърдеше господин Дяков е точно така. С господин Даскалов тази декларация я гледахме още на комисия по бюджет, след това на комисия по икономика и след това уважаема госпожо Иванова, беше ЗОРС. Благодаря ви.

**Г-н Иво Пазарджиев:** Благодаря. В тази седмица бяха разменени комисиите. Господин Пенчо Милков за реплика. Моля за тишина в залата.

**Г-н Пенчо Милков /реплика/:** Уважаеми господин Председател, уважаеми колеги, уважаеми господин Станчев. Аз нямам реплика към Вашето изказване, по-скоро уточнение отговор на въпроса, който отправихте във втората част по отношение на местната власт. Община Русе е получила становището на 16 август, искането за информация. Преди това ние нямаме такова искане за информация. В община Русе съм привлякъл година след началото на моята работа, даже малко по-малко човек, който има достатъчно висока експертиза за директор на дирекция. Материала момента, в който мина при него в следработно време ме уведоми и започнаха да четат през нощта, 260 страници е материала. Става дума за Любо Владимиров. Реално от тук дойде информацията, нали чувствителността в общината я има, ако е дошла преди това. Какво се случи малко преди този август месец? На съвместното ни заседание в Гюргево, нали това е четейки писмото сега, на съвместното заседание на двата общински съвета обаче в Гюргево имаше индикация в изказването на кмета на община Гюргево Ангелеску. Ако се сещате ние после с председателя говорихме без никакви конкретики, той спомена това, че се обмисля изграждане на инсталация инсинератор, но никаква конкретика на сесията, на която бяхме в Румъния. По повод на съвместната ни работа с него, на тяхната сесия идентична, когато са гласували против, беше господин Недев, за да можем да покажем единство и съответно с председателят сме говорили за това дали не може и отново комисията заедно, вашата обща комисия да вземе и общо решение, но пак заявявам нали, и аз разбрах, че в областта и конкретни имена има и писма. Но в община Русе това не е сведено като обществено значим тогава въпрос, по който ние с Отдел „Екология“, дирекцията и заместник-кмета и аз да вземем отношение. Това е отговора ми.

**Г-н Иво Пазарджиев:** Втора реплика за госпожа Кръстева.

**Г-жа Наталия Кръстева /реплика/:** Господин Станчев, и аз по същество нямам реплика, но нямам друг правен способ по правилник на общинския съвет да стана. По повод всичко, което казахте, пак казвам ние тук всички сме солидарни. Въпросът е, че половин час вече тъпчем на едно място, а не възпроизвеждаме ефект. Русенската общественост доста отдавна е може би много по-запозната и от част от общинския съвет. В началото господин Милков тръгна така с едно експозе какво е направил, въпреки че той достатъчно старателно го оповестява и в страницата си във фейсбук, всеки следи от момента, в който е депозирано становището, тоест инвестиционното намерение в РИОС какво е станало нататък. В крайна сметка искам да ви кажа, въпреки че надявам се някой да не го изтълкува като конфликт на интереси, но има русенски депутат, който доста отдавна работи по въпроса и работи на терен с министър. До 5 септември, който мина, становището на МОСВ вече е изпратено в Румъния окомплектовано с всички подписки на русенци. Това, което господин Милков каза, че ще бъде направено, вече е направено. Работи се и на друга писта. Пак казвам, ние тук трябва да сме солидарни. Нека да подпишем една обща декларация и в крайна сметка в нея, ще си позволя да си обърна гърба и да ви кажа „Русе казва „не“.

**Г-н Иво Пазарджиев:** Благодаря. Дуплика за господин Станчев.

**Г-н Станимир Станчев /дуплика/:** В този ред на мисли и моята дуплика не е дуплика, но като няма друга процедура да кажа. Аз благодаря за отговора и така за всички страни, които се заеха и поне декларираха готовност за работа. Разбрах, че официална кореспонденция няма, но на другите въпроси не получих по един или друг начин отговор, защото може би те са нееднозначни и в администрацията винаги остава следа. И тази следа е видима. А това че не мога да разбера как някой през далечната 2021 година не го е сметнал как да кажа за значим проблем за обществеността е друг въпрос. И се надявам след малко госпожо Кръстева, аз апелирам всички пак казвам, които работят по проблема, се надявам госпожо Кръстева ние всички общинският съвет, общинска администрация да излезем с една обща декларация и наистина Русе да каже „не“. Благодаря ви.

**Г-н Иво Пазарджиев:** Благодаря. Господин Станчев, Вие имахте въпрос към представителя на РИОСВ. Да Ви отговори. Да, заповядайте.

**Г-жа Радостина Туркова:** Във връзка с отправения въпрос, мога да кажа, че официална кореспонденция за това инвестиционно предложение инициирано на територията на Румъния ние нямаме. Единствено нашето официално становище е във връзка с конкретно представена информация и документация, която е пристигнала на 17 август от министерството със заявка да изразим своето становище по представената документация. Така че ние до 25-и въпреки краткия срок изразихме нашето становище конкретно със своите забележки, тъй като имахме единствено тогава възможност да изразим своето становище по конкретно представена документация и нотификация, която беше на етап вече оценка на въздействие върху околната среда. Доклад по ОВОС. Благодаря.

**Г-н Иво Пазарджиев:** Благодаря. Изчерпахме заявените изказвания. Сега ще дам 5 минути почивка, за да има време да се прецизира декларацията. Моля всички да бъдат на линия в 10:20 да продължим заседанието.

***5 минути почивка***

 **Г-н Иво Пазарджиев:** Колеги, моля заемете местата си в залата, стартираме проверка на кворума. Моля да се регистрирате. Четиридесет общински съветници са регистрирали. Имаме необходимия кворум да подновим нашата работа. Моля колегите да седнат в залата. След проведените консултации мисля, че има обединение около общ текст за декларацията, който така работната група, която се събра упълномощи госпожа Наталия Кръстева да стане и да изчете окончателния вариант. Госпожо Кръстева, моля да го прочете в залата.

 **Г-жа Наталия Кръстева:** Направихме обединение на двете декларации. По същество изчитам проект на решение. На основание член 21, алинея 2 от ЗМСМА и член 70 от Правилника за организацията и дейността на Общински съвет – Русе, неговите комисии и взаимодействието му с общинска администрация, Общински съвет - Русе реши: „Приема декларация относно изграждането на инсинератор за изгаряне на болнични отпадъци в община Гюргево, както следва. Общински съвет - Русе изразява категоричното си несъгласие с осъществяването на проект изграждане на сграда хале оточен бетониран басейн, бетонни платформи, ограждения, осветителна система, изпълнение на сондажи и вътрешна водоснабдителна и канализационна, разполагане на станция за предварително пречистване на отпадъчни води, разполагане на инсинератор за болнични отпадъци с прилежащите инсталации в община Гюргево, шосе „Слобозие“, 4-ти километър, Лот 2, окръг Гюргево с изключителна техническа зона на Румъния. Изразяваме готовността си да предприемем всички позволени от закона действия, за да не допуснем одобряване изграждането на инсталация за изгаряне на медицински и животински отпадъци на територията на бившия химически завод в град Гюргево, Република Румъния. Категорично заявяваме, че за решаването на въпроси, касаещи и местната сигурност и здравеопазване в община Русе от приоритетно значение е мнението на местното население. Никой няма право да налага на обществото решения, които изискват широко и открито обществено обсъждане. Настояваме компетентните държавни органи да предприемат необходимите правни и фактически действия при съобразяване с изразеното Общински съвет - Русе в настоящата декларация становище.“ И в крайна сметка представителите, които сглобихме двете декларации, решихме, че всички трябва да видят, че Русе казва „не“.

 **Г-н Иво Пазарджиев:** Благодаря на госпожа Кръстева. Ще подложа на гласуване първо корекцията, след което ще гласуваме предложението като цяло. Гласуваме корекцията на декларацията.

**КВОРУМ – 49. С 49 „за“, 0 „против“ и 0 „въздържали се“ се прие корекцията на декларация.**

**Г-н Иво Пазарджиев:** Гласуваме приемането на декларация като цяло с направената корекция.

**КВОРУМ – 49. С 49 „за“, 0 „против“ и 0 „въздържали се“ се прие**

**РЕШЕНИЕ № 1445**

На основание чл. 21, ал. 2 от ЗМСМА и чл. 70 от Правилника за организацията и дейността на Общински съвет - Русе, неговите комисии и взаимодействието му с общинската администрация, Общински съвет - Русе реши:

Приема ДЕКЛАРАЦИЯ, относно изграждането на инсинератор за изгаряне на болнични отпадъци в Община Гюргево, както следва:

Общински съвет – Русе изразява категоричното си несъгласие с осъществяването на проект: „Изграждане на сграда хале, отточен бетониран басейн, бетонни платформи, ограждения, осветителна система, изпълнение на сондажи и вътрешна водоснабдителна и канализационна, разполагане на станция за предварително пречистване на отпадъчни води, разполагане на инсинератор за болнични отпадъци с прилежащите инсталации“ в община Гюргево, шосе Слобозией, 4-ти км, Лот 2, окръг Гюргево, в изключителна техническа зона на Румъния.

 Изразяваме готовността си да предприемем всички позволени от закона действия, за да не допуснем одобряване изграждането на инсталация за изгаряне на медицински и животински отпадъци на територията на бившия химически завод в град Гюргево, Република Румъния.

 Категорично заявяваме, че за решаването на въпроси, касаещи и местната сигурност и здравеопазване в община Русе, от приоритетно значение е мнението на местното население. Никой няма право да налага на обществото решения, които изискват широко и открито обществено обсъждане.

Настояваме компетентните държавни органи да предприемат необходимите правни и фактически действия при съобразяване с изразеното от Общински съвет - Русе в настоящата декларация становище.

 **Г-н Иво Пазарджиев:** От място доктор Константинова така апелира да се отрази в националните медии. Аз вярвам, че пресцентъра на общинския съвет ще го свърши по най-добрия начин. Вече съм го разпоредил. Извън точка от дневния ред доктор Константинова, заповядайте.

 **Д-р Теодора Константинова:** Не исках да вземам думата, но искам да кажа защо това ме боли и всички нас. Нито дума по тази тема в националните медии, телевизии, каквото и да било, нито дума. Протест имаше, гледах навсякъде всички възможни телевизионни програми, никъде не беше отразено на национално ниво. Ако това беше Пловдив, Варна, Стара Загора, София, щеше да гърми навсякъде. Заради това се обадих, но наистина трябва всички да апелираме и който каквито възможности има, ние трябва да се появим по телевизионните екрани. Русе и проблема му по всички национални медии, частни, каквито и да било. Никой не говори за нас, никой.

 **Г-н Иво Пазарджиев:** Благодаря, доктор Константинова. Продължаваме със следващата точка.

**Точка 4**

**К.л. № 1370 Допълване на Решение № 901, прието с Протокол № 34/19.05.2022 г. на Общински съвет – Русе относно дадено съгласие на Община Русе да внесе непарична, апортна вноска в капитала на „Общински пазари“ ЕООД**

 **Г-н Иво Пазарджиев:** Госпожа Златомира Стефанова.

 **Г-жа Златомира Стефанова:** Благодаря, господин Председател. Уважаеми общински съветници, с Решение 901/19.05 Общински съвет - Русе дава съгласие общината да внесе като непарична апортна вноска в капитала на „Общински пазари“ ЕООД правото на строеж за изграждане на многофункционалния комплекс, включващ закрит плувен комплекс, заведения за обществено обслужване, съблекални, детски площадки и детски басейн върху общинския поземлен имот, представляващ плувен комплекс, намиращ се в Парка на младежта, град Русе. По същество плувният комплекс не би могъл да използва по предназначение без съответната техническа инфраструктура към него ВиК, топлоснабдяване, електроснабдяване, без които би било невъзможно неговият строеж да бъде ползван съобразно предвиденото предназначение. В диспозитива на решението от 19.05.2022 на общински съвет е констатирано, че в описателната част на предвиденото ново строителство, внесена като непарична апортна вноска в капитала на „Общински пазари“ ЕООД, е пропуснат текста „заедно с техническата инфраструктура, необходима за функциониране на комплекса“. Тъй като предвид формулирането на предназначението на новия обект, за който е апортирано правото на строеж, несвързването му с отклонение към техническа инфраструктура би възпрепятствало изначало пълноценното му функциониране и използване по предназначение. В този смисъл, ви молим да се направи допълнение на решението и по същество да се добавят думите „заедно с техническата инфраструктура, необходима за функциониране на комплекса“. Не се налага внасяне на нова апортна вноска в капитала на „Общински пазари“ ЕООД, тъй като цената на техническата инфраструктура е заложена в изготвената пазарна оценка от независим оценител. Благодаря.

 **Г-н Иво Пазарджиев:** Благодаря. Заявки за изказвания по точката? Няма. Режим на гласуване, моля.

**КВОРУМ – 47. С 29 „за“, 1 „против“ и 17 „въздържали се“ не се прие предложението.**

 **Г-н Иво Пазарджиев:** Изискват се 34 гласа. Продължаваме със следващата точка. Тя е за увеличаване на капитала на „Общински транспорт Русе ЕАД“. Някой направи ли го? Добре. Моля? Госпожа Деница Иванова направи искане за повторно гласуване по точката предходната. Моля да направим. Прегласуваме точката.

**КВОРУМ – 46. С 26 „за“, 3 „против“ и 17 „въздържали се“ не се прие предложението.**

 **Г-н Иво Пазарджиев:** Сега продължаваме със следващата точка. Изказване за господин Мариян Димитров.

**Точка 5**

**Изказване на Мариян Димитров – Вх. № 867/08.09.2023 г.**

 **Г-н Мариян Димитров:** Уважаеми общински съветници, уважаеми господин Председател, уважаеми господин Кмете. Правя изказване по точката от дневния ред за увеличаване капитала на „Общински транспорт Русе ЕАД“. Не оспорвам нуждата на общинското дружество от допълнителен финансов ресурс, необходим за обезпечаване експлоатационните разходи по новите линии и за привличането на нови водачи на автобуси и тролейбуси. Но ще бъде по-добре този допълнителен финансов ресурс в размер на 200 000 лева да бъде подсигурен не чрез увеличение на капитала, а чрез закупуване от община Русе на месечни абонаментни карти за учащи се, пенсионери и пенсионери с доходи до линията на бедност. Това е социалнозначимо предложение, правил съм го многократно през последните 12 години, 3 пъти с местна гражданска инициатива и при всяко обсъждане на общинския бюджет. Предложението е в полза на изпадналите в бедност не по своя вина съграждани. То се бори активно със зловещата демографска криза. Какво по-добре от това, бъдещето на нацията всички ученици до 19 години, нашите деца и внуци да пътуват безплатно от дома си до училището, където учат. Какво по-добро от това нашите родители, баби и дядовци с доходи под линията на бедност да пътуват безплатно. Дали една община е европейска и дали един град е град на свободния дух си личи не по пиар кампанията на управляващите и кмета, а по отношението към тези уязвими групи на нашето общество. Уважаеми общински съветници, с гласуването по следващата точка, Вие ще се изправите днес пред един от най-сериозните си тестове. Не се сещайте за родителите на учениците и за пенсионерите само в предизборната си кампания с цел чрез мили обещания да откраднете гласа им, а живейте с техните проблеми. Русенските граждани нямат нужда от демагогия. Те имат нужда от истинска подкрепа, каквато може да им даде само направеното от мен предложение. Така ще подпомогнем ефективно и фирма „Общински транспорт Русе ЕАД“. Отделените пари за социално подпомагане чрез транспортно облекчение разбира се, че не носят комисиони, но те ще се възвърнат стократно на русенската общност следващите 10 години. Подобни облекчения, които за съжаление бяха премахнати, гражданите имаха от 2003 до 2009 година, приети по предложение на тогавашния общински съветник Вуто Нанов светла му памет, един от авторите им бях и аз. Парите за пенсионерите бяха осигурени от кмета на СДС Елеонора Николова, а безплатното пътуване беше отменено от кмета на БСП Божидар Йотов с оправданието, че сме се намирали в световна икономическа криза. Тази криза още преди десетилетия отмина, но отнетите права на русенци не бяха възстановени. За това предложение не са необходими много пари, тъй като много малко ученици до 7 клас ходят от домовете си до училище с градския транспорт, защото живеят в района на съответното училище или защото ги водят с автомобили родителите им, които отиват на работа. Има училищна ваканция. Между пенсионерите има и лежащо болни. Без нужда от пътуване никой родител или пенсионер няма да събира документи, с които да удостоверяват, че имат доходи под линията на бедност. Възможно е да се въведе годишна такса от 20 лева за издаване на карта за безплатно пътуване, което ще намали още повече бройката на пътуващите без нужда. Уважаеми общински съветници, надявам се днес да гласувате социално отговорно и да приемете направеното от мен предложения или в противен случай то ще бъде реализирано от следващия общински съвет. Община Бяла и Общински съвет – Бяла вече го реализираха. Господин Кмете, тази точка Ви дава отличната възможност да превърнете многобройните си декларации и обещания от думи в дела. Аз декларирам, че не съм в конфликт на интереси, защото нито съм учащ, нито съм пенсионер. Благодаря ви за вниманието.

**Г-н Иво Пазарджиев:** Благодаря на господин Димитров. Продължаваме с точката вече по същество. Господин Димитър Недев ще докладва.

**Точка 6**

**К.л.1373 Увеличаване капитала на „Общински транспорт Русе“ ЕАД**

 **Г-н Димитър Недев:** Уважаеми господин Председател, уважаеми общински съветници, уважаеми съграждани. Предлагам на общински съвет да приеме за решение предложението, което ние сме направили с една промяна в текста, като още в преамбюла на основание на член 22, алинея 2 във връзка с член 20, алинея 1, алинея 1.23 от ЗМСМА, се замени с точка 8 от ЗМСМА, ще го внесат и писмено. И искам да ви кажа няколко думи защо ние поискахме това увеличение на капитала на предприятието „Общински транспорт“. От 1 май тази година транспортното дружество започна да изпълнява след възлагане от община Русе на 4 автобусни линии. Това беше така дългоочакваното въвеждане в експлоатация на закупените тролейбуси втора употреба, като по този начин се увеличи договорения пробег до края на годината с 400 000 км. или това е увеличение 30%. От 1 юли тази година започна общинското предприятие да обслужва още 2 автобусни линии. Към 1 октомври тази година се предвижда да започне обслужване на още 3 линии с тенденция до края на настоящата година всички линии от градския транспорт да се обслужват от общинското предприятие. Към 31 юли тази година общинското предприятие разполага с 36 тролейбуса, 20 електробуса, 24 закупени автобуси втора употреба „Валхал“ и този месец трябва да бъдат доставени още 10 автобуса „МАН“. Всички те ще подобрят и ще дадат възможност на общинското предприятие след подобрението на базата да има реалната възможност да изпълнява разписанията, за които говорих. С тези превозни средства ще се покрият 3.8 милиона километра на годишна база или това е с около 200% увеличения на досегашния капацитет на самото предприятие.Също така в рамките на месеците октомври и ноември до 30 ноември трябва да пристигнат 15 нови тролейбуса. По действащата обществена поръчка. За изпълнението на тази транспортна задача пред „Общински транспорт Русе“ е необходимо да бъдат решени важни кадрови и финансови проблеми и те са свързани най вече с обезпечаване на необходимия шофьорски състав. „Общински транспорт“ се подготвя и от този месец значително да нараснат заплатите на дружеството, тоест на шофьорите с около 40% и именно това е желанието на община Русе и намерението да предложи увеличение на капитала от 4 500 000 лева на 4 700 000 лева чрез увеличения, тоест увеличение с 200 000 лева, което да бъде реализирано чрез издаване на 2000 нови акции с номинал 100 лева. Сегашната транспортна схема, която изпълнява и общински транспорт и превозвачите, които работят в момента, е приета преди повече от 20 години и с последна корекция в 2017 година. Тука общинският съвет преди около година и половина гласува въвеждане на новата транспортна схема. Именно заради въвеждането на новата транспортна схема е желанието да укрепим общински транспорт с превозни средства и с необходимия обслужващ персонал. Проблемът с кадрите не е проблем само за общински транспорт, не е проблем само за транспорта. Той е повсеместен за цялата държава и нашето желание да осигурим кадри, включително и чрез преквалификация за тези, които нямат необходимата квалификация и възможност за управление на автобуси да им дадем тази възможност. Но това неминуемо няма как да стане без увеличение на заплати, различни социални придобивки и смятаме, че това е правилният начин. От анализите, който, които правим няколко месеца виждаме едно значително увеличаване на процента на приходите на новите линии спрямо това, което е било в предишните. Само ще ви дам пример за една от автобусните линии. Увеличението е около 300%, така че поемайки целия общински транспорт и минавайки към новата транспортна схема, която транспортна схема за разлика от сегашната дава свързаност и в други направления и смятам, че ще бъде много по-удобна за гражданите е необходимо да осигурим необходимия състав и привлечем необходимите хора. Не без значение и атрактивната заплата за младите хора, които искат и желаят да останат в град Русе. Вярвам, че ще подкрепите предложението от общинска администрация.

**Г-н Иво Пазарджиев:** Благодаря на господин Недев. Господин Милков иска да се изкаже. Заявки за изказвания, моля. Господин Кмета, заповядайте.

**Г-н Пенчо Милков:** Уважаеми господин Председател, уважаеми общински съветници. Уважаеми господин Димитров, вземам думата, за да отговоря на Вашето изказване и в крайна сметка това, което Вие предложихте е наша цел. Само че, за да бъде изпълнена тази цел и на Вас Ви е ясно какво трябва да се направи. Първо предприятието, когато са пътували хората безплатно. Какви са разликите? Разликата е, че предприятието е получавало всички приходи от всички други пътуващи. А в момента ние сме изправени пред едно предприятие сложено на колене, на което частните фирми нелоялно пътуват, изпреварват, не отчитат, защото аз виждам какви линии имат те, какви има общинското предприятие и после какви субсидии се дават от държавата, тоест колко пътници декларират те едва ли не пътуват всеки път с по двама-трима празни автобуси и какво декларира общинското предприятие. Когато ние му осигурим всички приходи да влизат при него, каквото е решението на общинския съвет, когато му осигурим достатъчно транспортна флотилия, каквото правим вече години наред и сега тази година продължават действията в тази насока, когато му осигурим шофьори, не може с 1014 лева ти да носиш отговорност за пълен автобус или тролей с пътници и да пътували безплатно. Значи когато им осигурим и заплата, както сега предлагаме минимум 1700 лева, за да дойдат реално тези хора, защото автобусите са подредени шофьорите ги няма. С 1014 лева няма как да дойдат. Това се предлага в момента и то е във връзка с това, което Вие предлагате, но това не става така. Едно предприятие на колене да му сложим ето ти още една раница отгоре, крачи на колене патешко ходене. Не става така. Става, когато му вземеш автобуси и тролеи вземаме, когато му осигуриш шофьори вземаме и когато го сложиш да събира от работещите приходите, защото в момента какво се случва, аз ви обясних. Правим в автобусите и в тролеите система, която ще контролира броя на качилите се и слезлите пътници, за да се елиминират кражбите. Тогава вече ти можеш и то ще може предприятието да направи това, което вие казвате. Това, което го има в други градове в празничните дни примерно всички да пътуват безплатно. В 1-2-3 ще решим категории пътници да пътуват безплатно, но за да пътува някой безплатно, друг трябва да му го плати. Така че „за“ съм, но тук трябва да се изпълнят последните вече стъпки. Трябва да върнем моторната база, тоест превозните средства, каза Ви преди малко заместник-кмета. Тридесет и пет нови превозни средства трябва да има края на ноември, последните 15 трябва да дойдат края на ноември, 24 втора употреба с климатик, с евро 5 вече са тук. Това е нови превозни средства. Ние трябва да започнем да возим до късно. Защо е празен центъра? Нямало нощни заведения. Е как да има?!? В 20:00 ч. приключва градския транспорт. Когато ти върнеш транспорта до 23:00, когато наситиш по новата транспортна схема града с превозни средства, е тогава елате и кажете, ако аз все още не съм го предложил да е безплатно за тях, го предложете Вие, но в момента предложението ще дофалира предприятието, което и без това последните 3 години е с непрекъсната общинска подкрепа от други средства. Това ми е довода, може да има приходи и да бъде безплатно, но в момента то е сложено на колене и сега му помагаме да се изправи. Благодаря ви.

**Г-н Иво Пазарджиев:** Благодаря на кмета. Други заявки? Госпожа Кръстева.

**Г-жа Наталия Кръстева:** Уважаеми колеги общински съветници. Господин Милков има точки, по които говори с голям патос и това не е лошо, разбира се, но аз бих си позволила да върна да направя една ретроспекция. Ако не ми стигне времето, господин Председател на група ще помоля да взема и от група. Господин Милков, когато станахте кмет казахте, че първото нещо, с което се сблъсквате малко след като влезете в Русе са архаичните рейсове цитирам Ви с отворена предна врата, като пояснявате, че чувството е сякаш сте се върнали в осемдесетте години на миналия век, както и че години наред общинските предприятия не са били подкрепяни и капитализирани. Липсвала е целенасочена политика за развитието на общинския транспорт в Русе от предишното общинско ръководство, пишете в профила си и казвате, че ще се справите с всички предизвикателства. До този момент слушайки докладването на заместник-кмет Недев и през всичките години на дотиране на това общинско дружество, русенци оставаха с впечатление, че до ден днешен ще се возят в модерни, климатизирани превозни средства. Не пояснявам дали това са автобуси, тролейбуси или електробуси. Още една ретроспекция ще направя, че през 2021 още предложихте всички линии да се изпълняват от общинския транспорт, 2020 май месец първия заем, който сме дали на общински автотранспорт от 250 000 лева. Нататък продължаваме през май 2022, когато увеличихме капитала с 2.2 милиона лева. Сега ни се искат 200 000 и ни се казва, че това е правилния начин, за да функционира това дружество. Господин Милков, на постоянните комисии, които бяха преди сесия на общинския съвет, ще си позволя още веднъж да Ви обърна внимание, че нямаше достатъчен ресурс от хора от съответното структурно звено, за да могат да докладват точката и да не става говорилня на сесия. За пореден път апелирам, особено за важна бюджетна сесия е редно заместник-кметовете всички да са на сесия да си защитават точките, но по същество. Там попитах изпълнителният директор на дружеството дали все още има транспортни средства, които са на депо и не са пуснати в експлоатация. Той много уклончиво ми каза, че има. За мене буди недоумение след толкова дотации през годините, как все още има транспортни средства закупени втора ръка, които все още стоят на депо. С голямо неудовлетворение разбрах, че новата транспортна схема, забележете колеги, не съм експерт по транспорта, но за мене всеки, който така милее за нашия град и да пътува комфортно би трябвало така да му светне една лампичка, новата транспортна схема, която бе приета в края на мандат 2019 година все още не е пусната в експлоатация. Колеги, знаете ли го това? Знаете го. Не получих конкретен отговор, господин Милков и защо. От края на май има 24 автобуса от Белгия, които са втора ръка. Искам да ви кажа, че нееднократно в предходния мандат наш колега, който не е общински съветник в момента, иронично беше казвал, че на година по един автобус или електробус или тролейбус да бяхме купували, автопарка щеше да е както трябва. Поисках последните няколко отчета от изпълнителният директор на „Общински транспорт Русе“, като с още по-голямо учудване, от тях става ясно, че от началото на май месец 2020 година електронната система за таксуване не отчита определен вид карти, а от февруари 2021, системата за електронно таксуване не функционира. За мен когато този общински автотранспорт беше създаден, за да поеме нещо, което беше изградено по ОПОС и струваше 36 милиона лева, до ден днешен би трябвало при едно добро управление това да не се случва. Увеличава се пътникопотока и господин Недев го каза, се искат нови средства, като съобразно отчетите на господин Георгиев от май, юни и юли ми бяха предоставени държа да подчертая, се вижда, че трайно повредените тролейбуси са 9, авариралите са 42. В отчета от месец юни отново трайно повредените са 9, като очевидно не знам защо поне не ги издадете за скрап или по някакъв начин не излязат от отчетите ви, авариралите са 49. Основна причина за изпълнение на курсове, пише господин Георгиев в отчета си до Вас, се дължи на повреди по тролейбусите, като вторичен превод е и водният цикъл, който служи за оправдание на господин Георгиев за недоброто изпълнение на транспортната задача. Той пише, че електробуси се пускат само в една смяна, тъй като броят на зарядните станции бил ограничен поради недостатъчна електрическа мощност. През месец юли авариите отново са 45, като съвет на директорите не е свикван. Пак ще си позволя господин Милков да кажа, че това е една много важна тема. Аз са по обективни причини рядко ползвам транспортни средства, но когато да речем отида с детето си в „Здравец“ на МОЛ като други родители, обикновено изчаквам на автобусната спирка и се връщам с транспортни средства до центъра. Плачевно е към днешна дата състоянието на общинския транспорт в Русе. Аз лично не смятам, че когато се иска поредна дотация кадровите проблеми ще се решат по този начин. За мен като човек ръководещ структурни звена, кадровите проблеми се решават с добро управление, което очевидно липсва. И пак казвам най-малко проекта има устойчивост. Аз съм с много голямото притеснение в един момент да не завалят поредните финансови корекции, защото с тези отчети, които идват до вас от изпълнителния директор ситуацията за мен е патова. Пак казвам най-малкото има съвет на директорите. Когато едно дружество, не е нужно да си юрист, за да го знаеш, не върви както трябва, ми за какво ни е този съвет на директорите, дайте да го разпуснем или вземете го управлявайте Вие и тук е много резонният въпрос да. Какви са заплатите изобщо, които в администрацията се изплащат? Благодаря.

**Г-н Иво Пазарджиев:** Благодаря. Реплика за господин Йовчо Смилов първо.

**Г-н Йовчо Смилов /реплика/:** Уважаеми господин Председателю, уважаеми господин Кмет, уважаеми колеги. Аз се опитах да вложа цялото си старание да разбера за какво става въпрос в това изказване. И може би най-същественото от него беше началото „аз не съм специалист“. Само това исках да кажа.

**Г-н Иво Пазарджиев:** Дуплика за госпожа Кръстева.

**Г-жа Наталия Кръстева /дуплика/:** Господин Смилов, не ми се иска да влизам в лични нападки, но току-що казахте едно много несъществено нещо в рамките на дуплика, която можеше да е състоятелна. Ако Вие като общински съветник не сте разбрал за какво иде реч, проблема е във Вас. Зачекнах много сериозни теми за недобро управление на общинския транспорт в Русе, така че недейте поне от Ваше име омаловажавате тук другите 50 човека, които слушат внимателно в залата.

**Г-н Иво Пазарджиев:** Благодаря. Изказване на кмета.

**Г-н Пенчо Милков:** Уважаеми господин Председател, уважаеми общински съветници. Вземам думата, за да отговоря на изказването на общинския съветник от преди малко. Едно изказване от политически характер според мен и ще ви кажа защо. Първо не приемам, че човек който години наред е отговарял за транспорта на град Русе не разбира от транспорта. Както е ставало въпроса и по другата тема свързана с този ресор „Комунални дейности“ на община Русе, а именно екологията, както и за транспорта, заместник-кметовете натрупват в продължение на тези години достатъчно висока експертиза. Затова винаги, когато някой казва невярни неща, трябва да изходим от две възможности - той или не знае, или нарочно говори неистини. Приемам, че знае, значи е вярно, че нарочно говори неистини. Какво имам предвид? Изобщо не сте дали за първи път подкрепа на предприятието двадесета година. Поне няколко години от 2017, общинският съвет по предложение на кмета тогава, разбира се е минавал и през ресора на госпожа Кръстева, сте утвърждавали стотици хиляди лева абсолютно същите решения. След това в предния мандат абсолютно незнайно защо и това ми е било позицията, която съм застъпвал много пъти за 600 000 лева е продадено депото на общинския автотранспорт, който по невероятна бизнес идея е оставен в собственото му доскоро депо да си плаща наем по 12 000 лева на месец. Като говорим за заплатите на работещите, тези 12 000 ако не ги плащаме госпожо, щяха заплатите отдавна да са високи и само да Ви кажа, понеже съм абсолютно убеден, че знаете колко струва изграждането на ново депо над 20 милиона лева, а е продадено за 600 000. По отношение на закупуваните тролейбуси втора употреба. Само веднъж съм закупувал тролейбуси втора употреба. Това беше от същото предприятие от Швейцария, от което Вие вече бяхте закупували такива тролейбуси. Защо го направих? Защото майсторите в нашата работилница вече знаят как да ги обработват, да ги ремонтират и вслушвайки се в съвета на служителите на предприятието, сме закупили 12 такива втора употреба тролейбуси. Тук на сесия аз представих и Вашето решение на общинския съвет в предния мандат, където Вие предлагате същите втора употреба тролейбуси да се закупят с Ваш подпис, но гласувахте на сесията, когато аз го предлагах отново „против“. Затова казвам, че всичко е политическо. По отношение на новата транспортна схема гласувана в края на предния мандат. За нейното изпълнение са необходими, тук ще ме поправи управителят 130-140, повече…140 превозни средства общински. Аз заварих 37 в движение. Може да приемеш всякаква транспортна схема, за да измиеш ушите на хората, които трябва да дойдат да гласуват за теб, но реално няма как нито ти да я изпълниш, ако случайно са те подкрепили, нито този, който заварва предприятие с 37 тролейбуса само, а в момента в предприятието има много повече. По отношение на системите за таксуване. Заварих договор с един консорциум, който изтече срока му. Той е годишен. Тук става още по-интересно. 300 000 на година беше абонаментната такса за този софтуер, за да ни светят таблата по спирките и таблата в автобусите, 300 000 на година трябваше да дадем, за да ги осветят отново и затова в началото на моя мандат таблата по спирките пишеха на китайски, а някои угасваха, защото аз не казах веднага на фирмата „не“. Продължихме да водим много дълги разговори, но успоредно с тези разговори заедно с експерти от Транспортния факултет на Русенския университет, ние създадохме софтуер, с който в момента работят всички табла на спирките и са инсталирани в превозните средства. Отново една мега бизнес невероятна такава цена, която трябваше да плащаме 300 000 на година. По отношение на водния цикъл, не само водният цикъл, а и ремонтите няколко години преди това, не че са лоши - полезни са, но обективно са довели до намаляване на трафика, а именно контактната мрежа, когато се сменя, кръговото когато се прави. Факт, кръговото минават всички линии автобусни в предния мандат. Не че е лошо, но обективно е довело до ограничаване на възможността предприятието да реализира приходи. И именно поради това съветниците в предходния мандат най-вероятно си спомнят, че по предложение на администрацията от 2017 също сте дотирали предприятието. По отношение настоящите купени транспортни средства, всичките са климатизирани и не се налага да стоят с отворена врата, за да се климатизират. И в момента казвам, че се търсят шофьори, като сме увеличили възнаграждението на минимум 1700 лева. Всяко нещо, което казах тук е било вярно и е било полезно и е истината. Така че в момента с тази сума, която е вече само 200 000 лева, ние даваме възможност на предприятието наистина да продължи да се осъвременява. Благодаря ви.

**Г-н Иво Пазарджиев:** Реплика за госпожа Кръстева.

**Г-жа Наталия Кръстева /реплика/:** Господин Милков, обикновено знам, че ме слушате внимателно и си записвате. Ако правилно сте слушал, аз казах какво е дадено във Вашия мандат. Да, през нашия мандат допълнително два пъти е дотирано по искане освен на администрацията и на Ваш колега тогава господин Рашев. Много добре помня, но бих Ви казала, че тук Вие сте този, който нарочно говори неистини и бих охарактеризирала, че сте майстор на късия разказ. Защото ако сте добре запознат, при изпълнение на европейски проекти има ръководител на проект, има екип за управление на проекта. В това нещо има история. Можете в момента да бръкнете и да видите кой от заместник-кметовете е бил тогава ръководител на проекта и е контролирал в цялост, независимо в кой ресор е бил. Така че, ако искате да сте коректен и да говорите вярна, да изнасяте вярна информация, трябва да назовавате нещата с истинските имена. Факт към днешна дата е, че ние имаме неработещи валидатори независимо какво е било предното управление. Нали Вие щяхте да сте месията, който да ни оправите, нали Вие щяхте да се справите с всяка ситуация в рамките на управленския си мандат. Затова казвам, до ден днешен 4 години и изобщо политическо не беше изначално изказването ми. Да, в момента става такова. Четири години след Вашето управление имаме неработещи валидатори, недобре структурирана транспортна система, а има шофьори. Изключително срещнете се с шофьорите господин Милков, ако скоро не сте го правили. Има шофьори подчинени на „Общински транспорт Русе“, които са пред напускане и не заради заплатите, за недоброто управление. Срещнете се и разговаряйте, но фактите, колкото и да са грозни са такива. „Общински транспорт Русе“ не функционира добре, а русенци продължават да се возят във влошено, не искам да казвам по-лоша дума, влошени транспортни средства и транспортните задачи не се изпълняват.

**Г-н Иво Пазарджиев:** Благодаря. Дуплика за кмета.

**Г-н Пенчо Милков /дуплика/:** Няма как една неистина като я повтаряте дълго време да стане истина. Това го има само в приказките. В момента общинския автотранспорт взема линии от частните превозвачи и изпълнява тази си функция. Всичко, което сме направили през мандата, е мобилизиране на средствата на предприятието и на общината за закупуване на нови превозни средства и на такива втора употреба. Повишили сме възнагражденията на работещите, а по отношение на управлението и на отношение на експертизата ще Ви кажа, че не знам от гласуващите, ако попитам кои са членове на управителния съвет на дружеството, дали могат да кажат кои са, но те са трима, те са трима и единия от тях е сложен, защото зад него има потенциала на стотици и това е професор Велизара Пенчева и правим управителни съвети. Последния е правен юли мисля, преди 2 седмици е имало нов през август, на който е бил господин Недев. Правим редовно и мога да Ви кажа, че всички предложения са били не само финансово, но и научно обосновани. Общественият транспорт на Русе се възстановява да бъде общински. Една ръка можеш да я отрежеш. Госпожо Кръстева, аз като се изказвам не Ви обвинявам, че е станало във Вашия мандат. Една ръка на човек можеш да я отрежеш за секунда. За секунда, но една ръка расте години и затова Ви казвам, това е поредното предприятие, което с един жест е обезглавено и е станало изцяло частна дейност и в момента възстановяването да бъде общинско и на гражданите отнема години, и за това работим.

**Г-н Иво Пазарджиев:** Благодаря. Господин Станчев. Господин Недев иска да допълни нещо.

**Г-н Димитър Недев:** Господин Председател, реплика на госпожа Кръстева.

**Г-н Иво Пазарджиев:** Не можете да направите, мина дупликата вече. Господин Станчев нека да.

**Г-н Станимир Станчев:** Уважаеми господин Кмет, уважаеми господин Председател, уважаеми колеги. Темата за градския транспорт, за общинския транспорт е много болезнена за всички русенци. Това е ясно. Ясно е и че към този момент не се предоставя качествена услуга. Ясно е, че поне 4 години говорим за новата транспортна схема. Има ли някой да не си спомня? Ясно е, че от 4 години чакаме новите тролеи. Ясно е, че минаха много, много процедури. Ясно е, че колегите от лявата страна са експерти по транспорт. Нямаме съмнение. Има ли някой съмнения? Така, и затова те правят това доуточнение. Ясно е, че един общински автотранспорт трябва да се дофинансира от общинския бюджет. Той е много трудно, почти невъзможно да излезе на печалба. И трябва да е ясно, че управителя и неговия борд, неговия ръководен състав трябва всяка година да полагат усилия за намаляване на загубите, за намаляване на загубите. Аз поне е тука е управителя, може да му дадем думата да поясни. Поне аз не си спомням това да се е случило към този момент. Естествено, че може да има и сигурно има много обективни причини. Но поне да има усилия в тази насока да знаем как, защо ние дофинансираме и харчим всички пари на русенци, защото много са сигналите и тук не говоря само за нередовния градски транспорт. Тук говоря за отношението на служителите в градския транспорт. Естествено, че на определени. Естествено, че има и добри професионалисти. И това са доста от сигналите. А сега въпросът ми е, няма лошо да им направим и 3000 лева заплатите. Те наистина защитават нашето здраве, здравето на нашите деца, здравето на нашите родители, а всъщност някой беше казал навремето, че за висотата на едно общество се гледа и по неговото отношение към старите хора и затова е разумно и предложението на господин Димитров.Да, вярно е. Той спомена, че госпожа Николова го е вкарала и ние няма от какво да се срамуваме от това, че по нейно управление това е било факт. Така ли е, господин Димитров? И не виждаме лошо в това и не виждаме лошо, че ние след малко ще гледаме един изключително голям бюджет, който ни се предложи в 250 милиона се говори. Само искам един акцент от общественото обсъждане и приключвам господин Председател. Един акцент от общественото обсъждане. В една от карфичките се казва „карти за безплатно пътуване за деца от детските градини“. Така и въпросът е как ще пътуват те, но това. Щом като имаме пари за карти за деца от детските градини, защо не можем да отделим и за пенсионерите? Благодаря ви.

**Г-н Иво Пазарджиев:** Благодаря. Други заявката изказване има ли? Няма. Гласуваме точката. 25 „за“, 3 „против“, 17 „въздържали се“. Аз правя искане за прегласуване на точката. Добре, нека да прегласуваме точката. Системата е стартирана. Моля да гласувате.

**КВОРУМ – 47. С 26 „за“, 5 „против“ и 16 „въздържали се“ се прие**

**РЕШЕНИЕ № 1446**

 На основание чл.21, ал.2, във връзка с чл.21, ал.1, т.8 от ЗМСМА; чл. 192, ал.1, предл. първо, чл. 219, ал. 2 и чл. 221, т. 1 и т. 2 от ТЗ, чл. 2, чл. 8, ал. 2, т. 1 и чл. 13, т. 1 и т. 2 от Наредба №9 за реда и условията за упражняване правата на Община Русе върху общинската част от капитала на търговските дружества на ОбС-Русе, Общински съвет – Русереши:

1. Увеличава регистрираният капитал на „Общински транспорт Русе“ ЕАД, ЕИК 117690845 от 4 501 000 (четири милиона петстотин и една хиляди) лева, разпределен в 45 010 (четиридесет и пет хиляди и десет) поименни налични акции с право на глас с номинална стойност 100 (сто) лева всяка на 4 701 000 (четири милиона седемстотин и една хиляди) лева, разпределен в 47 010 (четиридесет и седем хиляди и десет) поименни налични акции с право на глас с номинална стойност 100 (сто) лева всяка, чрез реална парична вноска от 200 000 (двеста хиляди) лева, предоставена от Община Русе.

2. Изменя чл. 9 от Устава на „Общински транспорт Русе“ ЕАД, както следва: „Чл. 9. Капиталът на Дружеството е с номинална стойност 4 701 000 (четири милиона седемстотин и една хиляди) лева, разпределен в 47 010 (четиридесет и седем хиляди и десет) поименни налични акции с право на глас с номинална стойност 100 (сто) лева всяка, от които 2 700 661 лева са под формата на парична вноска, а остатъкът от 2 000 339 (два милиона триста тридесет и девет) лева, внесени под формата на:

* непарична вноска – собственост на Община Русе и представляваща: ПОЗЕМЛЕН ИМОТ с идентификатор 63427.3.502 (шестдесет и три хиляди четиристотин двадесет и седем, точка, три, точка, петстотин и две), съгласно кадастралната карта и кадастралните регистри на гр. Русе, находящ се в гр. Русе, община Русе, област Русе, местност Лагера, с площ от 43 746 кв. м. (четиридесет и три хиляди седемстотин четиридесет и шест квадратни метра), трайно предназначение на територията: земеделска, начин на трайно ползване: разсадник, номер по предходен план: 000039, при граници: 63427.3.504, 63427.3.503, 63427.3.500, 63427.3.621, 63427.3.480, 63427.3.493, 63427.3.494, 63427.3.484, 63427.3.481, 63427.3.482, 63427.3.490, 63427.3.491, 63427.3.488, 63427.3.531, 63427.3.492, 63427.3.324. Вносител на непаричната вноска е Община Русе, ЕИК по Булстат 000530632, която се легитимира като собственик с Акт за частна общинска собственост № 8129/02.11.2016г. Оценката на непарична вноска е в размер на 1 126 000 лева, съгласно извършена експертна оценка от 17.04.2019 г. на правоспособен оценител.
* непарична вноска – вземане на Община Русе, ЕИК 000530632 по договор за паричен заем № ФС-3691/16.11.2017 г., допълнително споразумение към договор за паричен заем № ФС-3945/23.05.2018 г., допълнително споразумение към договор за паричен заем № ФС-4891/30.09.2019 г. и допълнително споразумение към договор за паричен заем № ФС-5273/11.06.2020 г., сключени между Община Русе и „Общински транспорт Русе” ЕАД. Вносител на непаричната вноска е Община Русе, ЕИК по Булстат 000530632, която се легитимира като собственик на вземането с договор за паричен заем № ФС-4891/30.09.2019г. и допълнително споразумение към договор за паричен заем № ФС-5273/11.06.2020г., сключени между Община Русе и „Общински транспорт Русе” ЕАД. Оценката на непаричната вноска е в размер на 874 339 (осемстотин седемдесет и четири триста тридесет и девет) лева, съгласно извършена експертна оценка.“

3. Овластява Изпълнителния директор на „Общински транспорт Русе” ЕАД, ЕИК 117690845 да извърши всички действия и подпише всички необходими документи в изпълнение на горните решения.

 **Г-н Иво Пазарджиев:** Обявявам 15 минути почивка. Моля всички съветници да бъдат по местата си…Не може трети път. Моля всички съветници да бъдат по местата си в 11:35.

***15 минути почивка***

**Г-н Иво Пазарджиев:** Колеги, моля заемете местата си, отдавна приключи почивката. Моля да стартираме проверка на кворума. Тридесет и шест общински съветника са се регистрирали по електронна система. Имаме необходимия кворум да подновим нашата работа.

**Точка 7**

**К.л.1372 Откриване на процедура за провеждане на публичен търг с явно наддаване за продажба на недвижим имот – частна общинска собственост, с адрес: гр. Русе, ул. „Нови сад“ №27.**

**Г-н Иво Пазарджиев:** Госпожа Златомира Стефанова, заповядайте.

**Г-жа Златомира Стефанова:** Уважаеми господин Председател и общински съветници, общината е собственик на поземления имот с площ 2697 квадратни метра с предназначение за друг обществен обект или комплекс, находящ се в ж к. „Здравец – Изток“, улица „Нови Сад“ 27. В имота е изградена двуетажна сграда със застроена площ 301 квадратни метра с предназначение сграда на съобщенията, както и игрище за футбол, собственост на община Русе. С ваше Решение 1369/2023 година на общински съвет е дадено съгласие да се премахне сградата и игрището, като е одобрен ПУП и е определена устройствена зона за имота обществено обслужваща. В община Русе е постъпило искане от УМБАЛ „Медика“ Русе ООД за реализация на инвестиционно намерение, което предвижда предвид задълбочаващия се проблем с местата за паркиране около самото лечебно заведение. Те са заявили намерение за стартиране на необходимите процедури по придобиване на общинския имот с цел изграждане на обществено обслужваща сграда за паркинг на 4 нива. По този начин ще се улесни достъпът за здравните грижи на пациентите, ще се увеличи капацитета на паркоместата в района, който действително става все по-голям. Изготвена е пазарна оценка. Преписката е разгледана в Комисия общинска собственост, която дава съгласие за продажбата на общинския недвижим имот чрез търг с явно наддаване, но с условия. Търгът ще бъде с условия да се изгради в имота обществено обслужваща сграда за паркинг на 4 нива в рамките на 5 години. Както знаете, ако не се изгради за тези 5 години, договорът може да бъде развален и това ще бъде вписано в условията, да се изгради спортна площадка в близост за своя сметка в полза на общината, за което главният архитект вече е издал виза за проектиране. Благодаря ви. Надявам се да подкрепите решението.

**Г-н Иво Пазарджиев:** Благодаря на госпожа Стефанова. Заявки за изказвания по точката? Няма. Режим на гласуване.

**КВОРУМ – 43. С 42 „за“, 0 „против“ и 1 „въздържали се“ се прие**

**РЕШЕНИЕ № 1447**

 На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 35, ал. 1, чл. 8, ал. 1 и ал. 9, чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе, влязло в сила Решение № 1369, прието от Общински съвет – Русе по Протокол № 49 / 15.06.2023 г., влязла в сила Заповед № РД-01-2275 / 10.07.2023 г. на Кмета на Община Русе за одобряване на ПУП – ИПР и ПЗ на УПИ XI-438, кв. 675, гр. Русе и извлечение от Протокол № 41 / 23.08.2023 г. на Комисията по общинска собственост при Община Русе, Общински съвет – Русе реши:

1. Допълва годишната програма за управление и разпореждане с имоти общинска собственост за 2023 г.:

1.1. с продажба на поземлен имот – частна общинска собственост, с идентификатор 63427.7.438 по КК на гр. Русе, с трайно предназначение на територията: Урбанизирана, с начин на трайно ползване: За друг обществен обект, комплекс, с площ от 2697 кв.м., а по регулационния план на гр. Русе представляващ УПИ XI-438 – за обществено обслужване, в кв. 675, с административен адрес: Община Русе, гр. Русе, ж.к. „Здравец Изток“, ул. „Нови сад“ №27, обект на Акт за частна общинска собственост №10866/14.08.2023 г., вписан под №7, том 26, н.д. 5286, дв.вх.рег. 9501, вх. № 9787/15.08.2023г. в Служба по вписванията – Русе, с прогнозен приход от продажбата в размер на 538 000.00 лева, без дължими данъци и такси.

1.2. с премахване на сграда с идентификатор по КК на гр. Русе 63427.7.438.1– двуетажна, със застроена площ от 301 кв.м., с предназначение – сграда на съобщенията, обект на Акт за частна общинска собственост №10866/14.08.2023г., вписан под №7, том 26, н.д. 5286, дв.вх.рег. 9501, вх. №9787/15.08.2023г.в Служба по вписванията – Русе, както и с премахване на игрище за футбол (съобразно Разрешение за строеж № 440 / 12.08.2015 г. и Удостоверение за въвеждане в експлоатация № 85 / 12.05.2016 г., издадени от Главния архитект на Община Русе) – собственост на Община Русе.

1. Дава съгласие за откриване на процедура за провеждане на публичен търг, с явно наддаване, по реда на Наредба № 1, на Общински съвет – Русе, за общинската собственост, за продажба на поземлен имот с идентификатор 63427.7.438 по КК на гр. Русе, с трайно предназначение на територията: Урбанизирана, с начин на трайно ползване: За друг обществен обект, комплекс, с площ от 2697 кв.м., представляващ по регулационния план на гр. Русе УПИ XI-438 – за обществено обслужване, в кв. 675, с административен адрес: Община Русе, гр. Русе, ж.к. „Здравец Изток“, ул. „Нови сад“ №27, обект на Акт за частна общинска собственост №10866/14.08.2023 г., вписан под вписан под №7, том 26, н.д.5286, дв.вх.рег. 9501, вх. № 9787/15.08.2023г. г. в Служба по вписванията – Русе (в който е описана и сграда с идентификатор по КК на гр. Русе 63427.7.438.1), с начална тръжна продажна цена в размер на 538 000 лв. (Петстотин тридесет и осем хиляди лева), без дължими данъци и такси, които са за сметка на участника, спечелил тръжната процедура.

Определя следните допълнителни тръжни условия, по смисъла на чл. 50, ал. 2, т. 10 от Наредба № 1, на Общински съвет – Русе, за общинската собственост, които да бъдат съобразени и записани при иницииране и провеждане на публичният търг с явно наддаване от Кмета на Община Русе, както следва:

2.1. Спечелилият тръжната процедура участник се задължава за своя сметка и в полза на Община Русе за извърши събаряне / премахване на съществуващите сграда с идентификатор по КК на гр. Русе 63427.7.438.1, описана в Акт за частна общинска собственост №10866/14.08.2023 г., вписан под №7, том 26, н.д. 5286, дв.вх.рег. 9501, вх. № 9787/15.08.2023г. в Служба по вписванията – Русе, както и на изграденото в продавания имот игрище за футбол, като генерираните от възлаганите дейности строителни отпадъци да бъдат предадени от и за сметка на спечелилия търга участник за последващо оползотворяване в полза на лица, притежаващи съответно разрешително по ЗУО. Община Русе няма да дължи възнаграждение, цена или плащане на друго основание за премахването на строежите и предаване на генерираните строителни отпадъци за последващо оползотворяване;

2.2. Спечелилият тръжната процедура участник се задължава да изгради в продавания имот обществено обслужваща сграда – паркинг на четири нива, в срок до пет години от сключването на договора за покупко-продажба на имота, в следствие на проведената тръжна процедура;

2.3. Спечелилият тръжната процедура участник се задължава да изготви и да съгласува по предвидения в закона ред, да изгради и да предаде на Община Русе обект – спортна площадка за мини футбол и баскетбол с размери 15 м / 28 м и зона за безопасност по 2 м от всяка страна, и ажурна ограда с височина 4 м, съобразно издадената от Главния архитект на Община Русе виза за проектиране – неразделна част от настоящото решение, в общински ПИ с идентификатор по КК на гр. Русе 63427.7.475, изцяло за своя сметка, до 18 месеца от сключването на договора за покупко-продажба на имота, в следствие на проведената тръжна процедура. Община Русе няма да дължи насрещно плащане на каквото и да било основание за инвестиционното проектиране и изграждането на посочения в предходното изречение обект – спортна площадка, като същият следва да бъде предаден на Община Русе безвъзмездно до изтичане на определения 18-месечен срок, придружен с надлежно изготвена строителна документация.

Кметът на Община Русе да издаде, разработи и утвърди тръжните книжа за публичния търг с явно наддаване при съобразяване на определените тръжни условия, като предвиди и санкции при неизпълнение на задълженията на спечелилия тръжната процедура кандидат, посочени по-горе.

 **Г-н Иво Пазарджиев:** И преди да продължим със следващата точка. Имам така едно приятно задължение да поздравя нашия колега Мирослав Славчев, който днес е рожденик. Да му пожелая много здраве (шум от зала). Добре, благодаря тогава, че ни подведоха. Ако „Господари на ефира“ работеха, щяхме да влезем в тях. Нищо, да е жив и здрав Мирослав Славчев въпреки това.

**Точка 8**

**К.л.1371 Формиране на групи и паралелки с пълняемост под определения минимум за учебната 2023/2024 година**

 **Г-н Иво Пазарджиев:** Господин Енчо Енчев.

 **Г-н Енчо Енчев:** Благодаря, господин Председател. И аз се присъединявам към пожеланията да са живи и здрави всички общински съветници. Уважаеми общински съветници, всички знаете, че преди началото на новата учебна година общинска администрация подготвя, кметът подписва и внася предложения до общинския съвет за формиране на групи и паралелки с пълняемост под определения минимум. Това беше спазено и тази година, като на 31 август беше внесено в деловодството на общинския съвет такова предложение касаещо Детска градина „Приказен свят“, село Николово за групата в село Просена, Детска градина „Роза“ в Ново село за групата на село Хотанца, Основно училище „Св. Св. Кирил и Методий“ в Николово и Професионална гимназия по селско стопанство „Ангел Кънчев“ в Образцов чифлик. Междувременно на 5 септември в администрацията постъпи докладна от директора на Основно училище „Алеко Константинов“ за одобряване на маломерни паралелки в 1 и в 7 клас и на 7 септември докладна записка от директора на Професионална гимназия по дървообработване и вътрешна архитектура „Йосиф Вондрак“ за утвърждаване на маломерна паралелка с 8 ученици в специалност „Полиграфия“ 12 „В“ клас. Междувременно бяха внесени тези нови предложения на двете училища, като допълнение към основното предложение. В тази връзка, ви призовавам да подкрепите проекта за решение с направените допълнения за двете учебни заведения. Благодаря.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 1448**

 На основание чл. 21, ал. 1, т. 23, във връзка с чл. 17, ал. 1, т. 3 от ЗМСМА, Общински съвет – Русе реши:

1. На основание чл.59 от Наредбата за финансиране на институциите в системата на предучилищното и училищното образование (обн., ДВ бр. 81 от 10.10.2017 год., посл. изм. и доп. ДВ, бр. 60 от 14 юли 2023 г.) разрешава функционирането на група с минимум 6 деца за учебната 2023/2024 година в:
* ДГ „Приказен свят“ – с. Николово с адрес на сградата, в която се провежда обучението: с. Просена, ул. „Васил Левски“ № 27а;
* ДГ „Роза“ – с. Ново село с адрес на сградата, в която се провежда обучението: с. Хотанца, ул. „Св. Св. Кирил и Методий“ № 5.
1. На основание чл. 68, ал. 1, т. 2 от Наредбата за финансиране на институциите в системата на предучилищното и училищното образование (обн., ДВ бр. 81 от 10.10.2017 год., посл. изм. и доп. ДВ, бр. 60 от 14 юли 2023 г.) разрешава функционирането на паралелки с пълняемост под определения минимум за учебната 2023/2024 година в:

|  |
| --- |
| **ОУ „Св. Св. Кирил и Методий” – с. Николово**  |
| **Паралелка** | **Брой ученици** | **Минимален норматив за броя на учениците в паралелка** | **Разлика до минималния брой** |
| III | 10 | 16 | **6** |
| IV | 15 | 16 | **1** |
| V | 10 | 18 | **8** |
| VI | 11 | 18 | **7** |
| VII | 12 | 18 | **6** |

1. На основание чл. 122, ал. 2 от Закона за публичните финанси и чл. 68, ал. 1, т. 2, т. 6, ал. 2 от Наредбата за финансиране на институциите в системата на предучилищното и училищното образование (обн., ДВ бр. 81 от 10.10.2017 год., посл. изм. и доп. ДВ, бр. 60 от 14 юли 2023 г.) осигурява финансирането на непълни паралелки за учебната 2023/2024 година с 25 на 100 от стандарта на ученик, както следва:

|  |
| --- |
| **ОУ „Св. Св. Кирил и Методий” – с. Николово**  |
| **Паралелка** | **Брой ученици** | **Минимален норматив за броя на учениците в паралелка** | **Разлика до минималния брой** |
| III | 10 | 16 | **6** |
| IV | 15 | 16 | **1** |
| V | 10 | 18 | **8** |
| VI | 11 | 18 | **7** |
| VII | 12 | 18 | **6** |
| **ПГСС „Ангел Кънчев“ – Русе**  |
| **Паралелка** | **Брой ученици** | **Минимален норматив за броя на учениците в паралелка** | **Разлика до минималния брой** |
| VIII а | 11 | 18 | **7** |
| IX а | 17 | 18 | **1** |
| X a | 12 | 18 | **6** |
| XI a | 15 | 18 | **3** |
| XI б | 11 | 12 | **1** |

|  |
| --- |
| **ОУ „Алеко Константинов“ – Русе** |
| **Паралелка** | **Брой ученици** | **Минимален норматив за броя на учениците в паралелка** | **Разлика до минималния брой** |
| I | 11 | 16 | **5** |
| VII | 17 | 18 | **1** |

1. На основание чл. 122, ал. 2 от Закона за публичните финанси и чл. 68, ал. 1, т. 5, т.6 и чл. 69, ал. 3, във вр. с ал. 1 от Наредбата за финансиране на институциите в системата на предучилищното и училищното образование (обн., ДВ бр. 81 от 10.10.2017 год., посл. изм. и доп. ДВ, бр. 60 от 14 юли 2023 г.) осигурява допълнителни средства в размер на 25 на 100 от стандарта за ученик за учебната 2023/2024 година, както следва:

|  |
| --- |
| **ОУ „Св. Св. Кирил и Методий” – с. Николово**  |
| **Паралелка** | **Брой ученици** | **Минимален норматив за броя на учениците в паралелка** | **Разлика до минималния брой** |
| II | 8 | 16 | **8** |
| **ПГСС „Ангел Кънчев“ – Русе**  |
| **Паралелка** | **Брой ученици** | **Минимален норматив за броя на учениците в паралелка** | **Разлика до минималния брой** |
| VIII б | 7 | 12 | **5** |
| X б | 7 | 12 | **5** |
| XII а | 7 | 18 | **11** |

|  |
| --- |
| **ПГДВА „Йосиф Вондрак“ – Русе** |
| **Паралелка** | **Брой ученици** | **Минимален норматив за броя на учениците в паралелка** | **Разлика до минималния брой** |
| XII „в“ | 8 | 9 | **1** |

6. Възлага на кмета на Община Русе да осигури **25 на 100 от стандарта за ученик** от планираните средства за паралелки с пълняемост под определения минимум и слети паралелки, Функция „Образование”, Дейност 322 „Неспециализирани училища, без професионални гимназии“.

7. Възлага на кмета на Община Русе да осигури финансиране на утвърдените паралелки за учебната 2023/2024 година.

8. Възлага на кмета на Община Русе да изготви мотивирано искане до началника на РУО – Русе с приложено решение на Общински съвет – Русе за осигуряване на допълнителни средства, съгласно разпоредбите на чл. 69, ал. 1 от Наредбата за финансиране на институциите в системата на предучилищното и училищното образование (обн., ДВ бр. 81 от 10.10.2017 год., посл. изм. и доп. ДВ, бр. 60 от 14 юли 2023 г.)

 **Г-н Иво Пазарджиев:** И следващата точка, основната заради която сме се събрали днес на извънредна сесия.

**Точка 9**

**К.л. № 1369 Приемане Бюджет на Община Русе за 2023 година и приложенията към него (с преходен остатък)**

**Г-н Иво Пазарджиев:** Кой ще докладва? Кметът на Община Русе ще докладва. Заповядайте.

**Г-н Пенчо Милков:** Уважаеми господин Председател, уважаеми общински съветници и граждани на нашия град. Внасям предложение за Бюджет за 2023 година, за настоящата година през месец септември. Една ситуация, която не се е случвала до момента. Ние реално през тази година работим, събираме средства, разходваме, изпълняваме решенията на общинския съвет. Като главната цел, която си поставя всяка община си поставяме и ние е подобряване качеството на живот на хората и решаване на въпросите, които са поставени пред нас. Те са много големи, очакванията са много големи за подобряване на инфраструктурата, за подобряване на транспортната свързаност. Чухте сега за подобряване техническата инфраструктура, за подкрепа по-решителна културата и спорта и много други очаквания има, които всичките са насочени към общината. За да предложим този бюджет, който е на вашето внимание, трябва да обърнем внимание, че миналата година събираемостта на местните приходи са 122%, а по-миналата 110. Това е рекорд в събираемостта на местните приходи в Община Русе. Това формира и по-големия размер на бюджета. Освен това обаче. За по-големия размер на средствата е и обстоятелството, че непрекъснато и постоянно всички пера на държавата са увеличавани. Това сме съумяли да направим къде са с наши усилия, къде поради държавната политика на променящите се правителства. Но факт е, че Община Русе през периода е успяла да увеличи бюджета почти двойно от 137 милиона през 2019 година, днешния бюджет през 2023 година, който ви предлагам да гласуваме е почти 260 милиона лева, които са изцяло по дейности и проекти на Община Русе. След малко госпожа Пенева подробно ще ви запознае с параметрите на бюджета. Направихме обществено обсъждане. На общественото обсъждане дойдоха граждани и всички предложения, които са направени и там, и в периода на обществено обсъждане по онлайн, които са дошли, включително и от съветници, сме се опитали да дадем отговор. Ще чуете след малко, повечето неща винаги сме търсили начин да бъдат приети. Инвестиционната програма на общината се състои от 374 броя обекти и е в размер на почти 49 милиона лева при 20 милиона в началото на моята работа. Тоест и капитализирането на общината се опитваме да е осезаемо и да се вижда от хората. Това, което мога да отделя и да така да откроя във всичките тези обекти и според мен трябва и русенци да го знаят и вие, това е изключителната мобилизация на средства за ремонт на междублоковите пространства. Средата, в която хората живеят. Тази година вече сме мобилизирали в този проект на бюджет 5 600 000 лева. Миналата година бяха 4 200 000. И сумата е наистина значителна, плюс представените от държавата средства, плюс средствата, които са по кредита, който утвърди общинския съвет. Капиталовата програма за ремонт на улици наистина е в много големи размери. Всички поръчки са приключени. Изчакваме ВиК на улиците, които съвпадат да приключат тяхната дейност и веднага започваме работа. Вече са готови и процедурите за оценка за съответствие и започваме работа. За текущи ремонти на общинска собственост, включително достъпна среда. Тука е много важно. За ремонтите на сгради и за ремонтите на улици сме дописали включително да се изпълняват и дейности по достъпна среда. Защо това е важно, не да отделим един фонд 20-30 000, а колкото е необходимо при всеки ремонт на сграда и на улица, това трябва да бъде предвиждано в проекта за ремонт. Затова сме записали така текущите ремонти на сградите и на улиците ще видите, че са в това число достъпна среда и ремонт. Това е нещо ново в бюджета. Ръст има на средствата за възнаграждения и текуща издръжка на всички бюджетни звена, включително и на бюджетите за кметствата. От предната година разликата е +300 000 лева към кметствата, а почти 2 милиона е разликата спрямо бюджета, който заварих общо за кметствата, когато станах кмет, тоест и там средствата се увеличават. По отношение на пътната безопасност. Един въпрос изключително така чувствителен за всички българи и за русенци. Продължаваме работата и тя трябва да завърши края на тази година по Генералния план за организация на движението. По проекта на ОПОС доставяме нови вече тролеи, каза ви господин Недев. До ноември трябва да пристигнат, до края на месец ноември по план петнадесетте тролея. Също така са закупувани автобуси втора употреба, но са климатизирани, съвременни. С този бюджет има средства и за това. Въведохме, фактически продължаваме да развиваме Географската информационна система. Нещо, което помага на русенци да контактуват с общината и да получават информация онлайн. Нещо много важно. Отделили сме в бюджета средства за подготовка за кандидатстване по Програма „Въздух“. По Програма „Околна среда“ в следващия програмен период за Русе са отделени над 30 милиона лева и съответно всички средства за подготовка на тази сума да бъде получена се отделят в този бюджет. Въвеждаме за първи път възможността граждани и организации да предлагат елементи на градския дизайн. Отделяме средства за това хората да предлагат проекти и реално те да бъдат финансирани от общината за осъвременяване и модернизиране на градския дизайн в градската среда. Всички социални услуги получават ръст, но основно така може да се отбележи Механизъм „Лична помощ“. Нови социални услуги, които са били на държавно финансиране, Кризисния център и Центъра за подкрепа за децата с психични разстройства и Центъра за подкрепа за лица с различни форми на деменция минават изцяло на общинска издръжка. Увеличени са средствата за клубовете на пенсионера за дейността. За общинските дружества, нови машини, нови работни места, увеличаване на възнагражденията, за да търсим възможност чрез тях да изпълняваме все повече дейности. Подобряване на видеонаблюдението, предвидили сме средства. Към август месец има 1070 вече общински камери, така че продължаваме много активно в този ръст на камерите. Програма „Спорт“ и средствата, които се отделят за спорта са нараснали с 63% спрямо предходния бюджет. И тук включвам Програма „Спорт“, организацията на големи международни купи, световни и други, ученическите игри, които вече се финансират от общината, както и издръжката на спортните зали и съоръжения, които са средствата за нашето предприятие „Спортни имоти“. Ръст има с 44% на Програма „Туризъм“, с почти 10% на Програма „Култура“. Финансираме няколко училища за подобряване на тяхната среда. Това е „Васил Априлов“, салона на училището в Семерджиево, като тук значението е не само за училището, а изобщо за цялото населено място, защото в Семерджиево няма голяма зала, в която хората да се събират и този салон има значение и за обществото изобщо там. За Образцов чифлик продължаваме предоставянето на средства, както и средства за основен ремонт на „Ангел Кънчев“ и средствата за завършване ремонта на училището в Мартен. Нещо, което беше изключително важно за хората от Мартен. Предвидили сме средства за изготвяне на инвестиционен проект за салона в училище „Олимпи Панов“. Едно съоръжение, което все още се използва, но има конструктивни нарушения и да не стане като училището „Иван Вазов“, сме отделили средства за проектиране, за да може в следващия бюджет живот и здраве да се предвидят средствата за ремонт. Продължаваме с финансирането на роботика в детските градини и роботика и софтуерно кодиране в училищата. Тук основно така средства се предоставят и за училище „Никола Обретенов“. Обновяване с общински средства на дворните пространства на три детски градини, ремонт на санитарните помещения в детската градина в Червена вода. Продължаваме увеличаването на средства за обновяване за ремонт на детските площадки. Когато станах кмет се отделяха около 100 000 лева. Те приключваха около месец август. Вече средствата са 150 000 лева, бяха 120 миналата година, защото вандализма е изключителен върху детските площадки. Продължаваме с културния чек за абитуриенти. Това се възприема добре не само от тях, а и от културните институции, и от режисьори в театъра, от други. В крайна сметка парите влизат индиректно и в тях. Много интересни са двете нови програми по отношение очите една и зъбите другата на всички деца в Русе, както има програма за гръбначни изкривявания, така въвеждаме и тези две програми. Продължава подпомагане на родителството с еднократните помощи за второ дете и близнаци, със средствата за Програмата „Асистирана репродукция“, като запазваме и средствата за обслужване медицинско на спортуващи ученици, скрининг и профилактика. Нещо също много важно и чувствително за българите в момента са почистването на каналите и деретата в страната. Мога да кажа, че в Община Русе не сме чакали държавно финансиране, въпреки че сме търсили. Такова не ни е осигурявано, изцяло с общински средства за мандата са почистени деретата в Николово, в Просена имаше почистен, в Долно Абланово и сега започва сключили сме договор за Червена вода, 3 км. и половина трябва да се почисти, за да може да кажем, че сме изпълнили поне минималното необходимо, което с години според мен не беше изпълнявано. Така. От инвестиционната програма, която казах, че е 49 милиона, няколко неща да откроя. Първо това е основния ремонт на улици. Казах ви, 24 са средства по кредита с пътно платно и тротоари, четирите улици „Плиска“, „Тулча“, „Солун“ и „Доростол“ със средства от държавата. Продължаваме с това, но успоредно отделяме средства в този бюджет за проектиране на повдигнати пешеходни пътеки и повдигнати кръстовища, като считаме, че трябва да се изпълнят тази година и три повдигнати пешеходни пътеки и едно кръстовище. Предвидени са средства в тази година. Две много важни дейности има в бюджета, които са свързани с осветлението на града. Едното е с пари по Норвежката програма. Там тече и приключва обществената поръчка, а другата която приключва е за средства, другата последна 1/3 от града и кварталите подмяна изцяло на осветлението по така наречения ЕСКО договор, договор с гарантиран резултат. Така че с изпълнението на тези два проекта можем да кажем, че изцяло град Русе ще е с подновено осветление. Продължаваме отпускането на средства за консервация, реставрация на сградата на улица „Иван Вазов“, Къщата на Симеонов. Много важно нещо са средствата за инвестиционния технически проект за Паметника на свободата, които в крайна сметка са отделени и трябва да се направи проекта. Предвиждаме отделянето на средства при гласуване на бюджета за изграждане на църква в квартал ДЗИ. Там освен даренията от частно лице, има и общински средства. Средствата стоят и за изграждане на Паметник на Стоян Михайловски. И тук искам да ви информирам, че проектът, който беше дарен на общината, получи доста указание в Националния институт за културно наследство – НИКН в Министерство на културата. Архитекта сега трябва да го преработи, след което ще можем да го изпълним паметника. Продължава изграждането на новата детска градина, един от филиалите на „Радост“ в центъра зад библиотеката. Строежа върви добре. Биха се финансирали с приемането на бюджета и изграждане на две солни стаи в детски градини, с което ще продължим изграждането на такива съоръжения полезни за здравето на децата. С бюджета при приемане ще продължи изграждането на скейт площадката, която се работи в Парка на младежта. Поредна автономна фотоволтаична система, този път за Гробищен парк в „Чародейка“. Напомням, че вече няколко социални и образователни институции имат изградени самостоятелни фотоволтаични системи. Мерките за енергийна ефективност на Детска ясла 5, тоест ремонт и обновяване изцяло на Детска ясла 5 ще бъдат направени при приемане днес на бюджета. Нещо много важно е предвидено в бюджета и това е пълно проектиране на пътя Русе – Николово, с осветление, с разширение, с велоалеи и съответно това съоръжение е изключително важно, за да може да преценим неговата стойност и да се осигурят средства тази година сме предвидили проектирането. Самото проектиране също не е на малка стойност. Продължаваме с бюджета, при неговото одобряване от ваша страна да бъдат закупувани машини и техника за общинските предприятия. В бюджета са предвидени средства и за строителство, продължаване на спортната зала с басейн в двора на Училище „Васил Левски“. Поливната система на кея би била изградена при одобряване на бюджета от ваша страна. Там са предвидени средства за това, сключен е договор вече с изпълнител. Детски площадки сме описали, ремонти около блокове съм посочил къде ще бъдат. Нещо много важно също. Закриването и рекултивацията на Клетка 2 за неопасни отпадъци продължава. Тази година лятото имаше два много малки пожара на Клетка 2. На Клетка 3 фактически, която се експлоатира. За да няма такива трудности, реално дейностите трябва много бързо да приключат, така че сме предвидили средства за това. И разбира се, и други обекти като пешеходния мост на езерото „Липник“ и други, които вече са проектирани и имат средства да бъдат изпълнени. Те ще бъдат изпълнени в случай на приемане на бюджета от ваша страна. Това, с което нали мога да заключа и вие ще се уверите след малко и в обсъжданията е, че всички предложения, които са правени на общественото обсъждане, всички предложения, които са правени на комисиите, сме направили всичко възможно да бъдат обсъдени и да намерят своето място в бюджета, който в крайна сметка е на всички граждани. Благодаря ви и ви моля да подкрепим нашия бюджет.

**Г-н Иво Пазарджиев:** Благодаря. След кметът госпожа Емилия Пенева ще даде още насоки по бюджета.

**Г-н Емилия Пенева:** Уважаеми дами и господа общински съветници. Господин Милков каза всички акценти, които са заложени в проектобюджета за 2023 година с приоритетите съответно към тях. Аз искам най-общо да кажа основните фактори, с които са направили възможно ситуирането на общинския бюджет във вида, в който ви е входиран. Предвид извършени важни промени в общинските наредби в началото на мандата, както и много добрата събираемост на собствените приходи през 2022 година е възможно изпълнението на приоритетите заложени в 2023 година. Това е подобряване на микроградската инфраструктура, междублокови пространства, тротоари, паркове, осветление, пейки и така нататък. Подобряване на техническата инфраструктура в малките населени места чрез увеличаване на финансовия ресурс за тях, подкрепа на русенската култура и спорт, подобряване на енергийната ефективност, общинска полиция, която работи в началото на тази година в пълен капацитет, подобряване управлението и обмена на информацията, в това число уеб платформа и мобилна версия за сигнали на граждани. Както каза господин Милков рамката на бюджет 2023 година е 250 милиона, която е разпределена 53% в полза на държавните дейности или това са над 131 милиона, 28% дял на местните дейности, като това са над 70 милиона и 19% капиталови разходи. Инвестиционната програма се състои от 377 обекта и е в размер над 48 милиона, което е със 142% повече в сравнение с миналата година, когато първоначалният бюджет на капиталовите разходи е бил 20 милиона. Основен фактор за приемането, входирането и съответно контролите в Министерството на финансите това е балансирането на бюджета. Балансирането на разходите с предвидените приходи дава увереност за изпълнение на определените приоритети и съответните ангажименти. Предложението е с 34 приложения като първото приложение това са приходите формират рамката на бюджета. В първата си част това приходно приложение дава информация за местните приходи, приходите, които съответно и субсидиите, които общината има като ангажимент с държавата и в последната си част представлява всички разходи, които излизат под формата на ангажименти за увеличаване на капитала на дружества, за разходи за данъци, за съфинансирания по проекти и така нататък, както се взема предвид и преходния остатък. Подробно на всички комисии е докладвано предложението. Общината разполага със 76 второстепенни разпоредители. Това са 31 училища, 18 детски градини, 3 културни института, 12 общински предприятия и 12 кметства. Ситуирането на бюджетите е разпределено в различните приложения, а съответно това, което не можете да намерите в цифрите е предложен доклад много подробен, който дава информация за всичко както в приходна, така и в разходната част. Относно изпълняваните проекти в 2023 година, те са 26 действащи проекти, които са ви предложени в Приложения 16 и 16а и предстоящи 15 броя проекти, които чакат своята оценка за финансиране. Важно приложение относно държавните дейности за първа година предлагаме на вашето внимание, навярно сте се запознали с всички второстепенни разпоредители, които боравят, разходват държавен бюджет. Това е Приложение 3а, където съответно сме се постарали както с бюджетите на съответните второстепенни разпоредители да имате информация и за техните преходни остатъци. Приложение 4 дава информация за местните дейности и това, което е поето като ангажименти и остава да бъде съответно разходено в последните 3 месеца на годината. Както знаете, държавния бюджет беше приет на 1 август. Последното приложение дава информация как се е провело публичното обсъждане и подробно са разписани всички предложения, които са приети, а тези, които не са приети причината за това. След входирането на общинския бюджет съответно постъпи едно предложение от Специализирано звено КООРС. Входирано е предложението в общинския бюджет. Навярно сте се запознали, на всички комисии е докладвано. Става въпрос за ситуирането на обект за изграждане на видеонаблюдение от площад „Княз Батенберг“ до Исторически музей – Русе, като в тази връзка даваме предложение изграждането на системата за видеонаблюдение до историческия музей да бъде с общ размер 30 200 лева, като се намаляват параграф 10.15 в план-сметката, която е Приложение 13 във вашите материали и съответно се увеличава стойността на обект мрежови рекордери от 1936 на 2636. Това също е свързано с видеонаблюдението и при отпаднала необходимост на компютърни системи от 4 остават съответно 1 за 2800 лева. В приложение 5 във вашите материали това е инвестиционната програма. Има осигурени средства в размер на 9000 лева за проектиране на основен ремонт на физкултурен салон в училище „Олимпи Панов“. Съответно средствата предлагаме да бъдат предоставяни в бюджета на училището за по-голяма оперативност и рационалност, предвид възможностите за кандидатстване по национални програми. По време на комисиите съответно бяха входирани в общинския съвет и предоставени в общинска администрация две предложения от общински съветници. Първото предложение е на господин Йовчо Смилов, което касае въвеждането на нов обект в инвестиционната програма, става въпрос за предвиждане на разходи за изграждане на повдигната пешеходна пътека на улица „Потсдам“ в района на магазин „Билла“. Съответно след направени проучвания, тази повдигната пешеходна пътека би струвала 12 150 лева с ДДС. Приемаме предложението. Същото ще бъде финансирано от резерва на общината. И второто предложение, което е входирано в общинския съвет касае също инвестиционната програма на общината. То е от госпожа Наталия Кръстева, като в него се предлага да бъдат осигурени 5 броя сертифицирани и калибрирани шумомери за обща стойност от 20 000 лева, тоест по 4000 лева на шумомер. Приемаме предложението отново, като молим, ако е възможно, съответно да направим следната промяна, да бъдат доставени и купени съответно два броя шумомери за обща стойност от 8000 лева, за да може да се преценят съответно техниката. За първи път ще работим с тази техника, съответно най-вероятно ще бъде предоставена на Общинска полиция и КООРС. Та, нашето предложение приемаме предложението, също ще бъде финансирано от резерва на общината, ако госпожа Кръстева не възразява. Това са двете предложения, които се входираха по време на комисиите. Напомням, че общинския бюджет, независимо че Закона за държавния бюджет излезе на 1 август, той е годишен. Касае абсолютно всички второстепенни разпоредители, включително и първостепенния и е от особена отговорност да го приемем до края на годината, за да изпълним всички ангажименти.

**Г-н Иво Пазарджиев:** Благодаря на госпожа Пенева. Първото заявено изказване е от господин Траян Тотев.

**Г-н Траян Тотев:** Уважаеми господин Председател, уважаеми колеги съветници, господин Кмет. По предложение на кмета на Община Русе днес разглеждаме бюджет за 2023 година, макар и за съжаление в края на годината вследствие на обстоятелствата в нашата страна и съответно правим нашите предложения на групата на „Патриотите – ВМРО“ за настоящия бюджет. А именно средствата за Русезнание и религия, които е предложено да бъдат в размер на 25 000 лева да бъдат увеличени с 15 000 лева, като увеличението да бъде от предвидените средства за 5000 лева от предложената сума за Алея на известните русенци, за каквато няма решение на Общински съвет - Русе и 10 000 лева от предвидените средства за „Културен чек“. Две, за организиране и провеждане на Фестивал на джаза в проектобюджета са предвидени 20 000 лева, към които предлагаме да се добавят 5000 лева от средствата предвидени за изграждане на Алея на известните русенци. Третото предложение е за изграждане на Алея на джаза, за която има решение на Общински съвет – Русе, да бъдат предвидени 10 000 лева, като сумата да бъде от средствата, предвидени от общинска администрация за изграждане на Алея на известните русенци. Четвъртото предложение, в капиталови разходи да бъдат предвидени 30 000 лева за ремонт на детска градина в село Червена вода. Сумата да бъде от резерва за непредвидени и неотложни разходи. Петото предложение, от средствата предвидени за възлагане на обществената поръчка за озеленяване за период от 2 години, 1 милион лева да бъдат пренасочени към бюджета на ОП „Паркстрой“ и част от дейностите предвидени в обществената поръчка, да бъдат извършвани от общинското предприятие. Шест, за осигуряване на безплатен градски транспорт за учениците от 8 до 12 клас 70 000 лева от резерва за непредвидени и неотложни разходи. Седем, увеличаване на средствата за Държавен куклен театър от 57 000 лева на 70 000 лева, като сумата да бъде от резерва за непредвидени и неотложни разходи. Осмото предложение, изграждане на достъпна архитектурна среда в ОУ „Васил Априлов“ - Русе да се предвидят 100 000 лева от резерва за непредвидени и неотложни разходи. Девет, увеличаване на щата на Общинска полиция, да се предвидят 100 000 лева от резерва за непредвидени и неотложни разходи. И още едно предложение, в Бюджета за 2023 година да бъдат предвидени 30 000 лева за изграждане на видеонаблюдение на детските площадки на територията на Община Русе, изградени и поддържани от общината.

**Г-н Иво Пазарджиев:** Благодаря. Реплика за Нора Стоянова.

**Г-жа Нора Стоянова /реплика/:** Уважаеми колеги, господин Тотев. Питането ми е следното, бихте ли разяснили защо парите за Русезнание и за Религия трябва да се вземат точно от тези, които са предвидени за „Културния чек“, който по думите на кмета е една добра програма, която се е възприела добре и от учениците, и от културните институции?

**Г-н Иво Пазарджиев:** Благодаря. Втора реплика за Асен Даскалов.

**Г-н Асен Даскалов /реплика/:** Благодаря, господин Председател. Понеже тази сесия, използваме репликите и дупликите като други средства, да не си хабя изказването, което евентуално може да използвам по-нататък. Значи така сме преценили групата на „Патриотите – ВМРО“, че „Културният чек“ не е необходим. За нас е по-важно учениците да учат Русезнание за нашия край, да знаят, да се гордеят и съответно и Религия, тъй като това също е много важно за подрастващите. Благодаря.

**Г-жа Деница Иванова:** Господин Даскалов, трябваше да направите реплика на Траян Тотев. Нора Стоянова прави реплика на Траян Тотев, а не…

**Г-н Иво Пазарджиев:** Уважаеми колеги, моля да успокоим ситуацията. Наистина ще помоля колегите да ползват реплики, дуплики и всички форми, които нашия правилник предвижда според правилника и според това за какво се ползват въпросните способи. Дуплика ще правите ли, господин Тотев? Следващо заявено изказване Биляна Иванова.

**Г-жа Биляна Иванова:** Уважаеми господин Председател, господин Кмет, колеги. Нямаше да започна така изказването си, но господин Даскалов ме провокира. На каква база точно решава, че трябва да приоритизира ученици спрямо други по отношение на едни дейности свързани с култура спрямо други дейности с култура. Това не ми стана много ясно и ще ми е интересно. Това, за което обаче ставам да се изкажа. Обикновено човек не вижда даден проблем, преди да се сблъска по някакъв начин с него, било то през историите на нашите съграждани или чрез лични преживявания или в комбинация от двете. И така всъщност достъпната градска подчертавам среда, се превърна в моя мисия и кауза. Когато обаче кмета и администрацията слушат гражданите си и мислят действително за техните нужди, се стига до там, че не се налага съветник да внася отново и отново едно и също предложение, само и само да постигне целта си. И в този смисъл искам да изкажа благодарността си на господин Милков и администрацията, че са съобразили моето предложение, което внесох при разглеждането на разчетите на бюджета няколко месеца по-рано и всъщност са вкарали достъпната градска среда в бюджета.

**Г-н Иво Пазарджиев:** Благодаря.Първа реплика Траян Тотев.

**Г-н Траян Тотев /реплика/:** На въпросите на колегите, които питаха тук, как сме взели решение, защо сме взели решение. Когато се прави предложение, трябва да бъде казано от къде е. Не може всичко да предлагаме да е от резерва. Тогава щяхте да кажете какъв е този резерв.

**Г-н Иво Пазарджиев:** Втора реплика за госпожа Росица Георгиева.

**Г-жа Росица Георгиева /реплика/:** На госпожа Нора Стоянова и на Биляна Иванова давам следното уточнение. Така нареченият „Културен чек“ на Община Русе е взаимстван от Национална програма „Културните институции“, която от 3 години се изпълнява и която в учебната 2023-2024 година няма да се изпълнява затова, защото е направен анализ на постигнатото, на желанието на учениците да посещават културните институции и е преценена добавената стойност. За съжаление, за да предлагаме за втора година „Културния чек“, общинска администрация има ли анализ на това колко ученици са посетили постановките, направено ли е анкетно проучване сред дванадесетокласниците, за да се разбере за тяхната удовлетвореност и да се направи сметка дали парите, които се влагат за това са действително в полза на учениците? Защото за разлика от вас, госпожо Иванова и госпожо Стоянова, аз имам наблюдение как учителите чакаха учениците пред културните институции, те не се явяваха и за сметка на тях влизаха други колеги, за да може да се изразходва културния чек. Така че е много важно да знаете добавената стойност на дадено предложение, за да прецените дали то е релевантно и да се изпълнява втора година. Благодаря ви.

**Г-н Иво Пазарджиев:** Дилян Саманджиев.

**Г-н Дилян Саманджиев:** Уважаеми господин Председател, уважаеми господин Кмет, уважаеми колеги. Аз правя следните предложения за общинския бюджет 2023. Първото ми предложение е за тематична спирка по пилотен проект. Тематична спирка, тематични спирки на същия принцип, както са пейките в момента. За една спирка такава ще струва някъде около 4000 лева, говорих с рекламна агенция просто чисто информативно да може да ме насочат за каква финансова рамка трябва да се влезе. От гледна точка ще бъде плюс, понеже в момента спирките са мръсни с това стъкло, което е и няма да изглеждат добре. Добре е от гледна точка също, че ще станат малко по-здрави с това фолио, то е специално фолио, което се слага и е приятно, когато дойде някой турист в Русе, когато минава през спирка не да е мръсна, счупена, ами да може да прочете нещо интересно за града. Такъв тип спирка, пилотен проект за една спирка става въпрос да се види как ще се приеме като цяло. Парите, които съм посочил да се вземат са от Приложение 4 „Други дейности на спорт и физическа култура“ за Рали Русе, понеже там са отделени 30 000 лева. Аз се посъветвах със състезатели, които участват изобщо в ралита в цяла България и те казаха, че това е голяма сума. Не знам кой е организаторът, не съм се интересувал, но те си поемат повечето разходи, които са за ралито, почти 99%. Второто ми предложение е ремонта на пейките пред Пантеона. Понеже имаме един добре изглеждащ Пантеон с възрожденци вътре. Те са четири на брой пейки, те са в отвратително състояние. Приблизителна стойност е около 1000 лева, но се вземат от резерва и да се извърши от Комунални дейности, защото не е нещо строго специфична дейност. И третото ми предложение е за барелефа на Никола Вапцаров на блок „Червен“. Там едно време е имало детска градина, но барелефа си стои, тя е затворена в момента. В България си направих труда да видя къде има на Вапцаров барелеф и се оказва, че в Благоевград има един барелеф, който е намерен в едно читалище. Те наскоро го слагат на видно място в Благоевград. Там са предвидени пари от резерва, понеже предполагам, че ще трябва становище от Министерството на културата. Само съм добавил да се използват пари от резерва, някъде приблизителна стойност около 2000 лева и да се премести в Парка на младежта на по-видно място.

**Г-н Иво Пазарджиев:** Благодаря. Следващо изказване госпожа Росица Георгиева.

**Г-жа Росица Георгиева:** Уважаеми госпожи и господа общински съветници, уважаеми господин Председател, уважаеми господин Кмет. Аз много гледах бюджета и нещо, което не можах да открия е къде са 4 026 643.27 лева, за които Община Русе е кандидатствала за изграждане на корпуса в Средно училище „Васил Левски“. Общината, която заедно с шест училища сключи план, подписаха планове за преминаване на едносменен режим. За учебната 2023-2024 остават 3 средни училища, които ще продължат да учат на двусменен режим. Проектното предложение е направено на 04.09.2020 година, когато в училището е имало 68 паралелки, 15 групи за целодневна организация, училището разполага с 24 класни стаи, 34 кабинета и са необходими 25 класни стаи, за да се премине към едносменен режим, което го изисква Параграф 6 на Наредба 10 за организация на училищното образование. Тази година. Предложението, което е направено тогава е било за 1495 ученици, като се е ползвало база данни за 2019-2020. Реално за учебната 2020-2021 те са били 1450. Към момента те са 1393, 60 паралелки и 20 групи за целодневна организация. Дори и да намаляват с по 1 паралелка на година, ще ни трябват 15 години, ако не се изгради корпус, за да мине това училище на едносменен режим.Единственото училище в най-гъсто населения квартал и искам да разбера какво става с тези средства, защото детска градина „Радост“ се изгражда. Има ли проведена обществена поръчка, сключен ли е договор? Защото аз погледнах в ЦАИС и такъв има сключен. И защо тези пари, госпожо Пенева, гледах Приложение 5 и там за изграждане на този корпус стоят 630 908 лева. Това е по този въпрос, който за мен е много важен, защото създаването на качествена образователна среда е приоритет на Община Русе и както мощно се развива културата и образованието и спорта, извинявайте така трябва да се развива и образованието. Сега, да аз имам още 3 предложения, но не знам дали ще ми дадат от група.

**Г-жа Деница Иванова:** Господин Даскалов, от група ли да бъде? Заповядайте, госпожо Георгиева.

**Г-жа Росица Георгиева:** И понеже много подкрепям кмета в грижата му за заплатите на работещите в общински транспорт, наистина Ви подкрепям, защото наистина не може да се работи. Сега ще ви кажа какви 3 предложения имам. Средствата, предвидени като разходи за заплати и възнаграждения на персонала нает по трудови правоотношения в Общински младежки дом да бъдат увеличени с 50 000 лева. Знаете ли защо скъпи колеги? Защото в Общински младежки дом, където са обхванали 480 деца и имат 13 назначени на щат хореографа, взема 1171.60 лева брутна заплата, а ко-репетитора взема 1029.60 лева брутна заплата. Средното брутно възнаграждение в Младежки дом Русе е 1170.14. Нали искаме превенция срещу наркотици, срещу зависимости. Как ще работят тези висококвалифицирани специалисти при тези да не говоря, че защото няма възможност да има щатове, по член 114 от Кодекса на труда 450 лева взема за 8 пъти в месеца балетния репетитор брутно възнаграждение, 400 лева взема психолога, който е на денонощния телефон. Знаете ли колко деца го търсят и каква помощ оказва той? И средното брутно възнаграждение на тези хора по член 114 е 363.64 лева. Предлагам средствата предвидени като разходи за заплати и възнаграждения на персонала в Общински детски център за култура и изкуство да се увеличат със 100 000, защото там работят 30 човека на 1300 деца. И когато говорим за достойно заплащане на труда, на тези две институции ние им го дължим, защото те се грижат за развитието на таланта и способностите на нашите русенци. И последното ми предложение, средства, предвидени като разходи за издръжка в ЦПЛР ученическа спортна школа, да бъдат увеличени с 30 000 от резерва за непредвидени разходи, защото съгласно член 18 от Наредбата за финансиране, алинея 2, извън средствата от държавния бюджет се финансират с допълнителни средства от бюджета на първостепенния разпоредител. И тук ще помоля общинска администрация и председателя на общинския съвет да направят справка в сдружението на общините и да видят какви средства за центровете за подкрепа за личностно развитие отпускат те. Ще ви дам за пример само Община Две могили, където за Общински детски комплекс те са дали 40 000. Това са моите предложения, за да можем господин Милков мощно да си подкрепим хората, които работят с децата на Русе.

**Г-жа Деница Иванова:** Благодаря на госпожа Георгиева. Господин Иво Пазарджиев за изказване. Заповядайте.

**Г-н Иво Пазарджиев:** Уважаеми колеги общински съветници, уважаеми господин Кмете. Аз вземам думата във връзка с предложения ни проект за бюджет като имам един въпрос. Става въпрос за облагородяването на околоблоковото пространство на блокове „Асен“, „Калоян“ и „Петър“ в квартал „Здравец – Изток“. Коментирали сме го и на предходни бюджетни сесии. Получих уверение, че е извършено проектиране до момента, което струва немалка сума. Оттук нататък следва вече да се да бъде реализиран и въпросният проект. Искам да чуем дали и кога се предвижда този проект да се реализира, тъй като става въпрос за три огромни блока. Всеки от тях има население, може би колкото на едно от малките населени места в нашата община, на някои от тях. Другото е за което спомена и господин Тотев, имаме предложение конкретно за детската градина в Червена вода, тъй като тамдействително се наблюдава положителна тенденция живущите в село Червена вода да изпращат децата си именно в детската градина в населеното място. Много от тях са хора, които се преместиха от града да живеят в това близко населено място до Русе. В началото не се доверяваха на детската градина, но благодарение може би на добрата работа на хората в нея, започваха да използват услугите и към момента групата, която има разкрита, е почти на пълен капацитет. И за да може да продължи да работи така добре тази детска градина, ще трябва според мен да се разкрие втора група, което ще изисква необходимите ремонти в стаите, в помещенията, тоалетни, бани, където са. Аз лично бях в детската градина и видях, че има нужда от такива ремонти, като вярвам, че трябва да се намерят средства за това. И третото, което искам да уточня е по отношение на Русезнанието. Проведох среща с учители, които преподават този предмет. Всъщност това е стара инициатива на ВМРО. Още съветници в мандатите, мисля, че 2007 година са го реализирали да се изучава Русезнание, като тук идеята ни е да се увеличи с 15 000 лева с оглед на това да се осигури безплатно посещение в историческия музей на децата, където да се провеждат занятия по Русезнание, както и да се отпечата помагало, което е изключително важно и необходимо за изучаване на този предмет. Това ми беше споделено от учителите. Помагало по Русезнание, като проведох разговор с директора на музея професор Ненов, който заяви готовност те да съдействат за осигуряване на такова помагало. Вярвам, че ще получат подкрепа тези наши предложения.

**Г-жа Деница Иванова:** Благодаря на господин Пазарджиев. За следващо изказване Йорданка Даневска, заповядайте.

**Г-жа Йорданка Даневска:** Благодаря. Уважаеми господин Председател, господин Кмет, колеги. Бюджетът за 2023 година е балансиран. Спазен е най-важният принцип на изготвяне на бюджета, но на една от моите комисия, а може и на двете, се изтъкна, че увеличението спрямо 2022 година е 40%. Разбирам, че наближават избори, но не бива да заблуждаваме русенци. Ако общинска администрация си беше свършила прецизно работата, то нямаше да има 55 700 000 преходен остатък и по-ясно казано за толкова милиони не са извършени дейности, като по-голямата част са 43 милиона от разходи за местни дейности. Ако го сравняваме с отчета на 2022 година, той приключи на 228 милиона, а сега е 250 милиона, което наистина процента нормално е да кажем. По приходната част на бюджета виждам, че всички имуществени данъци са планирани по-малко в сравнение с 2022 година, което може би е правилно, защото след всеки приход има разход и трябва да бъде защитен този разход. Но като не си поставяш високи цели, то няма как да постигнеш такива. В разходи обаче не е точно така. По обективни причини приемаме бюджета на града в месец септември. Всички справки са направени все едно, че сме февруари месец и имаме почти цяла година да работим. Можеше в справките да се допълнят отчети към 30.06, за да сме по-информирани докъде са стигнали разходи по дадените обекти или пък за покупка на машини, на автомобили и така нататък. Почти няма функция, в която да няма увеличение на средствата. По принцип няма нищо лошо в това градът да бъде по-чист, по-осветен, с повече отремонтирани улици, но дано това не си остава само на документа за бюджета. За уличното осветление има 640 000 лева повече. Тоест такава е била сумата планирана през 2022 година. Може би тука има инфлационно увеличение. Дейност 619 „Други дейности по жилищното строителство, благоустройство и регионално развитие“ са предвидени 10 139 000 усвоени 4275 през 2022 година. Ако имаше отчет, защото за мен това е наистина проблем, ако имаше отчет към 30.06 може би щяхме да разберем дали това е реален разход, който ще се случи в тази година. Такива са много дейности. Дейност 621 „Екология“ повече с 460 000. Други дейности по транспорта са планирани 1 023 000, изразходени са 77 000 през 2022. Същата сума я планираме и през 2023 година. Ако ще строим повдигнати кръстовища и тъй нататък нека да ги построим, а не да си прехвърляме едни цифри от една година в друга година, което вече става много по-скъпо от инфлацията, която има в страната. Това, което видях е, че в Дейност 529 „Устойчивост по проекта Кризисен център на територията на град Русе и тъй нататък, за жертви на домашно насилие, основано на полов признак“ миналата година имало е планирани 11 000, изразходени са по-малко, но тази година общината не предвижда никакви средства. Предложението ми е тук да се запазят тези 10 000, които са били планирани. Същото е и във финансирането на капиталовите разходи. За ремонт на Симеоновата къща през 2022 година планирахме 1 700 000. Тази година са изразходени само 35, като ги прехвърляме 1 708 000 пак, но сякаш този обект ще се приключи, защото там видях камиони, които разтоварват строителни материали. Болно ми е за спортната зала в училище „Васил Левски“. През 2018 година плана за тази спортна зала е 5 000 565, но до тази година 2023 са усвоени само 527 000. Ако тази зала не се построи тази година или догодина, то тези 5 милиона в никакъв случай няма да стигнат. Планирани са и много повдигнати пешеходни пътеки по почти всички училища, което е много хубаво, но не трябваше ли тези да бъдат готови до първия учебен ден? Може и да са построени, но аз например пред „Братя Миладинови“ не виждам нищо построено, защото там живея. Предвидени са наистина както каза кмета пари за поливната система. Може би тази, която Стоилов не е изградил, но и за 4 години не можахме да я изградим. Скейт площадката също е в такова състояние. Планирана е през 2022 година, усвоени съвсем малко, тоест 100 000. Кога ще се зарадват тийнейджърите за тази скейт площадка? Предвидени са и ремонти на много улици, окей, междублокови пространства нека да се облагородява града ни, но общината изтегли 12 милиона заем, от който не е усвоено нищо. Това говори или че не са направени ремонтите или кога ще се случат. Да, предполагам, че ще ми отговорите. Пък в текущите разходи видях, че има средства за ангажимент към заемите и то сега 26 000 не са кой знае каква цифра за общината, но така или иначе ще се дадат тези средства. Искам да кажа, че ако днес, тази година не се случат тези разходи било за обекти или за техника, то другата година ще бъдат поне с 20-30% по-високи средствата, които трябва да се изразходят. Но на мен много ми липсваха отчетните данни и затова не мога да взема информирано решение за този бюджет, но въпреки всичко пожелавам на екипа да го изпълни, но не както 2022 година с такъв голям преходен остатък. Благодаря.

**Г-н Иво Пазарджиев:** Благодаря. Следващо заявено изказване, господин Косьо Станев.

**Г-н Косьо Станев:** Уважаеми господин Председател, уважаеми господин Кмет. Принципно не съм съгласен да се взимат пари, предназначени за културно образование и да се дават за нещо друго.Прекрасна инициатива е Русезнание, но толкова ли не можахте да намерите в бюджета от някъде пари, а да вземете от „Културния чек“? Сега предполагам ще го наречете популизъм, ще го наречете неефективно, ами не четете, затова, защото тази програма стартира и се реализира само за месец и десет дни, тъй като беше приета в септември-октомври миналата година. Общ брой на дванадесетокласници в 10 общински училища на територията на Русе, които са ползвали културния чек 656. Общ брой дванадесетокласници в 11 държавни училища на територията на Русе 635, които са посетили културни мероприятия, тоест спектакли на кукления, на драмата и на операта. Освен това публикувахме един социологически разрез, мога да ви го прочета, но ще губим време. Така че, моля не правете така, не е морално, нечистоплътно е. Ще вземем от културата, за да дадем на образованието. Ами защо не вземете от нещо друго? Има и други резерви. Това сега какво е? Мощен напън да докажем, че културата е ненужна и че това, което са предложили този културен чек е един ретрограден популизъм. Благодаря.

**Г-н Иво Пазарджиев:** Следващо заявено изказване, господин Орлин Дяков.

**Г-н Орлин Дяков:** Господин Председател, уважаеми колеги. Извинявайте, обаче аз не знам кой месец сме. Говорим така, сякаш сме февруари и ни чака една година, което не е така. За мене 4 години нищоправене, времегубене. Сега ще видите какво ще стане за 40 дни. Чудо ще стане. В момента ние не обсъждаме бюджет на Община Русе, обсъждаме финансирането на предизборната кампания на господин Милков. Защото след като приемем, дай боже да не го приемем и аз ви призовавам да не го приемаме, на базата на това което днеска направим ще има да се раздават милиони, ще има да се раздават хиляди и за голямо съжаление пак част от нашите съграждани ще бъдат подведени. Не съм съгласен през септември да се държим така, сякаш ни чака цял мандат. На 5 ноември тази година, дай боже това безвремие ще приключи. Колко дни остават до 05.11, на 29.10 са изборите, 05.11 е балотажа. Колко време остава до тогава и какви чудеса трябва да станат, за да бъдат ремонтирани улиците, да бъдат направени всички неща по кварталите? Какво трябва да стане, за да може това да се случи? Или може би ние ще задължим следващото ръководство да прави нещата, които сега ние приемаме. Е, честно ли е? Честно ли е такова нещо? Ами пък следващото ръководство може да иска да покрият тридесетте милиона заеми, тридесетте представете си. Четиридесет, не знаех. Значи 15 милиона някъде са ми избягали. Четиридесет и пет милиона заеми.Може пък да не иска да прави това, което днеска ни карат да приемаме. Може да вземе съвсем различни спешни мерки за укрепване финансовата стабилност на общината. Защото видимо 45 милиона заеми няма да са нещо, което ще ощастливи и следващото ръководство, дай боже да го има. Колеги, призовавам ви да проявим малко търпение и наистина хората, които на 05.11 дойдат, да планират, да решат какво ще се случва в града ни и тогава да поемем отговорност за следващите 4 години. Благодаря.

**Г-н Иво Пазарджиев:** Благодаря. Следващо заявено изказване Иван Костадинов Иванов.

**Г-н Иван Костадинов Иванов:** Уважаеми господин Председателю, уважаеми господин Кмете, уважаеми колеги общински съветници, дами и господа. Ще бъда кратък. Няма да коментирам размера на приходите и разходите. Тези 250 милиона сами говорят за себе си. За 4 години почти двойно увеличен е бюджета на общината. Аз когато съм бил общински съветник, не ми се е случвало и не може да бъде обяснено с инфлацията само и с преходните остатъци само. Няма да коментирам ръста на собствените приходи. То е ясно. Общината въведе електронното плащане и доброто управление на общинската собственост довеждат до ръст такъв сериозен с повече от 20% на собствените приходи. Това което на мен ми харесва, че от този бюджет всеки русенец може да бъде види себе си, собственото си семейство. Тези, които често ползват улиците „Тулча“, „Доростол“, „Плиска“ ще бъдат готови съвсем скоро, както беше завършена и улица „Солун“ и то без да се харчат пари от бюджета на нашия град, с държавни пари. Тези които искат децата им целогодишно да плуват знаят, че продължава изграждането на закрития плувен комплекс. И не само за русенци. И тези, които са от Червена вода знаят, че с 10% повече пари ще има за ремонта на улиците и че дерето тази година ще бъде изчистено. Такъв трябва да бъде бюджета, където всеки да вижда себе си. Това което чух по комисии ме кара да мисля, че две групи в общинския съвет няма да подкрепят бюджета, а именно СДС и ГЕРБ. Току-що разбрах и от председателя на групата на ГЕРБ, че ще го направят и днес. Резултата от неприемането на бюджета е ясен. Трябва да е ясно, тук не става въпрос за нещо друго освен спиране на изпълнението на обекти, които вече се изпълняват и те няма как да се случат. Аз мисля, че всеки от нашите съграждани трябва да знае кой как е гласувал за този бюджет. Поемам ангажимент, ще взема информация след гласуването, ще я предоставя на медиите и това не е неколегиалност. Това е коректно отношение към русенци. Искам да ви информирам, че групата общински съветници от Местна коалиция „БСП за България“, АБВ, Политически клуб „Социалдемокрация“ и Движение за радикална промяна „Българската пролет“ ще подкрепи този бюджет. Благодаря ви.

**Г-н Иво Пазарджиев:** Благодаря. Реплика на госпожа Даневска първа.

**Г-жа Йорданка Даневска /реплика/:** Благодаря. Съвсем лека реплика ще направя на господин Иванов. Много ми се иска да сравним бюджета сега с бюджет, който сме приели при господин Йотов от 80 милиона. Благодаря.

**Г-н Иво Пазарджиев:** Следваща реплика Орлин Дяков.

**Г-н Орлин Дяков /реплика/:** Понеже стана въпрос за комисии. На 7 от възможните 10 комисии този бюджет не е приет. Само на 3 е приет. При една такава статистика не знам с какво се занимаваме в момента.

**Г-н Иво Пазарджиев:** Добре. Други заявки за изказвания по точката има ли? Дуплика. Само да натиснете, ако може.

**Г-н Иван Костадинов Иванов /дуплика/:** Госпожо Даневска, Вие сте добър професионалист и някак си на Вас политическите закачки не ви, някак си… възприемам ги по друг начин, затова няма да Ви отговоря. Сега пък това, което знаем за приемането на бюджета, че в комисии не сте го подкрепили. Аз очаквах, че ще промените нещо, защото всяко наше решение на общинския съвет от него има последствия.То не е ей така се взима, защото формално трябвало да се произнесе по закон и общинският съвет. Значи няма да приеме кметът обвинения защо нещо се спира. Кметът е направил своето предложение. Обвиненията ще бъдат към общинския съвет, ако излезе информация общинският съвет отхвърли предложението на кмета за бюджета за 2023 година. Тогава обаче не приемам общо, някак си общо. Всеки от нас е общински съветник. Дали е изпратен от политическа партия, дали сам е влязъл в общинския съвет, има съвест и трябва да го е грижа за това какво се случва след неговото решение.

**Г-н Иво Пазарджиев:** Благодаря. Други заявки за изказвания по точката има ли? Господин Александър Неделчев за изказване.

**Г-н Александър Неделчев:** Благодаря, господин Председател. Уважаеми господин Кмете, уважаеми колеги. Поисках думата първо, за да подкрепя едно от направените от колеги съветници предложение и да кажа, че съм против друго. Подкрепям предложението на госпожа Наталия Кръстева да се включват средства за закупуване на уреди за контрол на шума. Не веднъж от тази трибуна съм говорил по темата за шумове, вандализъм или тероризъм и крайно време е още повече вече имаме общинска полиция, да се вземат реални мерки и предлагам на администрацията да направим компромис. Да не са 5 може би, но да не са и 2, нека да са поне 3 или 4, за да може ли евентуално и другите контролни органи, които по закон са задължени да отговарят за този контрол, а се оправдават с липсата точно на уреди за контрол. Ако трябва да им ги дадем безвъзмездно да ги ползват, но вземат да свършат най-после работата. Имам предвид КАТ, РЗИ, ДАИ и тъй нататък. Всички, които по закон са отговорни за разлика от общината, която няма такива вменени функции, но ние да ги купим, пък те нека си свършат работата. Още повече, че кметът на общината може специално на МВР със заповед да разпорежда да се изпълняват конкретни задачи по ЗМСМА. Второто предложение, което не бих искал да подкрепя и няма да подкрепя това е за да се вземат пари от някъде другаде от култура за сметка на което да се прави Алея на джаза, пък да се махне Алея на известните русенци. Както каза тука някой, липсва ми анализ. Защо вместо Алея на известни русенци трябва да има алея само на джаза примерно и защо парите от тук да се вземат, а не от друго място? Ей този анализ, съгласен съм с колегата, който се изказа, че е хубаво да се правят анализи и да се вземат решения. Благодаря.

**Г-н Иво Пазарджиев:** Благодаря. Асен Даскалов за реплика.

**Г-н Асен Даскалов /реплика/:** Благодаря, господин Председател. Ами господин Неделчев, имаме решение на общински съвет, взето в тази зала да има Алея на джаза, Алея на известните русенци все още няма решение, обаче друго, което ме изненадва, явно съветниците от БСП си правят всичките изказвания на база нашите предложения. Колеги, явно създаваме проблеми или как беше там? Благодаря.

**Г-н Иво Пазарджиев:** Втора реплика госпожа Росица Георгиева.

**Г-жа Росица Георгиева /реплика/:** Господин Неделчев, Вие сте човек, който наистина много разбира от образование и аз го казвам с пълното съзнание, че това е така. Благодаря Ви за това, което казвате, че искаме от култура да вземем в образование. Не, ние искаме да вземем от култура нещо, което е доказано, че към момента няма своята добавена стойност, първо. Второ, защо го правите с 12 клас? Нима другите ученици в гимназиален етап втори, десети, единадесети, които нямат навършени 18 години, не се нуждаят от културен чек? Аз с удоволствие ще Ви подкрепя. Свалете го в по-ниска възрастова група, в други класове от гимназиалния етап. Защо там? Някак си въпросът ми има отговор, но Вие ще решите дали този отговорът. Благодаря.

**Г-н Иво Пазарджиев:** Благодаря. Дуплика за господин Неделчев.

**Г-н Александър Неделчев /дуплика/:** Първо на господин Даскалов на репликата. Не знам защо мислите, че само предложенията на ВМРО коментираме. Аз коментирах и предложението на колежката Кръстева и го подкрепих напълно съзнателно, защото е много добро, а пък аз в полза на това Ваше предложение, което няма да подкрепим, не чух никакви аргументи, ка моли анализи. Пак казвам, все пак трябва да има някакви аргументи. Когато се гласуваше за Алея на джаза, тогава си спомням и аз се изказах и бях „против“, защото според мен в Русе не живеят само джазмени и любители на джаза. Живеят много, много други професии дали не само на Русе, а и на България и затова тогава бях „против“ и сега съм „против“ за сметка на нещо и тук ще отговоря на репликата на госпожа Росица Георгиева. Доказано полезно, както господин Косьо Станев ви цитира конкретни данни, доказано полезно е този културен чек, че има ефект от него, както за тези, които го ползват, така и за тези, които предоставят продукта, защото това е една индиректна помощ за културните институции, които са общински и работят за доброто на всички русенци. Аз не виждам защо, за да стане нещо добро, трябва да се лишим от друго, доказано според мен добро.

**Г-н Иво Пазарджиев:** Други заявки за изказвания? Госпожа Наталия Кръстева.

**Г-жа Наталия Кръстева:** Уважаеми колеги общински съветници, далеч нямах идея да ставам по тази точка, тъй като не смятам, че всеки път трябва да утежняваме излишно сесиите на общинския съвет. Господин Неделчев, с цялото ми уважение към Вас, така усещам, че ставам един заложник и някаква разменна монета с моето предложение, което Вие одобрявате. Благодаря Ви. Обикновено процедурата, да, знам, че с Вас сме работили по тази тема много и сме радетели на това да сложим ред в тази насока, но по-скоро ще ми позволите ако самата администрация, независимо че предложението идва от мен, ако самата администрация е узряла, а аз смятам, че е, че не е лошо да се закупят такива, за да може най-после да покажем на нашите съграждани, че имаме воля да се справим с това. Направи го, ако не го направи, аз съм склонна да си оттегля предложението, тъй като пак казвам, няма да позволя да стана разменна монета в такъв аспект. Ще използвам тъй като целта ми беше да Ви репликирам, но няма такъв правен способ по нашия правилник. Вземах време за изказване и ще си позволя и аз като колегите от ВМРО да припомня ако не, нека да видим и протоколи, че ние имаме такова решение за Алея на джаза. Още на постоянните комисии говорих със заместник-кметовете, че за мен буди недоумение защо пише Алея на видни личности, след като имахме един много дълъг дебат на който даже знам, че е извършено дарение в полза на общината на проект на Алея на джаза, беше коментирано и къде да е ситуирана, така че аз също категорично смятам, че парите трябва да са конкретно в тази насока. Отделно от това, благодаря на госпожа Георгиева, че излезе от тази трибуна и отново заговори за хореографии, за ко-репетитори, защото нашите деца, които постоянно се ползват, не, не че се ползват, смисъл участват в инициативи на общината по всякакви мероприятия и преди време имаше една много, много патова ситуация, в която нашата хореографка щеше да напусне работа заради обидно ниското възнаграждение и заради това, че се пуснаха така едни инсинуации, че се събират някакви такси. Ами аз пък да ви кажа, предпочитам да отделя от джоба си и да дам една скромна сума, с която да обогатя този гардероб на децата ни при участването на конкурси, за да може да са равнопоставени с други частни формации. Така че и всеки път, приключвам господин Пазарджиев, всеки път няма да се уморя от тази трибуна да казвам, че е хубаво да инвестираме в нашите школи, нашите деца, а не по мероприятия да привличаме с цялото ми уважение към добре утвърдените музикални артисти в България, но да харчим изключително много средства за външни изпълнители, в момента предстои така едно участие на някаква звезда Нана. Аз наскоро разбрах за нея колко ще е култова за нашия град. Достатъчно даровити деца имаме, които може да използваме, така че при всяко едно наше събитие можем да използваме и ОБДЗК и Общински младежки дом и имаме много даровити деца и в гимназията музикалната, така че нека да инвестираме в нашето бъдеще.

**Г-н Иво Пазарджиев:** Благодаря. Реплика за господин Траян Тотев.

**Г-н Траян Тотев /реплика/:** Само с две думи искам да кажа, че наистина предложението на Наталия Кръстева за закупуване на шумомери е много добро и със сигурност се вписва в духа на това, което и групата на ВМРО мисли. Така че нали заставаме и ние зад него.

**Г-н Иво Пазарджиев:** Добре. Други заявки за изказвания има ли по точката? Има ли някой, който да желае изказване, да не го е направил? Кмета на Община Русе.

**Г-н Пенчо Милков:** Уважаеми господин Председател, уважаеми общински съветници. Ще взема отношение по направените предложения от колегите съветници, като ще спазя един принцип, че си има битки, които си заслужава да водиш такива, които не си заслужава да водиш. Виждам, че предизборната обстановка е подпалила всички и коментари в тази насока по отношение на вашите изказвания ще задържа, няма да правя. Само ще бъда абсолютно обективен по направените предложения. Така, по отношение Русезнание и Религия. Имахме заседание, обяснихме, казвам го и сега, има остатък в сумата, финансират се, средствата се изплащат веднъж годишно в началото на учебната година. Съответно тази година сумата е разходвана вече. Следващата сума, която общината ще разходва, е следващата година за следващата учебна година. Това, което предлагам да направим, остатъка от сумата е 4500 лева, да се даде за билети за децата да посещават, а средствата за помагало и да предвидим увеличаване на средствата за двата предмета, които съм подкрепял, не само с финансова и с личния си интерес и участие и подканям всички, когато защитавате едни каузи, да бъдете и на представленията нали на тези, които защитавате. Това също е подкрепа от общественици като общинските съветници. Заявявам желание наистина да увеличим бюджета за догодина, но в момента ще е безсмислено, защото ако сега сложим в това перо сума, тя ще стои и ще се разходва за началото на следващата учебна година. Това е моето обяснение. Да, тези, които са остатъка ги даваме за билети, увеличаваме в проекта за бюджет за 2024, който вече е почнал да се прави, ви предлагам това да ви е предложението. Той се прави от лятото на тази година. По отношение на Фестивала на джаза – абсолютно безсмислен спор. Двете неща изобщо не се изключват едно-друго, нито фестивала и Алеята на джаза, нито тази на видните личности, където с няма го в момента главния архитект, идеята е да се направи конкурс за проекти и в Русе да има едно място, на което и община във всичките и следващи години и частни лица, когато решат да направят постамент паметник, то да има място и да има утвърден типов проект. Вече за кое лице и кой ще го изгражда ще се решава в годините, това е смисъла на изявените личности. Ние искаме да финансираме там конкурс за проект, а тук за Фестивала на джаза изразявам готовност да се подкрепи нашият съгражданин, който не е имало година от предходните 4, в която да не е подкрепен за всяко джазово събитие, включително и мисля, че и в ковида. По отношение на детската градина в Червена вода веднага сме се задействали, предоставени са средства, тече ремонт в момента вече, така че основателно ви е предложението, приемаме го, даже го докладвах в думите си първоначалните. По отношение на озеленяването, това, което предлагате абсолютно всичко, в което вярвам, работим го и тази година от април месец, реално това, което предлагате е съвместна наша политика и на Вашата група и на нашата, и на тази година от април месец централна градска част и двата парка се изпълнява зелената система от Общинско предприятие „Паркстрой“. Така че, тези средства де факто ние ги осигуряваме и с разчетите те са увеличени. Предвидени са 900 000 с разчетите пролетта, които гласува общинския съвет. Открити са работни места, купува се или се наема техника и реално това, което казахте, също се случва. Нямам против в следващите години да го усилим и да продължим. По отношение на безплатния транспорт на децата. Разчетите при нас са, че месечното това ще струва 100 000 лева, за да пътуват гимназистите, месечно съобразно броя на гимназистите, броя на цената на транспорта. Това е цената, не е непосилна, но не е 70 000 лева и реално към момента според мен не мога да се съглася на това предложение. Тука има един много хубав доклад, който направи Отдел „Транспорт“ във връзка с това кои големи градове дофинансират с общински пари обществения си транспорт и кои са ги оставили изцяло на частни превозвачи. Този доклад съм готов да ви го дам да видите, че Община Русе изобщо не дофинансира малко пътните карти на лицата. Тука каза преди малко колежката, че пътува с детето. Сигурно знае, че за всички линии нали за всички линии, картата за ученика е 12 лева, за една линия за училище е 4 лева, нали това са средства, които реално и съобразно и размера дори на минималната работна заплата, ние го финансираме остатъка до реалния размер едно лице да се вози по всички линии цял месец. И към момента го правим. За „Васил Априлов“ за училището изразяваме готовност да продължим с нашите действия за подкрепа на това училище и се обръщам към всички хора съседи и живеещи да знаят, че общината реално подкрепя това училище много силно и нашето желание е то да се усилва и да набира още ученици. След средствата за ремонт на дограма няма нищо лошо да продължим и с тази сума, която вие посочихте. По отношение на общинската полиция, тя работи реално от началото на тази година. Цялата минала година се провеждаха конкурсите за полицаите и след това 6 месеца те се обучават в школата на МВР, 9 месеца ни трябват, за да дойде един общински полицай. Искам да увеличим броя от 6 на 10 или съответно 11, но аз ви предлагам понеже ако сега сложим сумата тук, тя ще стои до след 9 месеца докато се рекрутират, докато се наберат тези полицаи. Няма никаква пречка ние да започнем, договора ни с МВР на общината е до 30 човека полицаи. Няма никаква пречка да завишим бройката, да започнем процедурата по подбор на полицаи, след това по тяхното обучение, но при всички положения сума за заплати ще ни трябва чак през следващата година и слагането и тук в момента просто ще замрази сумите. Няма никакъв смисъл. Иначе съм „за“ вашата идея да се увеличат. За видеонаблюдението на площадките. Тука има един генерален въпрос, който всички трябва да решим. Над 200 обновени площадки има от 250 в нашия град. Много хора при вандализма винаги ми казват „слагай камери“, реално ние ще тръгнем ли към това да се слагат камери на детските площадки, не можем отведнъж да го направим. Значи трябва да ни е ясно, че това ще бъде процес много години. Можем да започнем през следващата година, но към момента реално и обществената поръчка за закупуване на камери тече, тоест ние дори да пуснем нова открита процедура, тя няма как да завърши в рамките на тази година. Затова пак казвам идеята не е лоша, но в рамките на този бюджет дори да ги предвидим средства 30 000 лева, ще бъде и от моя страна популизъм. По отношение на достъпната градска среда по повод на предложението, което направи Биляна Иванова на предната сесия на разчетите, сме предвидили не конкретна сума, а изцяло сумите и това е хубаво всички съветници да знаят, за ремонт на улиците и за ремонт на сградите, те да бъдат и средства за достъпна градска среда. Това означава при всеки ремонт да се изпълняват изискванията на наредбите. Съответно това сме си поставили като много висока така цена. За културния чек, защото започна говоренето оттам и след това 3-4 колеги го засегнаха. За мен двете неща изобщо не си пречат. Това, което е правило министерството с програмата е похвално, не знам защо е спряло. Осведоми ме госпожа Георгиева в предните месеци, че и държавата прави това. Тука идеята е почерпена от опита на други европейски държави. Има закони, имаше законопроекти в България на ниво държава да се финансира. Защо е културен чек и защо е чек, защото зависи от самия млад човек къде ще го използва и дали ще го използва. Но програмата за културен чек е на хора, които са вече завършващи училище от гледна точка, че те са достатъчно големи и пълнолетни да вземат това решение. Ние не я разходваме тази сума, ние даваме сума само в случай, в който те отидат и я депозират в театъра като чека като билет и след това ръководителят на културната институция получава средствата от общината. Това е и форма на оценка. Аз го казах и предния път, а да съгласен съм, че трябва повече да се промотира. Трябва повече да се промотира. Дори гаража, който направиха предната администрация зад театъра, беше дълго време празен, реално дълго време беше преди хората да се научат, че имат едно право минава време, но това не пречи ние настоятелно, защото знаем, че е положително за младите да ходят и на културни институции, не само на кино. Затова смятам, че трябва да продължим. В никакъв случай не е нито търсене на, не може да подкупиш млад човек с цената на един театрален билет, нали това не е била нашата цел никога. По отношение на тематичните спирки, в момента ние сме в такава дейност, тук е и директорът на комуналните дейности. Нямам нищо против част от спирките да са с тематика, която представите. Отделно с госпожа Стефанова още една дейност развиваме за няколко спирки, които по нейно направление да бъдат изрисувани, облепени, направени, а „Комунални дейности“ е направило проучване на най-натоварените спирки, имаше допитване до гражданите точно за темите, които гражданите искат и в момента след проучване на няколко фирми в Русе, които се занимават с това, господин Чокоев трябва да ми каже докъде е стигнал с отпечатването на лепенки. Това ще спести спирките не само да не се цапат по-лесно, а да не се чупят. Но исках да кажа, че това се прави със средства в „Комунални дейности“ за поддръжка на спирките след като ние развалихме договора с концесионера именно „Комунални дейности“ сменя стъклата и ги поддържа, това му е вменено като задължение, за това да. По ремонт на пейки, ще кажете къде са, разбрах до Пантеона, има на много други места. Казвам, че ще продължим с ремонта и на пейките. За барелефа на Вапцаров е интересно, искам да се видим и с главния архитект и с Вас да видим нали реално къде може да се направи, защо да не е инициатива и на общината. Госпожа Георгиева, корпуса няма средства в бюджета, защото средствата се предоставят, когато се усвоят, а тези 600 000 са допълнителното финансиране от община. Затова ги не ги виждате някъде в някоя аналитична таблица. Средствата за заплати в Общински младежки дом и общинският младежки център, ще бъда достатъчно ясен. Не е нужно да бъдат нашите деца някъде, за да осъзнаем, че някой е в тежко положение. Какво имам предвид. Нали навремето, айде няма да давам примери да не се обиждаме, но как пък сега разбрахме, че тези хора са в толкова лошо състояние, при положение че те години, години, години са на минимална заплата. Години, години, много години и хоп отпреди две години за възнагражденията им се вдигат. Тази година средствата вече са увеличени, вече. В младежкия дом не с 50, с 87 000 лева, а в Общинския детски център не със 100, със 122 000 лева са увеличени и тези хора не просто, че ходя и ги виждам и че ги гледам в очите и че даваме възможност на децата да играят на всеки празник в Русе, а че съм осъзнал, че са на мизерни възнаграждения и не може директорът на хора русенския, при положение, че ние се наричаме, че сме „хоров град“ да работи на 1000 лева заплата и сме започнали да вдигаме тези заплати от миналата година, но това пак казвам не може да стане. Моята цел и това, което съм им казал е на хореографа възнаграждението и на диригента да бъдат не по-различни и това съм си поставил за цел от началник на отдел в общината. Това е истината, защото наистина те се грижат за страшно много деца и това 2 години подред казах ви сумите, го правим, то се случва вече, така че абсолютно точно сте го уловили и вие двете. По отношение на УСШ 30 000 лева. Ние в момента сме осигурили 40 - 25 за ученическите игри, които се плащат вече от общината и 15 за резерв. В прекрасни отношения съм с ръководителя, казала е общината да ги финансира, още с разчита сте ги осигурили тези средства пролетта, така че „за“ съм, подкрепяме я и с отношение, и с пари. Нали това е моята дума тук, така че подкрепяме ви предложението, дори са повече средства. По отношение на блоковете „Асен“, „Калоян“ и „Петър“, проектирали сме ги. Сумата излезе 800 000 лева, но по проект, а сега смятаме, че сумата ще е завишена, защото проекта е от миналата година. Искам да включим тази сума в бюджета за догодина. Тази година приключва едно облагородяване по „Гоце Делчев“, което изпили нервите на много хора поради ужасността на проекта инвестиционния, но тук проекта е правен нов е, ние го обсъждахме това нещо и мисля, че трябва да намерят средства в следващия бюджет. По отношение на госпожа Даневска. Преходните остатъци в Община Русе са, защото общината има много преходни обекти и затова се наричат преходни остатъци, защото когато нещата, с които се занимаваш са ей такива, дори и да са преходни и такъв ти е и преходния остатък. Когато нещата, с които се занимаваш са по-големи, по-голям ти е и преходния остатък, най-елементарно да го обясня за гражданите, за всички, защото дейностите са няколкогодишни. Примерно една къща на Стефан Симеонов с 1 700 000, рекултивациите на сметището и много други неща, които са за няколко години. Това е. Ама то точно това е - преходен остатък. Това е преходния остатък. Така. Госпожо Даневска, не искам в диалог да влизам. Всеки един обект се движи, всеки един обект се спазват законовите процедури за неговото изпълнение. Няма човек повече от мен да иска нещо да се види и да се свърши. Минавам нататък. Имуществените данъци, затова я извиках, защото до нейното идване карах на спомен. Няма намаление на данъците, всичко се увеличава, единствено се намаляват приходите от лихви, защото си събираме недоборите, тоест и тук сме отличници, няма намаления на имуществените данъци, така. Момент, сега нещо много важно, то не е смешно. Отчетите се качват всеки месец на сайта на Община Русе и могат да бъдат прочетени. Изрично я попитах дали не бъркам, качват се всеки месец, към юли края, не е дори на полугодието. Така, минаваме други дейности за повдигнати пътеки и за генерален план. Пак на всички искам да кажа, иска ми се общината по-бързо да прави разходи, но общината прави разходи обществена поръчка за строителство, обществена поръчка за проектиране, обществена поръчка за оценка за съответствие на инвестиционния проект, обществена поръчка за технически надзор. Всичко това по електронен път като процедури се прави от нас и се качват в сайта. За да ускоря част от процедурите сме направили рамкови споразумения, предварително сме избрали редица примерно консултанти за строителен надзор и за ОСИП и вече процедурата е само 17 дни, но и те трябва да бъдат извършени, така че няма нещо, на което да е готово и да седи на бюрото ми или в шкаф и така да не се случва. За да не го видим на момента на терен, значи е в някаква процедура. Имам списък за всяка една улица да ви кажа кое докъде е стигнало. Действително всяко нещо се работи от решението на общинския веднага се е започнало. Момент, кризисният център, тези 10 000-11 ги няма, защото сме осигурили вече държавата да плаща за това. Симеоновата къща казах, Васил Левски казах. Васил Левски избран е изпълнител за големия строеж, а за спортната зала с басейн беше избран преди да стана кмет и той фалира. В момента сме осигурили, забавихме се с поръчката, защото направих всичко възможно и това стана държавата да даде 2.6 милиона и обектът да не се финансира изцяло от общината. Дошли са парите, от държавата имаме 2.6 милиона допълнително за този обект и в момента постоянно прецизират количествено-стойностната сметка, защото се менят цените. Имаше бум на цените в строителството, после се върна и в момента я пускат процедурата, но вече финансирането няма да е само общинско, това исках да ви кажа. Беше усилието и заради това забавих и поръчката, за да опиша с какво финансиране е. По отношение на поливната система. Имаше избран изпълнител, покачиха се цените, не започна изпълнение, оттеглихме, прекратихме поръчката, актуализирахме цените, избран е нов изпълнител, тече изготвяне на инвестиционния проект в момента, за да може след това да има оценка за съответствие, съгласуване по институциите, разрешение за строеж, изчакване на 14 дни на разрешение за строеж и най-накрая да видиш, че някой е закопал там багера, но и това нещо се работи. По отношение на скейт площадката. Скейт площадката в Русе не е панелен блок да излеят 4 правоъгълника. Огромна част от работата е на ръка. Фирмата е уникална, която работи в Русе. Не е спирала, но действително изпълнението е бавно. Сега, за кредита. Имаше обществено обсъждане на улиците. Уточнени са по силата след вашето решение на общинския съвет за кредит. Взети са решения на гражданите, които да са улиците. Правя следното, изчаквам където е възможно ВиК да приключи. Нарочно изчакваме допълнително, за да видим къде ще улегне, защото се убедихме, че дори да ти кажат, че нещо е завършено, вероятността да се улегне не е никак малка и много по-смешно щеше да бъде, ако ти бързаш на следващия ден да го асфалтираш да си срежеш собствения асфалт. В момента вече на много места ВиК слага битума по траншеите, приключили са вече. Днес ми съобщиха, че оценката за съответствие на инвестиционните проекти е готова и реално строителството започва. Момент… На сайта ги има, това ви казах. Косьо Станев не е съгласен да се взема, няма да се вземе от културния чек. Господин Дяков, не сме месец февруари, не се прави бюджета. Значи ако този бюджет е средствата за моята предизборна кампания, всички служители, огромната част от които са служители, които работят, тези които заварих, трябва да са ми в предизборния щаб, които е пълен нонсенс и обида за тези хора, а неприемането на бюджета, за което се надявате, надявам се, че наистина го казахте под емоция виждам днеска, че тя е голяма, ще спре повдигането на възнагражденията на детските градини, до Вас е директор на детска градина, от месец януари, на училищата зад Вас има заместник-директор на училище. От месец януари всички заплати трябва да бъдат актуализирани и ако продължавате да го твърдите и се случи, поне го заявете „радвам се, че не ви се случи вдигането на възнагражденията от месец януари“ актуализацията и много, много, много други неща, които реално са полезни за хората. И никога, понеже аз съм бил в опозиция дълго време, никога не съм казвал на моя кмет тогава, който е бил кмет на всички русенци, не съм се държал по такъв начин, не съм казвал, че полезните неща са за негова предизборна кампания и никога, никога не съм считал, че света започва от мен, а съм продължил всичко започнато, което обещах това и направих, съм продължил всяко започнато нещо. Така че господин Дяков, съм абсолютно уверен, че ако стане така, че дойдат разумни хора след мен, те ще продължат започнатите неща, защото не много хора мислят, че света започва от тях. Сега, 45 милиона заеми общината няма и продължаването да се повтаря това нещо… Не, не гледайте, защото тя информацията е в таблици и в сайта – няма, няма. Нали ако това го говорим, просто не е вярно и не е вярно, а отношение на задлъжнялостта на общината, има един закон, няма да Ви кажа кой е, аз много обичах да намирам приложимото право, сам да откривам кои са нормите, Вие ще си откриете кой е и в този закон пише до какъв размер общините могат да вземат кредит. Община Русе е много далеч от този предел, много далеч от този предел. По отношение на Иван Иванов нямам предложения конкретни. По отношение на госпожа Кръстева. Твърдо съм „за“ шумерите, още повече, че има и общинска полиция в момента. Помолих да бъдат 2, защото 5 реално трябва да има едновременно 5 проверки примерно, които се случват и затова помолих Емилия да каже, нека да започнем с два, ако сте съгласна. Иначе предложението съм „за“, дори мисля, че реално ще се усети и в града много бързо, като се разбере, че има. За Алея на джаза казах и на ВМРО и на Вас, че подкрепяме. За хореографите, казах Ви че се вдигат възнагражденията и във всеки следващ бюджет, който зависи от мен, независимо дали като кмет или като общински съветник, винаги ще се боря възнагражденията на тези хора да продължат да се увеличават, защото сте прави във всичко, което казахте, но ние реално ги увеличаваме, включително и тази година. За Кукления театър пропуснах да кажа, от предложението на ВМРО. Кукления театър има 57 000 бюджет в момента, от които са усвоени 40 000, 40 000 са усвоени към момента. Кой каза няма такова нещо? Така, 40 000 по наша информация, защото парите са при нас. Има подписани договори с Министерството на културата за трите културни институции. Миналата година сме увеличили средствата на кукления театър, а за държавния театър и държавната опера средствата се увеличават непрекъснато, защото ние като общество, като община и с нашия бюджет на „Русе арт“ плащаме тока и всички консумативни разходи на двете институции. На кукления театър не го правим и миналата година сме им увеличили средствата на кукления театър. Хубаво е тук и госпожа Пенева ако искате да даде повече информация, за да не изпадаме в неловко положение. Реално за разговори с тяхното счетоводство, с техния управител, те имат средства, които са неусвоени и към момента и са при нас. И до момента директора Хараланова, целия екип на театъра се ползва изцяло със симпатия и одобрение. До момента не е дошла и не е направено такова искане от кукления театър. Благодаря ви.

**Г-н Иво Пазарджиев:** Да, госпожа Пенева ще уточни, след което има две реплики заявени.

**Г-жа Емилия Пенева:** Моите данни са от счетоводството и това, което е изплатено към кукления театър. Наистина, ако вие имате някаква друга информация, ще ми бъде интересно да чуя, но от предвидените 57 000 лева, с които вече има сключени договори към Министерството на културата, трябва да ви кажа, че тези договори от Министерството на културата близо 2 месеца чакахме да бъдат сключени. По една или друга причина това стана много късно. За кукления театър от 57 към настоящия момент са усвоени 40, тоест още 17 000 не са поискани от директорката. Може би е в процес на входиране на писмо, не съм наясно. Кажете, ако имате някакви информации по-големи, но според мен има така едно забавяне в осигуряването на средствата и в плащането на всички разходи в тия три културни института. И докато абсолютно всички разходи поема общината действително на театъра и вече и на операта от 2 години насам, действително кукленият театър е с малко по-малка субсидия от всички останали, но моето предложение евентуално, защото наистина има 3 месеца до края на годината и не знаем, увеличавайки тази сума Министерството на културата в кой момент би я одобрил, в кой момент би сключил договорите и в кой момент ние ще можем да ги предоставим тези средства. Затова предлагам заедно, така или иначе вече сме в ход на процедура 2024 година, да направим среща с директорката примерно на кукления театър и заедно да изискаме от Министерството на културата тия средства, които се осигуряват от общината, нека да бъдат целеви. Да влязат в помощ на тия културни институти, да речем за нови постановки, нещо смислено, което действително да усети русенската публика и съответно да го изискаме със сключването на договорите към Министерството на културата, те да ги одобряват по-бързо, за да могат тия културни институти действително да си изпълняват постановките.

**Г-н Иво Пазарджиев:** Първа реплика за Росица Георгиева.

**Г-жа Росица Георгиева /реплика/:** Уважаеми господин Кмет, ще започна от първото невярно Ваше твърдение. За съжаление ученически игри са проява, която се контролира от Министерството на образованието и Министерството на младежта и спорта. Тези 25 000, които давате на УСШ да ги организира е затова, защото не се организират от спортен клуб. И няма нищо общо, нито с възнагражденията за заплати, нито с възнагражденията за издръжка. Да си ги прави общината, отворила съм правила, които се подписват от двете министерства и Българска асоциация „Спорт учащи“. В Раздел 6 „Ръководство и организация“ пише: „БАСУ и спортните клубове, на които е възложено организирането и провеждането на състезанията във всички етапи, създават условия за опазване на реда, сигурността и безопасността на участниците, както и медицинско осигуряване“. Ако общинска администрация не знае, Иван Григоров е тук и аз ще напомня, че общинските ученически състезания са общински, областни, зонални и финални кръгове. И ние като териториална структура на Министерството на образованието следим това. Ако вие давате 25 000 за организиране на тези състезания, то е за изпълнението на тези ученически игри. Дайте ги на спортен клуб! Давате ги на УСШ, защото знаете, че там има подготвени специалисти. Знаете, че има директор, който години наред прави това, нали господин Григоров? Да не би да говоря неистина? И останалите 15 000, госпожо Пенева са за двете институции – за ЦПЛР УСШ и за ЦПЛР ЦУНТ. Вие сте ги сложили в общо перо без да уточните за коя от двете институции. Знаете ли, че тези хора, защото в ЦУНТ аз затова не повдигам въпроса, защото те имат платени форми – английски, математика, информатика, за разлика от Ученическа спортна школа, която е безплатно. Така ли е, господин Григоров? И тези 15 000 кога ще им ги дадете и колко им дадохте за 4 години, господин Милков? Защото аз Ви дадох за пример Две могили и Ви моля господин Пазарджиев, за следващата сесия да ми поискате от Сдружението на общините информация общините колко дофинансират по член 18, алинея 2. Знаете ли, че тези колеги може да не вземат допълнително материално стимулиране, защото трябва да се платят разходите за издръжка и участието на така наречените школници? Така че, некоректно е въобще да говорите за 25 000, защото те са перо, за да може Община Русе да си провежда общинския етап на ученически игри.

**Г-н Иво Пазарджиев:** Времето изтече.

**Г-жа Росица Георгиева /реплика/:** Господин Милков, от 2008 отговарям за това и ми беше твърде обидно да слушам по този начин оправдания. А по отношение на заплатите, не съм ги видяла сега! Може би Вие ги видяхте сега, когато тези две структури Младежки дом и Общински детски център за култура и изкуство, извинявайте и с това увеличение, което сте им дали са достатъчно унизителни и смешни. А знаете ли, че Младежкият дом е наводнен от една седмица и там няма да тръгнат и репетициите?

**Г-н Иво Пазарджиев:** Втора реплика Дилян Саманджиев. Реплика на кмета.

**Г-н Дилян Саманджиев /реплика/:** Уважаеми господин Кмет, за първото предложение за тематичните спирки, не знаех, че се работи, добре. За пейките, които стана въпрос, те са пред Пантеона и са С-образни. Те са най-големите, други няма. И за третото барелефа на Вапцаров. Аз знам, че процедурата е много тромава, защото предполагам, че е в списъка за културни ценности и първо да се даде зелена светлина, няма значение кой ще бъде инициатора, общината. Въпросът е този барелеф да е на видно място за русенци и за историята, това е.

**Г-н Иво Пазарджиев:** Благодаря. Процедура за господин Даскалов ми направи заявка.

**Г-н Асен Даскалов:** Благодаря, господин Председател. Десет минути почивка от група.

**Г-н Иво Пазарджиев:** Добре. Това не се подлага на гласуване. Не, господин Дяков, това не се подлага на гласуване. Правилника е такъв. Добре, после да я направите като… Сега, обявявам 10 минути почивка, както беше поискано от председателя на групата на „Патриотите – ВМРО“. Моля всички да бъдат по местата си в 13:52.

***10 минути почивка***

 **Г-н Иво Пазарджиев:** Извинявам се на всички общински съветници за голямото забавяне. Стартираме проверка на… Секунда, секунда преди да направите проверка на кворума. Стартираме проверка на кворума. Четиридесет и седем общински съветници са регистрирали. Имаме необходимия кворум да подновим нашата работа. Сега по направените предложения. Това на госпожа Даневска говорих с нея, отпада след като има държавно финансиране. И по другите мисля, че беше даден отговор по всички. Тридесетте хиляди лева за видеонаблюдение на Владо Владов и Траян Тотев кметът каза, че ще уточни.

**Г-н Пенчо Милков:** Видеонаблюдение ще бъде изградено отначало със средства на звено КООРС. И предлагам да се увеличи сумата по неговия бюджет с тази сума, но към звено КООРС.

**Г-н Иво Пазарджиев:** Благодаря. Добре, сега ще продължим. Има няколко заявени изказвания все още. Господин Владо Владов. Не, има и други заявени изказвания. Преди това имаше.

**Г-н Владо Владов:** Уважаеми господин Кмет, колеги. Ползвам изказването. От отговора на кмета по предложенията не стана категорично ясно за достъпната среда във „Васил Априлов“. Знаете, че имаме прието предложение за 4 училища в рамките на мандата, едно е почти готово. Днес предлагаме „Васил Априлов“, просто искам ясно да/не. Видеонаблюдението господин Милков прие предложението. Исках да обясня, че не можем да даваме хиляди левове за ремонти, нали защото някой вандал чупи, нека да се започне от по-проблемните площадки, които са и да се задвижат нещата. Парите за корпуса на „Васил Левски“, за които стана въпрос за строителството, както госпожа Георгиева каза, предстои едносменен режим, идва тясна сградата. Там защо не се допродължават дейностите? Общо взето това ми е изказването. Благодаря.

**Г-н Иво Пазарджиев:** Благодаря. Нека след всички изказвания. Госпожа Елеонора Николова. Няма ли? Имаше просто. И господин Даскалов.

**Г-н Асен Даскалов:** Благодаря, господин Председател. Уважаеми колеги, общински съветници. Не сме се пазарили, както госпожа Николова твърди. Дискутирахме групата как да гласуваме. Значи първо искам да благодаря на кмета, че при част от предложенията, други не ги прие, което за нас не е правилно, тъй като имаме друго виждане за нещата. Не можах да разбера колегите от БСП защо скачаха на нашите предложения, нали просто като ужилени бяха двама-трима, но за нас не е проблем. Не съм съгласен с това, което каза кметът, че заплатите на учителите в училища няма да се увеличат. В член 98, алинея 2 от Закона за публичните финанси е написано какво става, но ще има проблем с детските градини, ще има проблем с общинска администрация и общинските звена с увеличенията, ако няма бюджет. Дали ще има или не ще покажат резултатите от гласуването, но група „Патриотите – ВМРО“ все пак ще подкрепим този бюджет, за да не спира в Русе. Има и добри неща, има и лоши. Господин Кмете, ако бъдете избран за кмет следващите 4 години, Ви пожелавам лошите да бъдат сведени ако не до 0, ще бъде трудно, до минимум. Благодаря.

**Г-н Иво Пазарджиев:** Благодаря. Господин Станчев. Само да проверим дали не сте правил изказване, защото ни се нулира системата. Господин Станчев, заповядайте.

**Г-н Станимир Станчев:** Уважаеми господин Кмет, уважаеми господин Председател, уважаеми колеги. Ще започна първо с това, че може да е шаблонно, но беше факт. Досега ние от нашата група нямахме намерение да правим изказвания по тази точка поради ред съображения, защото доста предложения не успяхме в нормалния срок да ги внесем, както и да е. Но първо искам да обърна внимание на председателя на общинския съвет, че е неуважително колегите общински съветници да чакаме 23 минути след обявената почивка.

**Г-н Иво Пазарджиев:** Господин Станчев, извиних се, отново го правя.

**Г-н Станимир Станчев:** Това първо. Относно това, което наблюдавахме преди малко, тези 23 минути бяха така доста принципни. Принципни, за да могат с принципни действия, преговори, аргументи да се осигури подкрепа на този бюджет. Само че, както много пъти сме казвали, този бюджет няма идея и няма насока, защото този бюджет, нашия бюджет на русенци с нашите пари трябва да решава нужди. И като всеки един гражданин задаваме въпроса кое в града ни е добре. Та нима уличната мрежа, та нима транспорта, та нима чистотата и ред други фактори. Това ще го кажете, че е политическо изказване, но и самият бюджет е политически инструмент за решаване на нуждите на определени общности. От този бюджет, от изказването на голяма част от колегите разбрах, че удовлетворява тези нужди, дори и на спорта, учудващо от спорта. Всичко е много добре. Парите стигат за всичко, така че щом като няма сериозни аргументи, примерно една програма, която е така как да кажа „отрочето на доктор Константинова“ именно за подпомагането на двойките. Ми тя там не се бута, „Асистирана репродуктивност“, които много хора нямат нужда. Това не се говори. Това е как да кажа, жизненоважно за много семейства, това е насоката. Дали ние по някакъв начин се опитваме да се справим със сериозни проблеми, които имат определени двойки. Не го чух този дебат, нямаше го, нямаше я насоката, затова призовавам всеки да гласува по съвест и пожелавам успех на бюджета и на колегите в новата кампания. Благодаря.

**Г-н Иво Пазарджиев:** Благодаря. Доктор Константинова. Реплика на господин Станчев ли? Доктор Константинова, ако сте за изказване, нека първо да мине репликата.

**Г-жа Елисавета Досева /реплика/:** Уважаеми господин Председател, господин Кмете, колеги. Господин Станчев, се опита да ми „дръпне езика“. Аз много се извинявам, във връзка със спорта всеки от вас си спомня, че ние правихме бюджет, когато държавата нямаше бюджет. Тогава всеки имаше възможност да си каже съответните предложения за каквото и да е. Аз си давам сметка, че тази трибуна е навреме и както трябва и кой както може я употребява, но мисля, че на чужд гръб и 100 тояги са малко и не би трябвало да бъдем голословни и както някои от колегите преди това се изрази нищоправещи. Така че, който си е направил правилният разчет, който е направил предложенията, когато е трябвало, нямаше нужда сега да се случват много от нещата, които се случиха. Благодаря.

**Г-н Иво Пазарджиев:** Благодаря. Дуплика за господин Станчев. Заповядайте за дуплика.

**Г-н Станимир Станчев /дуплика/:** Уважаеми господин Кмет, уважаеми господин Председател, уважаеми колеги. Аз се извинявам на колежката, ако съм и причинил дискомфорт, че съм искал да и „дърпам езика“. Нямах това намерение, повярвайте ми. А относно това, че нищоправене да, вярно е, че е нищоправене, но примерно как Вие бихте коментирали примерно кои са водещите спортове на Община Русе. Няма да давам примери в тази насока с други общини. И още нещо, тука очаквах примерно в този бюджет да чуя един дебат. Ние като имаме прекрасен бюджет с много възможности, имаме ли възможност да облекчим примерно и да направим редица отстъпки към русенци относно използването на МПС-тата им, защото заради това, което се случва в града на много хора им се наложи да правят по три пъти на година ремонт на предница. Благодаря.

**Г-н Иво Пазарджиев:** Благодаря. Доктор Константинова за изказване.

**Д-р Теодора Константинова:** Благодаря, господин Председател. Нямахме намерение от нашата група да се изказваме, както каза и господин Станчев по редица обстоятелства и аргументи, но понеже той спомена за много специализираната комисия, която оглавявам, „Инвитро комисията“ така наречена, искам да кажа, че в този момент и на този етап, тъй като тя наистина е много експертна, средствата, с които на предишен бюджет бяха увеличени за нашата комисия, засега стигат. Проведохме и втора сесия заради това, но понеже беше спомената комисията, заради това ставам да кажа защо нямаше дебат, тъй като Вие сте очаквали дебат точно по тази точка. Наистина засега стигат. След това пожелавам за следващите общински съветници следващ бюджет, нали да се събере комисията, които ще бъдат членовете и да решат дали им е необходима допълнителна някаква помощ. Засега стига. Благодаря.

**Г-н Иво Пазарджиев:** Благодаря на доктор Константинова. Госпожа Пенева ще направи изказване, тъй като нещо трябва да се уточни.

**Г-жа Емилия Пенева:** По-скоро искам да отговоря на господин Владов. Господин Милков прие предложението за достъпна среда в училище „Васил Априлов“, само аз бих искала експертно да призова, дали това да бъде хидравлична платформа или друг вид достъпна среда, защото е важно за включването в инвестиционната програма.

**Г-н Иво Пазарджиев:** Господин Владов, ще уточните ли?

**Г-н Владо Владов:** Уважаеми колеги, да вметна, когато бяха дебатите за вече изградената платформа в училище „Тома Кърджиев“ се избра термина „платформа“ поради някои произтичащи от термина законови условия. Затова трябва и тук да бъде „платформа“, а не „асансьор“. Благодаря.

**Г-н Иво Пазарджиев:** Добре. Благодаря, господин на Владов. Госпожа Пенева отново.

**Г-жа Емилия Пенева:** В такъв случай, увеличаваме обектите в инвестиционната програма с хидравлична платформа за училище „Васил Априлов“ със 100 000 лева от резерва.

**Г-н Иво Пазарджиев:** Кметът на Община Русе иска да вземе думата.

**Г-н Пенчо Милков:** Уважаеми господин Председател, уважаеми колеги общински съветници. Налага се да вземам няколко пъти думата, защото изказванията на съветниците на няколко пъти ставаха след моето изказване, за да взема отношение. На думите на господин Станчев. Има водещи спортове, когато се види бюджетът на община Русе и формулата за финансиране, която е утвърдена от преди аз да стана кмет е видимо кои са. Сега, много важно нещо. В коя наредба ние вече сме регулирали и сме направили отстъпки за моторните превозни средства в Русе, знаете ли? В коя? Тишина. Двадесета наредба. В двадесета наредба вече минаха промените и съответно са на път, са направени такива промени, а по отношение на другата бележка, проведох разговор с доктор Константинова и попитах към момента общността има ли нужда. Не е увеличена сумата, вие я увеличихте миналата година по наше предложение, но ми се струва доктор Константинова, че за следващия период живот и здраве трябва да увеличим размера на подпомагането, защото са поскъпнали услугите, които ползват двойките. Благодаря ви.

**Г-н Иво Пазарджиев:** И аз благодаря. Мисля, че изчерпахме всички изказвания. Пристъпваме към гласуване на бюджета с направените корекции. Системата е стартирана. Моля да гласувате.

**КВОРУМ – 45. С 27 „за“, 2 „против“ и 16 „въздържали се“ се прие**

**РЕШЕНИЕ № 1449**

На основание чл.52, ал.1 и чл.21, ал.2, във връзка с чл.21, ал.1, т.6 от ЗМСМА, чл.94, ал.2 и ал.3 и чл. 39 от Закона за публичните финанси, във връзка с разпоредбите на ЗДБРБ за 2022 година, ПМС №108/09.08.2023 г. за изпълнение на ЗДБРБ за 2023 г. и чл.16 и чл.22, ал.2 от Наредба за условията и реда за съставянето на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Русе, общинският съвет реши:

1.Приема бюджета на **Община Русе за 2023 година – с преходен остатък в приходната и разходната му част в размер на 250 893 933 лева**, както следва:

**1.1. По приходите** в размер на **250 893 933 лв.** съгласно Приложение №1, в т.ч.:

1.1.1.**Приходи за делегирани от държавата дейности** в размер на 133 267 409 лв., в т.ч.:

1.1.1.1. Обща субсидия за делегирани от държавата дейности в размер на 120 519 504 лева.

1.1.1.2. Собствени приходи на звената на делегиран бюджет в размер на 731 322 лв., съгласно Приложение № 1a.

1.1.1.3. Финансиране на бюджетното салдо 12 016 583лв.

В т.ч. преходен остатък от 2022 година 12 640 249лв.

и §8803 „Събрани средства и извършени плащания от/за сметки

за средства от ЕС (-) 623 666лв.

1.1.2. **Приходи за местни дейности** в размер на 117 626 524 лв. в т.ч.:

1.1.2.1. Данъчни приходи в размер на 21 415 000лв.

1.1.2.2. Неданъчни приходи в размер на 28 565 823лв.

*- Приходи и доходи от собственост 6 857 812лв.*

*- Общински такси 13 744 722лв.*

*- Глоби, санкции и наказателни лихви 1 148 300лв.*

*- Други неданъчни приходи 966 530лв.*

*- Внесени ДДС и др. данъци в-у продажбите (-)2 941 672лв.*

*- Постъпления от продажба на нефинансови активи 8 648 931лв.*

 *- Приходи от концесии 141 200 лв.*

1.1.2.3. Помощи и дарения в размер на 267 441лв.

1.1.2.4. Трансфери за местни дейности в размер на (-)7 245 061лв.

 в т.ч.:

*- Обща изравнителна субсидия 7 515 300лв.*

*- Трансфер за зимно поддържане и снегопочистване 281 300 лв.*

*- Целева субсидия за капиталови разходи в местни дейности 3 457 000лв.*

*- Трансфер за други целеви разходи за местни дейности 827 200лв.*

 *- Трансфери между бюджети (-)770 763лв.*

 *- Трансфери между бюджетни и сметки за средства от ЕС (-) 18 555 098лв.*

1.1.2.5. Временни безлихвени заеми в размер на (-) 20 399 592лв.

1.1.2.6.Финансиране на бюджетното салдо 95 022 913лв.

 в т.ч.

- Придобиване на дялове и акции и увеличение на капитала (-)725 000лв.

- Предоставени средства по възмездна финансова помощ (-)1 000 000лв.

- Получени дългосрочни заеми от банки в страната 16 920 000лв.

- Погашения по дългосрочни заеми от банки в страната (-)1 481 472лв.

- Получени краткосрочни заеми /“ФЛАГ“АД/ 9 488 000лв.

- Получени дълг. заеми от други лица в страната/РФГР/ 7 080 000лв.

 - §8803 „Събрани средства и извършени плащания от/за сметки

за средства от ЕС (-)1 683 966лв.

* Приватизация на дялове акции и участия 947 023лв.
* Чужди средства от други лица (-)22 044лв.
* Задължения по финансов лизинг и търговски кредит 1 953 179лв.
* Погашения по финансов лизинг и търговски кредит (-)201 950лв.
* Отчисления по чл.60 от ЗУО (-) 247 500лв.
* Предоставена гаранция (-)10 638лв.
* За възстановяване от РИОСВ 20 938 868лв.
* Преходен остатък от 2022 година 43 068 413лв.

 (Приложение № 1Б).

**1.2. По** **разходите** в размер на **250 893 933 лв.** разпределени по функции и дейности, съгласно Приложение № 2А, 3, 3А, 4 и 5.

1.2.1. За делегирани от държавата дейности – текущ бюджет в размер на 131 486 869 лв., съгласно Приложение №3, 3А

1.2.2. За местни дейности - текущ бюджет в размер на 70 486 633 лв., в т.ч. резерв за непредвидени и/или неотложни разходи в размер на 599 873 лв., съгласно Приложение №4.

1.2.3. Приема разчет за капиталови разходи в Инвестиционна програма в размер на 96 454 248 лв., в т.ч. от целева субсидия 3 457 000лв., обекти финансирани с европейски средства 47 533 817лв. съгласно Приложение №5.

1.2.4. Приема разчет за разходите, финансирани с приходи от постъпления от продажба на общински нефинансови активи, съгласно Приложение №10.

1.2.5. Приема разчет за разходите, финансирани с приходи от приватизация, съгласно Приложение №7.

1.2.6. Приема индикативен разчет за капиталови разходи, предвидени за финансиране със средства от Европейски съюз, средства по международни програми и договори и свързаното с тях национално и общинско съфинансиране, съгласно Приложение №5; №16 и №16 А.

**1.3.** Утвърждава бюджетно салдо по общинския бюджет, изчислено на касова основа- дефицит/излишък в размер на (-)107 039 496 лв. Приложение № 2А.

**1.4**. Приема първоначалния бюджет на Община Русе по агрегирани показатели, съгласно Приложение №2А.

 **2**. Определя числеността и утвърждава **разходите за заплати през 2023 г.,** без звената от системата на образованието, които прилагат системата на делегирани бюджети, съгласно Приложение №17.

**3**. Утвърждава **разчет за целеви разходи и субсидии**, както следва за:

 3.1. Членски внос – 93 145лв.,

 3.2. Помощи по Наредба №21 на Общински съвет гр. Русе за:

 - еднократни помощи - 28 100лв.;

 - подпомагане на деца в приемни семейства - 9 900лв.;

 - помощи новородени деца – 163 500лв.

 3.3. Общинска програма „Асистирана репродукция“ – 60 000лв.

 - Калкулация за християнско погребение на социално слаби, бездомни и самотни хора за 2023 г. – Приложение №30.;

 - Калкулация за мюсюлманско погребение на социално слаби, бездомни и самотни хора за 2023 г. – Приложение №31.

 3.5. Стипендии за 3-ма студенти в размер на 21 330лв. *(за стипендии, осигурявани от местни приходи)*;

 3.6. Семестриални такси – 6 000лв.

 3.7. Културен чек – 10 000лв.

 3.8. Субсидии за читалища:

3.8.1. Държавно финансиране – 1 017 620лв. /Приложение №15/

3.8.2. Дофинансиране с общински приходи - 130 833лв. за ремонт на читалищата от малките населени места /Приложение №15 А/

3.8.3. Дофинансиране с общински приходи - 40 000лв.

 3.9. Програма „Спорт“ –610 000лв.

 3.10. Клубове на пенсионера, инвалиди и др. – 66 200лв.

 3.11 . Програма „Туризъм“ – 161 437лв.

 3.12. Фондация „Русе-град на свободния дух“ – 110 000лв.

 3.13. Средства за Програма „Култура“-120 000лв.

 3.14. Целеви текущи и капиталови разходи в областта на електронното управление, съгласно чл.56 от ЗДБРБ за 2023 година. Приложение №5А

 3.15. Средства за Малки населени места – 1400 000лв., в т.ч. ремонт на улици и друга техническа инфраструктура 1 100 000лв./Приложение №6 Б/ и фонд „Малки населени места“ – кметства -300 000лв.

 3.16. Упълномощава кмета на общината да предостави на читалищата средствата по т.3.8.3. след разпределението им, съгласно Закона за народните читалища. Да определи и договори допълнителни условия по предоставянето и отчитането на целевите средства по т.3.1.-3.13. Средствата за юридическите лица с нестопанска цел се предоставят само за нестопанската им дейност и не могат да бъдат използвани за дейности с икономически характер. В случаите, когато лицата извършват стопанска и нестопанска дейност са задължени да разграничат видовете си дейности така, че да е на лице фактическо или финансово-счетоводно обособяване на съответните дейности и да поддържат отделно счетоводно отчитане на стопанската и нестопанската дейност по отношение на активите, пасивите, приходите и разходите, свързани с тези дейности. Средствата се предоставят при спазване реда на Закона за държавните помощи.

 3.17. При неизпълнение на приходната част по бюджета на общината, което може да доведе до влошаване на финансовия стабилитет, трансферите на второстепенните разпоредители с бюджет за разходите, финансирани от общински приходи, могат да бъдат намалени под утвърдените им размери от първостепенния разпоредител.

**4.** Приема следните **лимити за разходи**:

4.1.СБКО в размер на 3 % от утвърдените разходи за основни заплати на лицата назначени по трудови правоотношения.

4.2.Разходи за представителни цели на кмета и представителни разходи на Председателя на ОбС в изпълнение на чл.94 от Закона за държавния бюджет на Република България за 2023 г. /Приложение №8/

 4.3.Средства за диоптрични очила в размер до 80 лв. съгласно Наредба 7/15.08.2005г. за минималните изисквания за осигуряване на здравословни и безопасни условия на труд при работа с видеодисплей.

 4.4. Утвърждава показателите по чл.45, ал.1, т.2 от ЗПФ за населените места с кметски наместници, които не са определени като второстепенни разпоредители, съгласно Приложение №6а.

**5**. Утвърждава **списък на длъжностите и на лицата, които имат право на транспортни разноски**-за пътуване в границите на населеното място, в съответствие с характера на трудовата дейност и за пътуване от местоживеене до месторабота и обратно, съгласно Приложение №18.

**6**. Утвърждава разходите, целите по приходите и числеността на щатния персонал на общинските предприятия, съгласно Приложения № №13; 14; 19; 20; 21; 22; 23; 24; 25; 26; 27; 28 и 29.

**7.** Приема текущите бюджети на кметствата за 2023 г. /Приложение №6/.

**8.** Одобрява актуализираната бюджетна прогноза за местните дейности за периода *2023, 2024 и 2025 г.* – Приложения №№11; 11а; 11б; 11в; 11г и 11д .

**9**. Определя второстепенните разпоредители с бюджет за 2023 година, съгласно Приложение №12.

**10**. Определя максимален размер на дълга, както следва:

10.1. Максимален размер на плащанията по общинския дълг към края на 2023 година, съгласно чл.32, ал.1 от ЗПФ /2020; 2021 и 2022 г./ - 8 118 315лв.

10.2. Дългът от финансови посредници в изпълнение на финансов инструмент, управляван от „Фонд мениджър на финансови инструменти в България – ЕАД, не се включва при прилагане на ограничението по чл.32, ал.1 от ЗПФ.

10.3. Максимален размер на общински гаранции за 2023 г., съгласно чл.32, ал.2 от ЗПФ – 3 095 585 лв.

10.4. Намерения за поемане на нов общински дълг за 2023 г.- краткосрочен ФЛАГ ЕАД-9 488 000 лв.; Инвестиционен заем /дългосрочен/ за основен ремонт на улична мрежа - 12 000 000лв.; Дългосрочен дълг с гарантиран резултат (ЕСКО) - 1 953 179 лв.; Дългосрочен Регионален фонд за градско развитие АД и Банка ДСК АД, съдлъжник „Общински пазари“ ЕООД – 12 000 000 лв.; Общински гаранции – 0лв. /Приложение №9/.

**11**. Определя максимален размер на новите задължения за разходи, които могат да бъдат натрупани през 2023 година по бюджета на общината, като наличните към края на годината задължения не могат да надвишават 15% от средногодишния размер на отчетените разходи за последните четири години. Ограничението не се прилага за задължения за разходи, финансирани за сметка на помощи и дарения.

**12**. Определя максимален размер на ангажиментите за разходи, които могат да бъдат поети през 2023 година, като наличните към края на годината поети ангажименти за разходи не могат да надвишават 50% от средногодишния размер на отчетените разходи за последните четири години; ограничението не се прилага за ангажименти за разходи, финансирани за сметка на помощи и дарения.

**13**. На основание чл.125, ал.1 от ЗПФ оправомощава кмета на общината да извършва компенсирани промени:

13.1. В частта за делегираните от държавата дейности – между утвърдените показатели за разходите в рамките на една дейност, с изключение на дейностите на делегиран бюджет, при условие че не се нарушават стандартите за делегираните от държавата дейности и няма просрочени задължения в съответната делегирана дейност;

13.2. В частта за местните дейности – между утвърдените разходи в рамките на една дейност или от една дейност в друга, без да изменя общия размер на разходите.

13.3. В разходната част на бюджета за сметка на резерва за непредвидени и/или неотложни разходи по т. 1.2.2. от настоящето решение.

**14**. Възлага на кмета:

14.1. Да утвърди бюджетите на разпоредителите с бюджет от по-ниска степен.

14.2. Да организира и утвърди разпределението на бюджета по параграфи и тримесечия на Първостепенния разпоредител с бюджет, както и на всички Второстепенни разпоредители.

14.3. Да информира ОбС в случай на отклонение на средния темп на нарастване на разходите за местни дейности и да предлага конкретни мерки за трайно увеличаване на бюджетните приходи и/или трайно намаляване на бюджетните разходи.

14.4. Да разработи детайлен разчет на сметките за средства от Европейския съюз по отделните общински проекти, в съответствие с изисквания на съответния Управляващ орган и на МФ, включително и да извършва вътрешни компенсирани промени по показателите.

14.5. Да извършва служебна корекция на бюджет 2023 г. по приходната и разходната му част за обезщетения, получени от Застрахователни компании.

14.6. Да извършва служебна корекция на бюджет 2023 г. по приходната част по параграфи, отчитащи се със знак минус, без да изменя общия размер на приходите.

14.7. Да извършва служебна корекция на бюджет 2023 г. по приходната и разходната част по показателите на Единната бюджетна класификация, със сумите на получените помощи, трансфери и субсидии, както и със сумите на реализираните собствени приходи на училищата, прилагащи системата на делегираните бюджети.

14.8. Съгласно чл.130 от ЗПФ да ограничава или спира финансирането на бюджетните и субсидирани дейности при нарушаване на бюджетната и финансова дисциплина до преустановяване на нарушението.

14.9. Да актуализира общинския бюджет с размера на постъпилите дарения и спонсорства в съответствие с волята на дарителите и спонсорите.

**15**. Упълномощава кмета:

15.1. При спазване изискванията на чл.104, ал.1, т.4 и чл.126 от Закона за публичните финанси, да предоставя временни безлихвени заеми от временно свободни средства по общинския бюджет и от сметките за средства от ЕС за плащания, в т.ч. и авансови, които Община Русе има по проекти, финансирани със средства от Европейския съюз, по други международни, национални и други програми, включително и на бюджетни организации, чиито бюджет е част от общинския бюджет. Във всички останали случаи, при възникване на потребност от предоставяне на временни безлихвени заеми, кметът на общината внася предложение за предоставянето им по решение на общински съвет.

15.2. Да разработва и възлага подготовката на общински програми и проекти и да кандидатства за финансирането им със средства по Европейски структурни и инвестиционни фондове и от други донори, по международни, национални програми и други програми и от други източници за реализиране на годишните цели на общината и за изпълнение на общинския план за развитие.

15.3. Да сключи договори с Министерство на културата за съвместно финансиране на културни институти, както следва:

15.3.1. ДТ „Сава Огнянов” – 100 000 лв.

15.3.2. Държавна опера – 100 000 лв.

15.3.3. Държавен куклен театър – 57 000 лв.

15.3.4. Средствата да се предоставят при спазване реда на Закона за държавните помощи.

**16**.Дава съгласието си Второстепенните разпоредители с бюджет от функция „ Почивно дело, култура и религиозни дейности“, група „Култура“ да прилагат системата на делегирани бюджети, като събраните собствени приходи остават за техни цели, съгласно Приложение №1А.

**17**. Одобрява разчетите за разходи по План сметка на дейност „Чистота“ за 2023 г., съгласно Приложение №32.

**18.** Няма просрочени задължения от предходната година. Одобрява размера на просрочените вземания, които се предвижда да бъдат събрани през годината /10%/, съгласно Справка за просрочени вземания и задължения по Приложение №33.

**19.** Приема за сведение Протокола от публичното обсъждане на бюджета, съгласно Приложение №34.

**20.** На основание чл. 60, ал. 1 от Административнопроцесуалния кодекс, допуска предварително изпълнение на решението, с оглед защитата на стабилността и финансовата устойчивост на общинския бюджет и предприемане на незабавни действия за изпълнение на поетите ангажименти в сферата на местното управление.

 **Г-н Иво Пазарджиев:** Уважаеми колеги, с оглед изчерпване на дневния ред закривам заседанието.

**ИЗГОТВИЛ: ПРЕДСЕДАТЕЛ:**

 **/Йоанна Гочева/ /Иво Пазарджиев/**